礼二十五沿革二十五嘉礼十
皇太后皇后车辂
（周汉后汉晋宋齐后魏北齐后周隋大唐）
周礼，王后之五辂：重翟，钖面朱总；（重翟，翟，雉羽，两重为蔽，从王祭祀所乘也。）厌翟，勒面缋总；（厌翟，次其羽，使相迫近，厌其本也。勒面谓以如玉龙勒之韦为当面饰。缋总，以画缯为之，从王宾飨所乘也。）安车，雕面鹥总。皆有容盖。（安车，坐乘车也。凡妇人车，皆坐乘。容谓幨车。鹥总，青黑色缯为之，无蔽。朝见於王所乘，去饰。）翟车，贝面组总，有幄；（翟车，不重不厌，以翟饰车之侧。贝面，贝饰勒之当面。有幄则无盖矣，如今軿车。后乘以出桑。）辇车，组輓，有翣，羽盖。（辇车，不言饰，明无翟总之饰，后居宫从容所乘，但漆而已。为辁轮，人輓之以行。有翣，所以御风尘。以羽作小盖，为翳日也。）
汉皇后鸳辂，青羽盖，驾四马，旆九斿。
后汉太皇太后、皇太后、皇后法驾，皆御金根车，重翟，羽盖，加青交络帷裳。其非法驾，则乘紫罽軿车，云〈木虡〉文画辀，黄金涂五末，（五末，辕一，毂二，箱二，共五也。）盖施金花。驾三马，左右騑。（应劭汉官仪： 明帝永平七年，光烈阴皇后葬，魂车，鸾辂，青羽盖，驾四马，旂九斿，前有方相、凤凰车。 此因前汉旧制也。）
晋制，后乘重翟羽盖金根车，加青络，青帷裳，云〈木虡〉画辕，黄金涂五末，盖爪施金华，驾三马，左右騑。其庙见小驾，则乘紫罽軿车，饰及驾马如重翟。非法驾则皇太后乘辇，皇后乘画轮车。后先蚕，乘油画云母安车，驾六騩马；（騩，浅黑色。騩音贵。）油画两辕安车，驾五騩马，为副；又，金薄石山軿、紫绛罽軿车，皆驾三騩马。
宋因之，法驾乘重翟。先蚕乘油画云母安车。（元嘉中东宫仪记云 中宫仆御重翟金根车 。）
齐因之。重翟车，加金涂校具，白地人马锦帖，箱隐膝，后户，白牙的帖，金涂面钉，漆画轮，铁铛，金涂纵容后路錁，师子鎋，轭皆施金涂螭首及龙雀等诸饰。轭衡上施金博山，又有金涂长角巴首。盖饰金涂爪支子花二十八，青油挟碧绢黄纹盖，漆布箱紫颜黄纹紫纹隋阴，碧芚。（徒昆反。）外上施绛紫丝络。碧旂九斿，棨戟。
后魏熙平中，有司穆绍议：皇后之辂，其从祭则御金根车，亲桑则御云母车，并驾四马。归宁则御紫罽车，游行御安车，吊问御绀罽车，并驾三马。
北齐因之。
后周皇后之车十二等：一曰重翟，以从皇帝，祀郊禖，享先皇，朝皇太后。二曰厌翟，以祭阴社。三曰翟辂，以采桑。四曰翠辂，以从皇帝见宾客。五曰雕辂，以归宁。六曰篆辂，以临诸道法门。六辂皆钖面、朱总、金钩。七曰苍辂，以適命妇家。八曰青辂，九曰朱辂，十曰黄辂，十一曰白辂，十二曰玄辂。五时常出入则供之。六辂皆疏面、缋总。
隋开皇初，李德林奏，用后魏熙平穆绍议皇后之辂。后著令，制：重翟，青质，金饰诸末，朱轮，金根朱牙，其箱饰以重翟羽，青油幢朱里，通幰，绣紫帷，朱丝络网，绣紫络带，八鸾在衡，镂钖，鞶缨十二就，金钅灭方釳，插翟尾，朱总，驾苍龙，受册、从祀郊禖、享庙则供之。厌翟，赤质，金饰诸末，朱轮画朱牙，其箱饰以翟羽，紫油幢朱里，通幰，红锦帷，朱丝络网，红锦络带，馀如重翟，驾赤骝，亲桑供之。翟车，黄质，金饰诸末，朱轮画朱牙，车侧饰以翟羽，黄油幢黄里，通幰，白红锦帷，朱丝络网，白红锦络带，馀如重翟，驾黄骝，归宁则供之。诸鞶缨之色，皆从车质。安车，赤质，金饰，紫通幰朱里，驾四马，临幸及吊则供之。辇车，金饰，同於蓬辇，通幰，班轮，驾四马，宫苑近行则乘之。属车三十六乘。
大唐因隋制，重翟、厌翟、翟车、安车，其饰不易。又制四望车，朱质，紫油通幰，油画络带，拜陵、临吊则供之。又制金根车，朱质，紫油通幰，油画络带，朱丝络网，常行则供之。
皇太子皇子车辂
（周汉魏晋东晋宋齐梁陈后魏北齐隋大唐）
周制，巾车氏掌王五辂，金辂，建大旂，以封同姓。（同姓，谓王子母弟，率以功德出封，若鲁卫之属。）
汉皇太子、皇子皆安车，朱班轮，飞軨，青盖，金花，倚虎伏鹿，〈木虡〉文画轓文辀，吉阳筩，金涂五末。旂九斿降龙。皇子为王，锡以乘之。皇孙绿车以从。皆左右騑，三马。（名皇孙车。）
魏因之。文帝问： 东平王有辂，为是特赐乎？ 郑称对曰： 天子五辂，金辂以封，同姓诸侯得与天子同乘金辂，非特赐。
晋因魏。安车而驾三马，非法驾则乘画轮车，上开四望，绿油幢，朱丝绳络，两箱里饰以金锦，黄金涂五末。其副车三乘，形制如所乘，但不画轮耳。王青盖车，皇孙绿盖车，并驾三，左右騑。
东晋安帝时，乘后山安车，制如金辂。
宋因之。皇子为王，亦锡以皇太子之安车。皇孙绿车，亦因旧法。
齐皇太子乘象辂，校饰如御，旂旗九斿降龙。
梁因齐象辂制鸾辂，驾三，左右騑，朱班轮，倚兽较，伏鹿轼，九斿，降龙，青盖，画轓，文辀，黄金涂五末。以画轮车为副。常乘画轮，则衣书车为副。其画轮车，上开四望，绿油幢，朱绳络，两箱里饰以金锦。
陈因梁制。
后魏乘金辂，朱盖，赤质，驾四马。
北齐因之。
隋皇太子金辂，赤质，金饰诸末，重较，箱画〈木虡〉文鸟兽，黄屋，伏鹿轼，龙辀。金凤一，在轼前。设障尘。朱盖黄里，轮画朱牙。左建旂，九斿，右载阘戟。旂首金龙头，衔结绶及铃緌。驾赤骝四。八銮在衡，二铃在轼。金钅灭方釳，插翟尾五焦，镂钖，鞶缨九就。从祀享庙、正冬大朝、纳妃则乘之。轺车，金饰诸末，紫通幰，朱里，驾一马，五日常朝及朝飨宫官，出入行道乘之。四望车，金饰诸末，紫油幢通幰朱里，朱丝络网，驾一马，吊临则乘之。
大唐因隋制。
公侯大夫等车辂
（周汉后汉晋宋齐梁后魏北齐后周隋大唐）
周制，巾车掌王五辂， 象辂以封异姓，革辂以封四卫，木辂以封藩国 。（异姓，王甥舅也。四卫，四方诸侯守卫者，蛮服以内也。蕃国，谓九州之外，夷服、镇服、蕃服也。）又曰： 服车五乘：（服车，服事者之车也。）孤乘夏篆，（谓五色画毂约也。）卿乘夏缦，（夏缦，亦五采画，无篆。）大夫乘墨车，（墨车，不画，但以漆革车而已。）士乘栈车，（不革鞔而漆也。）庶人乘役车。 （方箱可载任器以供役。）
汉景帝中元五年，始诏六百石以上施车轓，得铜五末，轭有吉阳筩。中二千石以上右騑，三百石以上皂布盖，千石以上皂缯覆盖，二百石以下白布盖，皆有四维杠衣。贾人不得乘马车。除吏赤画杠，其馀皆青。（古今注曰： 武帝天汉四年，令诸侯王大国朱轮，特虎居前，左兕右麋。小国特熊居前，麋皆居左右。 ）大使车，立乘，驾驷，赤帷裳。持节者，重导从：贼曹车、斧车、督车、功曹车，皆两；大车，璅弩十二人；辟车四人；从车四乘。小使车，不立乘，有騑，赤屏泥油，重绛帷。导无斧车。近小使车，兰舆赤毂，白盖赤帷，此追捕考按，有所敕取者所乘。诸使车皆朱班轮，四辐，赤衡轭。公、卿、二千石，郊庙、明堂、祀陵，法出，皆大车，立乘，驾驷；他出，乘安车。大行载车，其饰如金根车，加施组连璧交络四角，金龙首衔璧，垂五采，析羽流苏前后，云气画帷裳，〈木虡〉文画轓，长舆车等。驾布施马。（布施马者，纯白骆马也，以黑药灼其身为武文。）公卿以下至县三百石，五吏、贼曹、督贼功曹，皆带剑，三车导；主簿、主记，两车为从。县令以上，加导斧车。牛车，武帝推恩之末，诸侯有寡弱者，乘牛车，其后牛车稍通贵者所乘。
后汉制，公侯乘安车，朱班轮，飞軨，倚鹿较，伏熊轼，皂缯盖，黑轓，右騑，旂九斿，镂钖叉旄，朱镳朱鹿，朱文，绛扇汗，青翅燕尾。卿以下有騑者，缇扇汗。中二千石二千石皆皂盖，朱两轓。千石六百石朱左轓。
晋制，云母车，以云母饰犊车，以赐王公。皂轮车，驾四牛，形如犊车，皂漆轮毂，上加青油幢，朱丝绳络，诸王三公有勋德者特加之。位至公，或四望、三望、夹望车。油幢车，驾牛，如犊车、皂轮，但不漆毂，王公大臣有勋德者特给之。通幰车，驾牛，如犊车，但举其幰通覆车上，诸王三公并乘之。武帝诏给魏舒阳燧四望小车。三望如四望。油幢络车，似三望而减，王公加礼者乘，次三望。平乘车，（竹簟子壁，〈木资〉榆为轮。）通幰，（其后形龙牵，金涂支子花纽，辕头后梢沓伏神承涂。庶人亦然。）三公诸王所乘。自四望至平乘，皆铜校饰。诸公给朝车驾驷、安车黑耳驾三。自祭酒掾下及令史，皆皂零。特进以下，诸将军非持节都督者，给安车黑耳驾二。三公、九卿、二千石，皆大车立乘，驾四。去位致仕告老，赐安车驾四。郡县公侯，安车驾二，右騑，皆朱班轮，倚鹿较，伏熊轼，皂缯盖。旗斿，公八，侯七，卿五，皆画降龙。中二千石、二千石，皆皂盖，朱两轓，铜五末，驾二。千石、六百石，朱左轓。王公之元子摄命理国者，安车，驾三，旗七斿，封侯之元子五斿。大使车，立乘，驾四，赤帷裳，驺骑导从，公卿二千石郊庙上陵从驾所乘。小使车，不立乘，驾四，轻车之流也。兰舆皆朱，赤毂，赤屏泥，白盖，赤帷裳。又别有小使车，赤毂皂盖，追捕敕取者所乘。凡诸使车，皆朱班轮，赤衡轭。追锋车，去小盖，加通幰，如轺车，驾二。以迅速为名，戎阵之间，是为传乘，轺车，古将军所乘传也。（按汉贵辎軿而贱轺车，魏晋贵轺车而贱辎軿。三品将军以上、尚书令轺车黑耳有后户，仆射但有后户无耳，并皂轮也。）
宋因晋，有追锋车，云母车，四望车。公及列侯所乘安车，依汉旧制，驾二马。旂旗斿，王公八，侯七，卿五，皆降龙。公卿中二千石郊陵法出，皆大车立乘，驾四；他出、去位、致仕，皆安车，四马。中二千石皆皂盖，朱轓，铜五末，驾二，右騑。王公之世子摄命理国者，安车，驾三，旂旗七斿，侯世子五斿。
齐制，黄屋车，建碧旂九斿，（九斿，鸾辂也。盖以黄缯为里，金涂校具，绛丝络。）九命上公所乘。青盖安车，朱轓班轮，驾一，左右騑，通幰车为副，诸王礼行所乘。皂盖安车，朱轓漆班轮，驾一，通幰牛车为副，三公礼行所乘。安车，黑耳皂盖为车，朱轓，驾一，牛车为副，国公列侯礼行所乘。马车，驾一，九卿、领、护、二卫、骁游、四军、五校从郊陵所乘。馀同晋法。
梁制，二千石四品以上及列侯，皆给轺车，驾牛，伏兔箱，青油幢，朱丝络，毂辋皆黑漆。天监二年令，三公、开府、尚书令，给鹿轓轺，施耳，后户，皂辋。尚书仆射、左右光禄大夫、侍中、中书监令、秘书监，给凤辖轺，后户，皂辋。领、护、国子祭酒、太子詹事、尚书、侍中、列卿等，给聊泥轺，无后户，漆轮。车骑、骠骑及诸王除刺史带将军，给龙雀轺，以金银饰。御史中丞给方盖轺，形小如伞。诸王三公有勋德者，皆特加皂轮车，驾牛，形如犊车，但乌漆轮毂，黄金雕装，上加青油幢，朱丝络，通幰。王公加礼者，给油幢络车，驾牛，朱轮华毂。
后魏三公及王车，朱屋青盖，制同五辂，名曰高车，驾三马。庶姓王侯及尚书令、仆射以下，列卿以上，并给轺车，驾一马；或乘四望通幰车，驾一牛。
北齐因之。王、庶姓王、仪同三司以上，翟尾扇，紫伞。皇宗及三品以上官，青伞朱里。其青伞碧里，达於士人，不禁。正从一品执事官、散官及仪同三司，乘油朱络网车，车牛饰得用金涂及纯银。二品、三品乘卷通幰车，车牛金饰。七品以上，乘偏幰车，车牛饰以铜。
后周诸公之辂九。方辂、（各象方之色。）碧辂、金辂，皆钖面，鞶缨九就，金钩。象辂、犀辂、贝辂、革辂、篆辂、木辂，皆疏面，鞶缨九就，皆以朱白苍三采。诸侯自方辂而下八，无碧辂。诸伯自方辂而下七，无金辂。诸子自方辂而下六，无象辂。诸男自方辂而下五，又无犀辂。凡就，各如其命。三公之车辂九：祀辂、犀辂、贝辂、篆辂、木辂、夏篆、夏缦、墨车、輚车。自篆以上，金涂诸末，钖，鞶缨，金钩。木辂以下，铜饰诸末，疏，鞶缨皆九就。三孤自祀辂而下八，无犀辂。六卿自祀辂而下七，又无贝辂。上大夫自祀辂而下六，又无篆辂。中大夫自祀辂而下五，又无木辂。下大夫自祀辂而下四，又无夏篆。士车三：祀车，墨车，輚车。凡就，各如其命数。自孤以下，就以朱绿二采。
隋制，公及一品象辂，黄质，象饰诸末。建旟，画以鸟隼。受册、告庙、升坛、上任、亲迎及葬则乘之。侯伯及二品三品革辂，白质，建旟，画熊虎。受册、告庙、亲迎及葬则乘之。子男及四品木辂，黑质，漆饰。建旐，画龟蛇。受册、告庙、亲迎及葬则乘之。象辂以下，斿及就数，各依爵品。犊车则魏武赐杨彪七香车也，驾牛，自王公以下，至五品以上，并给乘之。三品以上，青幰朱里，五品以上，绀幰碧里，皆白铜装。唯有惨及吊丧者，则不张幰而乘铁装车。六品以下不给，任自乘犊车，弗许施幰而乘。初，五品以上，乘偏幰车，其后嫌其不美，停不行用，以亘幰代之。三品以上，通幰车则青壁，一品轺车，油幰朱网，唯车辂一等，听敕始得乘之。
大唐王公以下车辂，亲王及武职一品，象辂。自馀及二品、三品，革辂。四品，木辂。五品，轺车。象辂，朱班轮，八銮在衡，左建旂，（旂画龙，一升一降。）右载阘戟。革辂，以革饰，左建旃，（通帛为旃。）馀同象辂。木辂，以漆饰之，馀同革辂。轺车，曲壁，青通幰。诸辂，质、盖、旂旃，皆朱。一品九斿，二品八斿，三品七斿，四品六斿，其鞶缨就数皆准此。
主妃命妇等车辂
（汉晋宋齐梁北齐后周隋大唐）
汉制，长公主乘赤罽軿车。大贵人、贵人、公主、王妃、封君油画軿车，大贵人加节画辀，皆右騑。公、列侯及二千石夫人，会朝若亲蚕，各乘其夫之安车，右騑，加交络帷裳，皆皂。非公会，不得乘朝车，得乘漆布辎軿，铜五末。
晋制，三夫人油軿车，驾两马，左騑。其贵人加节画辀。三夫人助蚕，乘青交络安车，驾三，皆以紫绛罽軿车。九嫔世妇乘軿车，驾三。长公主赤罽軿车，驾两马。公主、王太妃、王妃皆油軿车，驾两马，右騑。公主油画安车，驾三，青交络，以紫绛罽軿车驾三为副，王太妃、三夫人亦如之。公主助蚕，乘油画安车，驾三。公主有先置者，乘青交络安车，驾三。诸王妃、公太夫人、夫人、县乡君、诸郡公侯特进夫人助蚕，乘皂交络安车，驾三。诸侯监国嗣子之世妇、侍中常侍尚书中书监令卿校世妇、命妇助蚕，乘皂交络安车，俪驾。郡县公侯、中二千石、二千石夫人会朝及蚕，各乘其夫之安车，皆右騑，皂交络，皂帷裳。自非公会则不得乘朝车。王妃、特进夫人、封郡君，安车，驾三，皂交络。封县乡君，油軿车，驾两马，右騑。
宋制，公主安车，以紫绛罽軿车为副，驾三。九嫔、世妇軿车，驾二。王妃、公侯特进夫人、封君皂交络安车，驾三。其贵人、公主、王妃、封君油軿驾二，右騑。公、列侯、中二千石、二千石夫人会朝及蚕所乘，依汉故事。
齐制，皇太子妃厌翟车，如重翟，饰而微减。油络画安车，公主、王妃、三公特进夫人所乘。其贵人、公主、三夫人、九嫔、世妇、三公妃、特进夫人所乘正副，皆依汉晋。
梁天监二年令，上台、六宫、长公主、公主、诸王太妃、妃，皆得乘青油榻幢通幰车，榻幢涅幰为副。采女、皇女、诸王嗣子、侯夫人，皆乘赤油榻幢车，以涅幰为副。侍女直乘涅幰之乘。
北齐制，诸公主乘油朱络网车，车牛饰用金涂及纯银。
后周制，诸公夫人之辂车九：厌翟、翟辂、翠辂，皆钖面，朱总、金钩。雕辂、篆辂，皆勒面，（刻白黑韦为当颅。）缋总。朱辂，黄辂，白辂，玄辂，皆雕面，（刻漆韦为当颅。）鹥总。（青黑色缯，其著如朱总。）诸侯夫人自翟辂而下八，诸伯夫人自翠辂而下七，诸子夫人自雕辂而下六，诸男夫人自篆辂而下五。鞶缨就数，各视其君。三妃、三公夫人之辂九：篆辂、朱辂、黄辂、白辂、玄辂，皆勒面，缋总。夏篆、夏缦、墨车、輚车，皆雕面，鹥总。三〈女弋〉、（由力反。）三孤内子，自朱辂以下八。六嫔、六卿内子，自黄辂而下七。上媛妇、中大夫孺人，自玄辂而下五。下媛妇、大夫孺人，自夏篆而下四。御婉、士妇人，自夏缦而下三。其鞶缨就，各以其等。皆簟笰，漆之。君以赤，卿大夫士以玄。君驾四，三辀六辔。卿大夫驾三，二辀五辔。士驾二，一辀四辔。
隋制，皇太子妃乘翟车，以赤为质，驾三马，画辕金饰。犊车为副，紫幰，朱络网。良娣以下，并乘犊车，青幰朱里。三公夫人、公主、王妃，并犊车，紫幰，朱络网。五品以上命妇，并乘青幰，与其夫同。
大唐制，内命妇夫人乘厌翟车，嫔乘翟车，婕妤以下乘安车，各驾二马。外命妇、公主、王妃乘厌翟车，驾二马。自馀一品乘白铜饰犊车，青通幰，朱里油幢，朱丝络网，驾牛。二品以下去油幢、络网，四品青偏幰。其三公以下车辂，皆太仆官造贮掌之。若受制行册命及二时巡陵、婚葬，则给之。


礼九十五开元礼纂类三十凶礼二
讣奏
皇帝为外祖父母举哀
本司散下其礼，所司随职供办。尚舍奉御先於别殿设素下床席，为举哀成服位，南向。尚衣奉御先制小功五月之服。守宫先於举哀殿外门之外，随便设百官文武次如常。
其日举哀前三刻，诸卫屯门列仗如常，诸应陪慰者并赴集次所，典仪於举哀殿门外布百官位亦如常。又於殿前设诸王三品以上哭位，文东武西，重行北面，相对为首，诸亲位於文武官五品之下。（皇宗亲在东，异姓亲在西。）又於阶下当御位北向设太尉奉慰位。文武百官到，入次改服素服。侍中版奏： 请中严。 亦在三刻之前，尚衣奉御以箧奉縗服升，立於殿东閒北面。典谒引诸王百官一品以下九品以上俱就门外位。文武侍卫之官诣閤奉迎。
举哀前一刻，侍中版奏： 外办。 皇帝服素服，御舆出，升别殿，降舆，即哭位南向坐，侍卫如常。至时，侍中跪奏： 请为故某官（若某郡君。）举哀。 俯伏，兴。皇帝哭，十五举声。侍中跪奏： 请哭止成服。 俯伏，兴。皇帝止。尚衣奉御以箧奉縗服进，跪授，兴，仍赞变服焉。（於变服，则权设步障，已而去之。）成服已，侍中又跪奏： 请哭。 俯伏，兴。皇帝哭。通事舍人引诸王、文武百官三品以上入就殿庭位，舍人赞拜，群官在位者皆再拜；舍人赞哭，群官在位者皆哭；十五举声，舍人赞止，群官在位者皆止。舍人引诸王为首者一人进诣奉慰位，跪奉慰，俯伏，兴，舍人引退还本位。又舍人次引百官文武行首一人进诣奉慰位，跪奉慰，俯伏，兴，舍人引退还本位。舍人赞拜，在位者皆再拜。舍人引三品以上退出。其四品以下位於门外者，典谒赞拜、赞哭、赞止、引退如殿庭之仪。侍中跪奏： 请哭止，还。 俯伏，兴。皇帝止，御舆降还，侍卫从至閤如初。所司宣仗散。
其日晡哭，则晡前二刻奏严，一刻奏办。皇帝服縗服，出即位次哭如初。（百官不集。）自后朝晡凡三日而止。
为皇后父母举哀（与为外祖父母礼同。其异者，制緦麻三月之服，朝晡再哭而止。）
为诸王妃主举哀
本司散下其礼，所司随职供办。尚舍奉御先於肃章门外道东设大次，南向，周以行帷，铺御座，设素床褥席。守宫随便於永安门外设文武官五品以上便次。
其日举哀前三刻，侍中版奏： 请中严。 前二刻，诸卫列仗如常。典仪於大次前量远近设一品以下应陪集者哭位，文东武西，重行北面，相对为首。百官皆集次，改服素服就位。又於大次前设奉慰位。前一刻，文武侍卫之官诣閤奉迎如常。
侍中版奏： 外办。 皇帝素服御舆複道以出，从帏宫后门入，之大次，（其无複道者，百官於外门外为位立。）降即哭位，南向坐，侍卫如常。至时，侍中跪奏： 请为故臣某官（若主若妃。）举哀。 俯伏，兴。皇帝哭。通事舍人赞群官拜，群官在位者皆再拜。（若百官为门外位者，候入大次，通事舍人引三品以上入次前位，四品以下仍门外位。）舍人赞哭，群官在位者皆哭，十五举声，舍人赞止，群官在位者皆止。舍人引文武官行首皆一人，诣奉慰位，跪奉慰，俯伏，兴，引退还本位。舍人赞拜，群官在位者皆再拜讫，（有门外位者，典谒赞拜、赞哭、赞止。）侍中跪奏： 请哭止。 俯伏，兴。又奏请还宫，退本位立。皇帝哭止，御舆降还，其侍卫从至閤如常。所司宣仗散。
其日晡哭，则晡前二刻奏严，一刻奏办。皇帝仍初服出即位次哭如初。（侍卫如初，百官不集。）自后本服周者，凡三朝哭而止。本服大功者，其日晡哭而止。本服小功以下，一举哀而止。（若皇太子陪举哀，则素服，左庶子启引从帷宫南门入，至大次前，启再拜讫，引升东閒之南，北面哭。於百官哭止，皇太子哭止，进御座前，跪，俯伏，兴，再拜。於百官退，引降拜还如初。其宫官等应陪拜慰者，则随班於上台，自下皆然。）
为内命妇宗戚举哀
（与为诸王妃主礼同。其三夫人以上，其日仍晡哭而止。其九嫔以下，一举哀而止，亦随恩赐之深浅。）
为贵臣举哀
（与为诸王礼同，其异者一举哀而止。贵臣谓职事二品以上，散官一品。其馀官则随恩赐之深浅。）
为蕃国主举哀
（与为贵臣礼同，其异者，城外张帷幔为次，向其国而哭之，至举声而止。）
临丧
皇帝临诸王妃主丧
本司散下其礼，所司随职供办。尚舍直长先设行宫大次於主人第大门外之西，南向。守宫於主人大门外，随便设诸从驾文武之官便次。其所临者五属之亲，於乘舆未到之前，并先集列於主人之第。其执事先於其寝北设幛幔，为主人五属妇女拜哭次。
其日，未出宫前四刻，侍中版奏： 请中严。
出宫前三刻，搥一鼓为一严，（三严时节，前一日侍中奏裁。）所司整设小驾卤簿於所出宫门外如常仪。
出宫前二刻，又搥二鼓为再严，奉礼於所出宫门外设陪从之官位如常。尚舍奉御先於主人第大门外便殿之内，设皇帝便座，南向。又於主人堂上中閒设素下床席，为哭位，亦南向。典仪又於主人庭中设陪从官位，文东武西，重行北面，相对为首。又於御座前阶下设奉慰位。主人执事於堂下设五属之亲位於东阶之东，重行，西面北上。又设五属妇女位於堂北幔下：主女位於东厢，西面南上；妻妾位於西厢，东面南上；众妇人位於北厢，重行南面。诸亲在东，相对为首。（以服精粗为序，而尊者差前。其五属外内并陪临於此所。）诸陪从之官，各服常服赴集其位。有司整列皇帝四望车以下及仗卫之属应列卤簿者於内外如常仪。
出宫前一刻，又搥三鼓为三严，侍卫之官诣閤奉迎如常。侍中版奏： 外办。 皇帝服常服，御舆以出，繖扇华盖侍卫警跸如常仪。皇帝降舆升车，黄门侍郎进，当车前跪，奏称： 黄门侍郎臣某言，请乘舆发。 退复位。（凡黄门侍郎奏请，皆进跪奏称具官臣某言，讫，俛伏，兴。）驾动，警跸如常，黄门侍郎与赞者夹辂以出。至侍臣上马所，黄门侍郎进，跪奏称： 请驾权停，饬侍臣上马。 俯伏，兴。侍中前承诏，退称： 制曰可。 黄门侍郎退，唱： 侍臣上马。 赞者承传，文武侍臣上马毕，黄门侍郎奏称： 请乘舆发。 退复位。銮驾动，称警跸，鼓吹不作。文武群官应陪从者乘马以从。
驾至行宫门外，侍中进，跪奏： 请降车。 俯伏，兴，退复位。皇帝降车，御舆就大次。其舆辇以下鈒戟仗卫之属，陈列於大次之前左右。皇帝变服素服，其陪从之官各舍於便次变服素服，其侍臣及武官不变服。主人相者引主人内外五属之亲，各服縗服就堂下外内位次哭。典仪一人立於堂下东阶东南，赞者二人立於其南少退，俱西面。
皇帝变服讫，御舆出，侍卫如常。主人免绖去杖，司仪令引出大门外，望见乘舆，止哭，再拜迎。仍引主人先入门右西面立，不哭。（其未殡即通拜迎拜送於大门内。）相者赞众主人以下皆止哭。皇帝至堂，侍中跪奏： 请降舆，升。 俯伏，兴。（於所临丧者非尊秩，则御舆升堂。）皇帝降舆，升自东阶，即哭位。巫祝各一人先升，巫执桃立於东南，祝执茢立於西南，相向。千牛四人执戈随升，二人先，二人后。侍臣夹升，列於户内外及阶下左右。其仗卫卤簿止列於门外内如常。司仪令引主人入中庭，北面。典仪称拜，主人内外皆再拜。饬引主人升。司仪令引主人升立於户内之东，西面。
侍中跪奏： 请哭。 俯伏，兴。皇帝哭。典仪称哭，赞者承传，唱 可哭 。（凡典仪有词，赞者皆承传。）主人以下在位者皆哭。典谒引诸从官应陪临者入即班位。立定，典仪称拜，从官在位者皆再拜；典仪称哭，从官在位者皆哭；十五举声，典仪称止，从官在位者皆止。典谒引诸王为首者一人进，舍人接引诣奉慰位，跪奉慰，俯伏，兴，舍人引退，典谒接引还本位。又典谒次引诸从官文武行首一人进，舍人接引诣奉慰位，跪奉慰，俯伏兴，舍人引退，典谒接引还本位。典仪称拜，在位者皆再拜讫，典谒引从官在位者出。又典谒次引诸王等以次出。侍中跪奏： 请哭止。 俯伏，兴。皇帝止。典仪称哭止，主人以下皆止。司仪令引主人降立於庭中之东，北面，典仪称拜，主人以下皆再拜。
侍中跪奏： 请还宫。 俯伏，兴。皇帝降，御舆出，侍卫警跸如初。司仪令引主人先出，俟於大门外拜送。皇帝至大次，降舆即御座变服。司仪令引主人哭还庐次。皇帝停大次，未发前三刻，侍中版奏： 请中严。 所司先奏三严每严搥鼓如初，整列仗卫卤簿於还途如来仪。奉礼於行宫南门外道左，向道重行设陪从之官位，文左武右。陪从之官於便次变服常服，赴集位所，典谒引即班位。三严已，侍中版奏： 外办。 皇帝御舆出，侍卫警跸并如初。皇帝降舆升车，黄门侍郎奏请及群官陪从、鼓吹不作并如来仪。乘舆至殿前，（若閤外。）回车。侍中跪奏： 请降入。 俯伏，兴。皇帝降车御舆入，侍臣从至閤如初。侍中版奏： 解严。 将士各还其所，百官皆退。
临外祖父母丧
（皇后父母、宗戚、贵臣并与临诸王妃主礼同。）
其临诸王妃主丧及凡内丧，则并幸其前寝次也。（其尊应就丧殡寝者，则临殡寝可。）凡临诸王妃主尊亲者及师保傅与三老五更、二王后丧，则敬同外祖。其所临幸者若第邻宫阙，率尔往还，则容不备卤簿与严鼓，皆禀当时别仪注。其内外文武陪从官，准驾备略。（备谓官从具，略谓减省之。）车驾若经太庙，则侍中跪奏式，过乃复常。
除服
除外祖父母丧服
本司散下其礼，所司随职供办。守宫先於别殿外门外，随便设百官文武便次如初。於除服前之夕，尚舍奉御於别殿设素下床席焉。
至日，平晓而除服。（外祖父母则五月先下旬之吉也。其从朝制公除，则外祖父母五日也。）於除服前三刻，侍中版奏： 请中严。 诸卫勒所部屯门列仗如常。典仪於别殿前设诸王百官三品以上位如初。又设奉慰位如初。设一品以下九品以上位於别殿门外如初。百官文武应陪临者，并赴集大门便次，各服素服，典谒引就别殿门外位。尚衣奉御以箧奉素服吉屦升殿，位於殿东閒，北面立。腰舆进於寝庭，侍卫之官诣閤奉迎如常式。
除服前一刻，侍中版奏： 外办。 皇帝仍服縗服，御舆出，左右直卫鈒戟警跸并如初。皇帝升别殿，降舆，即哭位，侍卫如初。侍中跪奏： 请哭。 俯伏，兴。皇帝哭，十五举声，侍中跪奏： 请哭止，从礼制除服。 俯伏，兴。皇帝止，尚衣奉御以箧奉衣履进，跪授，兴，仍赞变除。（於变除则权设步障，已而去之。）变除已，侍中又跪奏： 请哭。 俯伏，兴，还本位。皇帝哭。通事舍人引诸王百官三品以上入，各就班位。立定，舍人赞拜，群官在位者皆再拜；舍人赞哭，群官在位者皆哭；十五举声，舍人赞止，群官在位者皆止。舍人引诸王为首者一人进诣奉慰位，跪奉慰，俯伏，兴，舍人引退还本位。又舍人次引百官文武行首一人进诣奉慰位，跪奉慰，俯伏，兴，舍人引退还本位。舍人赞拜，在位者皆再拜，舍人引三品以上出。其四品以下位於门外者，典谒赞拜、赞哭、赞止、引退如三品以上之仪。
侍中跪奏： 请哭止，还。 俯伏，兴。皇帝止，御舆降还，其夹御之官从至閤如初。所司奏宣解严如常仪。
除皇后父母丧服
（与除外祖父母礼同。其异者，后父母则三月先下旬之吉除也。公除则三日而除之。）
饬使吊
吊诸王妃主丧
本司散下其礼，所司随职供办。守宫先於主人第大门外之右设使者次，南向。
其日，使者至，掌次者引之次。内外縗服，司仪引主人以下俱立哭於东阶下，妇人立哭於殡所如常仪。使者素服出次，司仪引立於大门外之西，东面。持节者立於使者之北，少退，史二人对举吊书案，立於使者之南，差退，俱东面。（城外者不持节。）司仪入告，主人去杖免绖。司仪引主人出门，止哭，迎於大门外，见宾先入，立於门右，北面。
司仪引使者入，持节者先导，持案者次之。内外止哭。使者入门而左，立於阶閒，南面；节在使者之东少南，西向；持案者立於使者西南，东面。司仪引主人进当使者前，北面。持节者脱节衣。史以案进诣使者前，使者取吊书，持案者退复位。使者称： 有制，吊。 主人哭拜，稽颡，内外皆哭。司仪引主人进受吊书，退立於东阶下，西面哭。持节者加节衣。司仪引使者，持节者先导，持案者次之，出，复门外位。主人以吊书授左右，司仪引主人，出内门止哭，拜送於大门外。使者还。主人杖哭而入，取吊书於阶下，升，奠於柩东。
使人若须私吊，则通名，引入，吊如常礼讫，引出。
若朝使致赙，宾至，主人迎受如吊书仪，唯赙物掌事者受以东。（东藏之也。）其赙物簿受如受吊书仪。
饬使吊外祖父母丧
（后父母、宗戚、贵臣、蕃国主并与吊诸王妃主丧同。）
赗赙
其赗赙之礼与吊使俱行，则有司先备物数。（多少准令。）
其日，使者至主人大门外便次，物舆陈於使者幕南，东西为列；马陈於使者东南，北首西上。於使者以下入即庭中位，物舆陈於使者位南，亦东西为列；马从入，陈於庭，北首西上。於使者出，主人有司受而以东。其特行也，亦准吊礼。
会丧
制遣百僚会王公以下丧
守宫先於主人第大门外，随便量设百官文武应会吊者便次。
其日，司仪令先於主人第前寝庭，北面重行设百官位，以西为上。百官应会吊者，并赴集主人第门外便次，各服素服，司仪以次引入就班位。立定，司仪赞可哭，诸官在位者皆哭，十五举声，司仪赞可止，诸官在位者皆止。司仪引诸官行首一人升，诣主人前席位展慰（非应致敬者则立慰。）讫，引降出。又司仪引诸在位者以次出。（不致敬者出，应致敬者再拜引退。）
策赠
饬使策赠诸王
守宫於主人大门外之西，设使者及使副次，南向。
其日，使人及副公服从朝堂受册，载於犊车。使人及副各备卤簿，（鼓乐备而不作。）至主人大门外，降车，掌次者引之次。内外縗服。司仪引主人以下就东阶下位，妇人升就堂上位，皆立哭。使者出次，谒者绛公服引立於门西，东面。使副立於使者之南，持节者立於使者之北，少退，史二人对举册案，立於使副西南，俱东面。（城外者无卤簿，不持节。）司仪入告，主人去杖免绖。司仪引主人出门，止哭，迎使者於大门外，见宾先入，立於门右，北面。
谒者引使者入，持节者先导，使副及持册案者次之。内外止哭。使者升，立於柩东，北厢，南面。持节者在使者之东少南，西向。使副立於持节南，持册案者立於使副东南，俱西面。司仪引主人升，立於阶上，当使者北面。持节者脱节衣。史以册案进使副前，使副取册，案退复位；使副以册进，使者受，称： 有制。 主人降於阶閒，北面哭拜稽颡，内外皆哭。司仪引主人升，复北面位。内外止哭。使者读册讫，主人降於阶閒，北面哭拜稽颡，内外皆哭。司仪引主人升，诣使者前受册，退，跪奠於柩东，兴，降立於东阶下，西面。初使人授册讫，持节者加节衣。谒者引使者，持节者先导，使副及持案者次之，出，复门外位。司仪引主人出内门，止哭，拜送於大门外。使者还，主人绖杖哭而入。（其使者应私吊则通名，引入吊如常礼，引出。）
饬使策赠外祖父母
（后父母、贵臣、蕃国主并与册赠诸王礼同。若主人六品以下，则拜及受制皆於堂下。）
凡册赠使者之尊卑，并准吉授。若册赠妃主，则内侍之属为使，其先行事者亦如之，同准吉授。凡册赠应谥者，则文兼谥又致祭焉，而致祭不必有赠谥。（凡赠官，通以蜡印而画绶。）凡册赠之礼，必因其启葬之节而加焉。其或既葬者，则主人仍於灵寝受之，其礼如初。其或既除服乃追而册赠者，主人受之於庙，礼亦如之。其异者，主人不哭，其服则公服若单衣介帻。其於灵寝若庙并先设祭以告神。其未立庙者，则受之於正寝。
会葬
遣百僚会王公以下葬（并与百僚会丧礼同。）
致奠
饬使致奠诸王妃主丧
守宫於主人大门外量设便次。使者至，掌次者引之次。内外縗服。司仪引主人以下俱就东阶下位，妇人就堂上位，皆立哭。使者公服出次，谒者绛公服引立於门西，东面。执事者陈牢馔於使者东南，当门北向，西上。司仪入告，主人去杖，司仪引主人出内门，止哭，迎於大门外，见宾先入，立於门右，北面。
谒者引使者入，内外止哭。使者升自东阶，立於柩东少北，南面。执事者以牢馔入，升设於柩东，西向南上。司仪引主人升自西阶，立於阶上，当使者北面。执事者北面酌酒，西面奠於席，退复位。使者曰： 某封若某位将归幽宅，制使某奠。 主人降诣阶閒，北面哭拜稽颡，内外俱哭。谒者引使者及从者降出，复门外位。初主人拜稽颡讫，司仪引主人退哭於东阶下；使者出，司仪引主人出内门，止哭，拜送於大门外。使者还，主人杖哭而入。
饬使致奠外祖父母丧
（后父母、贵臣、蕃国主丧奠，并与诸王、妃主礼同。）


职官九
诸卿下
内侍省
（内侍内常侍内给事内谒者监内寺伯掖庭局宫闱局奚官局内仆局内府局）
天文有宦者四星，在帝座之西。周官有宫正、宫伯、（皆主王宫，中官之长。）宫人、（掌王之六寝。）内宰、（理王内之政令，以阴礼教六宫。）阍人、（掌守王宫。）寺人。（掌王之内人及女宫。）战国时，有宦者令。（赵有宦者令缪贤是。）秦少府属官有中书谒者令、丞。又有将行、卫尉、少府各一人。（并皇后卿。）汉景帝中元六年，改将行为大长秋。（颜师古曰： 秋者，收成之时，长者，恒久之义，故以为皇后官名。 ）或用中人，或用士人。（中人，阉人。）成帝加置太仆一人，掌太后舆马，通谓之皇太后卿，皆随太后宫为官号，在正卿上，无太后则阙。（卫尉在卫尉上，少府在少府上之类是也。）又有长信詹事，掌皇太后宫。景帝六年，更名长信少府。平帝元始四年，更名长乐少府。帝祖母称长信宫，帝母称长乐宫，故有长信少府、长乐少府，职如长秋，位在长秋上，及职吏皆宦者也。后汉常用宦者，职掌奉宣中宫命，凡给赐族亲，当谒见者关通之，中宫出则从。属官有丞、中宫仆、谒者、私府署令。初，秦又置中常侍官，参用士人，皆银珰左貂，给事殿省。汉制，置侍中、中常侍各一人，省尚书事，黄门侍郎一人，传发书奏，皆用姓族。后汉中常侍赞导内事，顾问应对。永平中，始定员数，中常侍四人，（汉旧仪曰： 秩千石，得出入卧内，举法省中。 省中即禁中也。成帝外家王禁贵重，朝中为讳禁曰省。）小黄门十人。自明帝以后，员数稍增，改以金珰右貂，兼领卿署之职。自和熹太后以女主称制，不接公卿，乃以阉人为常侍、小黄门，通命两宫，自此以来，悉用阉人，不调他士。自安迄桓，权任尤重，手握王爵，口含天宪。桓帝既与宦官谋诛梁冀，乃封宦者五人，（单超、徐璜、具瑗、左悺、唐衡也。）同日为侯，皆食邑，故世号 五侯 焉。（宦者郑众字季产，事和帝，一心王室。每策勋班赏，辞多受少，由是常与议事。中官用权，自众始也。又和帝时，中常侍蔡伦数犯颜匡弼。有宦者曹腾，历常侍、长秋，封费亭侯，用事省闼三十馀年，奉事四帝，未尝有过。其所进达，皆海内名人。又有宦者奇音、良贺等，皆清俭，足以劝俗也。杨秉为太尉，奏请免中常侍侯览、具瑗等官。尚书召对秉掾属曰： 公府外职，而劾近官，经典汉制，有故事否？ 秉使对曰： 春秋赵鞅以晋阳之甲，逐君侧之恶。又传曰： 除君之恶，惟力是视。 邓通戏慢，申屠嘉召责，文帝请之。汉制故事，三公之职，无所不统。 帝不得已，遂免览官，削瑗国。）及袁绍大诛宦者之后，永巷、掖庭复用士人，阃闱出入，莫有禁切，侍中、侍郎、门部驺宰，中外杂错，丑声彰闻。魏改汉制，太后三卿在九卿下；晋复旧，在同号卿上，有后则置，无后则阙。齐郁林王立，文安太后即尊号，以宫名置宣德卫尉、少府、太仆。梁有弘训太后，亦置属官。陈亦有太后三卿。后魏大长秋掌顾问应对，自文明冯后，阉官用事，大者令、仆，小者卿、守。（宦者赵黑为选曹尚书。）北齐有中侍中省，置中侍中二人，中常侍四人，掌出入门閤。又有长秋寺，置卿、中尹各一人，掌诸宫閤，领掖庭等令，并用宦者。后周有司内上士、小司内中士、巷伯中士等官。隋曰内侍省，领内侍、内常侍等官。（内侍即旧长秋也，内常侍即旧中常侍。）炀帝改内侍省为长秋监，置令一人，少令一人，丞二人，并用士人，馀用宦者，领掖庭、宫闱、奚官三署，亦参用士人。大唐武德初，改为内侍省，皆用宦者。龙朔二年，改为内侍监，咸亨元年复旧。光宅元年，改为司宫台，神龙元年复旧。有内侍四人，（掌知宫内供奉，中宫驾出则夹引，总判局事。旧二人，开元中加二人。贞元七年三月敕： 内侍五品以上，许养一子，仍以同姓者，初养日不得过十岁。 ）内常侍六人，（通判省事。）属官有内给事八人，内谒者监六人，内寺伯二人，寺人六人，领掖庭、宫闱、奚官、内仆、内府等五局。（神龙元年以后，始以中使出监诸军兵马。宝应元年五月，敕诸道州所承上命，须凭正敕可施行，不得悬便信中使宣敕即遵行。）
内给事：周礼内小臣之职，掌王后之命，后出入，前驱。后汉少府有给事黄门，掌侍左右，止在内宫，关通中外及中宫以下众事。自魏晋至於梁陈无其职。后魏有中给事中，后改为中给事。北齐中侍中省有中给事中四人。炀帝改为内承直。大唐复为内给事，置八人。
内谒者：后汉大长秋属官有中宫谒者三人，主报中章。后魏、北齐有中谒者仆射。隋内侍省有内谒者监六人，内谒者十二人。大唐因之。
内寺伯：周礼寺人，掌王之内人及女宫之戒令。隋内侍省有内寺伯二人。大唐因之。
掖庭局令：秦置永巷，汉武更名掖庭，置令，掌宫人簿帐、公桑、养蚕及女工等事。后汉掖庭令掌后宫贵人采女，又有永巷令，典官婢，皆宦者，并属少府。大唐置二人。
宫闱局：令二人。隋置令，掌宫内门閤之禁及出纳神主，并内给使名帐、粮廪事。大唐因之。
奚官局：令二人。齐、梁、陈、隋有奚官署令，掌守宫人、使药、疾病、罪罚、丧葬等事。大唐置二人。
内仆局：令二人。后汉有中宫仆，掌车舆、杂畜及导等。大唐置二人。
内府局：令二人。汉有内者局令。隋曰内者。大唐为内府，置令二人，掌内库出纳、帐设、澡沐等。
少府监
（监丞主簿中尚、左尚、右尚、织染、掌冶等五署暴室等丞）
少府，秦官。汉因之，是为九卿，掌山海池泽之税，以给供养。（应劭曰： 山海池泽之税，名曰禁钱，以给私养，自别为藏。少者，小也，故称少府。 颜师古曰： 大司农供军国之用，少府以养天子也。 天子曰少府，诸侯曰私府，汉时官有私府长，掌禁钱。后光武改属司农也。王莽曰共工。）后汉少府卿一人，掌中服御之诸物，衣服、宝货、珍膳之属，朝贺则给璧。（后汉东平王苍为骠骑，正月朔朝，苍当入贺。故事，少府给璧。时阴就为少府，贵傲不奉法，漏将尽，而求璧不得。苍掾朱晖，遥见少府主簿持璧，乃往绐曰： 试请睹之。 既得而驰奉之，就复以他璧朝。绐，徒改反。）凡中书谒者，尚书令、仆，侍中，中常侍，黄门，御史中丞以下皆属焉。（孔融字文举，以将作大匠为少府。）晋制，银章青绶，五时朝服，进贤两梁冠，绛朝服，佩水苍玉。哀帝末，省并丹阳尹，孝武复置。宋少府领左右尚方、御府、东冶、南冶、平准等令、丞。齐又加领左右银锻署。梁少府为夏卿，位视尚书左、右丞。陈因之。后魏少府谓之六卿，（以少府、宗正、太仆、廷尉、司农、鸿胪为六卿。）至孝文太和中，易制官品，遂改少府为太府。北齐无少府，其尚方等署皆隶太府。至隋炀帝大业五年，又分太府为少府监，置监及少监，复领尚方、织染等署，后又改监、少监并为令。大唐武德初，置军器监，废少府监。贞观元年五月，分太府中尚坊、织染坊、掌冶坊署，置少府监。龙朔二年，改为内府监，咸亨元年复旧。光宅元年，改为尚方监，神龙元年复旧。监一人，（总判。）少监二人，（通判。初少监一人，太极元年加一人。）领中尚、左尚、右尚、织染、掌冶等五署。（开元十年五月，於北都置军器监，至二十六年五月废。）
丞：汉有六人，后汉省五，而有一丞，其后历代皆一人。（山公启事曰： 中郎卫昱，往为少府丞，其有损益。 ）大唐置四人。
主簿：晋置二人，自后历代一人，大唐有二人。
中尚署：周官为玉府。秦置尚方令，汉因之。后汉主作手工作、御刀剑、玩好器物及宝玉作器。（宦者蔡伦为尚方令，监作秘剑及诸器械，莫不精工坚密，为后代法。）两汉又有考工令，主作兵器，其职稍同。（考工令作兵器，兵器成则传执金吾入武库。及主织采诸杂工，初属少府，中属主爵，光武时属太仆。）汉末分尚方为中、左、右三尚方。魏晋因之，自过江，唯置一尚方，哀帝以隶丹阳尹。宋武帝践祚，以相府作部配台，谓之左尚方，而本署谓之右尚方，并掌造军器。又以相府细作配台，即其名置令一人，隶门下。孝武大明中，改曰御府。（御府，二汉已有之，典官婢作亵衣服补浣之事。魏晋犹置其职，江左乃省焉。）后废帝初，省御府，置中署，隶右尚方。则汉之考工令如宋之尚方令，尚方令如宋中署矣。齐置左右尚方令各一人。梁有中、左、右尚方。北齐亦三尚方，隶太府。隋炀帝分隶少府。大唐省 方 字，有中、左、右三尚署，令、丞各一人。（中署掌宫内营造杂作，左署掌车辇、繖扇、胶漆、画镂等作，右署掌皮毛胶墨杂作、席荐等事。开元以后，别置中尚使以监之。）
织染署：令一人。周礼天官典丝掌受文织采组焉，染人掌染丝帛。秦置平准令。（韦昭辨释名曰： 平准令，主染色，染有常平之法，故准而则之。 ）汉因之，及主物价、练染。初，少府属官有东织、西织，成帝省东织，更名西织为织室。北齐中，尚方领泾州、雍州丝局、定州细绫局丞。后周有司织下大夫。隋有司织、司染二署，炀帝合为织染一署，令掌织纴组绶、绫锦、冠帻，并染色等。大唐因之，有令、丞。
掌冶署：秦及汉郡国有铁官。（诸郡国出铁者，置铁官长、丞。）晋冶令掌工徒鼓铸，隶卫尉。江左以来省卫尉，始隶少府。宋有东冶、南冶，各置令、丞，（东冶令、丞各一人，南冶令、丞各一人。）而属少府。齐因之。江南诸郡县有铁者，或置冶令，或置冶丞，多是吴所置。梁、陈有东、西冶。（东冶重，西冶轻。其西冶即宋、齐之南冶。）北齐诸冶属太府。后周有冶工、铁工中士。隋有掌冶署令、丞。大唐於京师置冶署，有令、丞各一人，掌造铸金银铜铁，涂饰琉璃玉作等事。
暴室丞，（后汉暴室丞，宦者也，主中妇人疾病者，就此室理之。其皇后、贵人有罪，亦就此室。属少府，其后无之。）海丞，（汉平帝置少府海丞一人，掌海税，后无。）果丞。（与海丞同置，掌诸果实，后无。）
将作监
（监丞主簿左校署右校署甄官署中校署东园主章令）
今将作，亦少皞氏以五雉为五工正，以利器用。（雉有五种，故曰五雉。）唐虞共工，周官考工之官，盖其职也。秦有将作少府，掌治宫室。汉景帝中元六年，更名将作大匠。后汉位次河南尹，中元二年省，以谒者领之。章帝建初元年，复置。初以任隗为之，掌修作宗庙、路寝、宫室、陵园木土之功，并树桐梓之类列於道侧。（后汉志注曰： 古者制以表道。 续汉书曰： 李固字子坚，迁大匠，常推贤贡士。孔融以将作大匠迁少府。 ）魏晋因之。江左至宋、齐，皆有事则置，无事则省。而梁改为大匠卿，陈因之。后魏亦有之。北齐有将作寺，其官曰大匠。（兼领功曹、主簿、长史、司马等官属。）后周有匠师中大夫，掌城郭宫室之制；又有司木中大夫，掌木工之政令。隋与北齐同，至开皇二十年，改寺为监，大匠为大监，初加置副监。炀帝改大监、少监为大匠、少匠，五年，又改为大监、少监；十三年，又改大令、少令。大唐复皆为匠。龙朔二年，改将作为缮工监，（大匠、少匠随监名改。）咸亨元年复旧。光宅元年，改为营缮监，神龙元年复旧。大匠一人，（总判。）少匠二人。（通判。初一人，太极元年加置一人。）天宝中，改大匠为大监，少匠为少监，领左校、右校、甄官、中校四署。
丞：汉有二人，后汉一人，魏晋因之。东晋以后，有事则置，无事则省。梁又置一人，陈因之。后魏有之。北齐四人。后周曰匠师中士。隋二人。大唐四人。
主簿：晋置，自后与丞同。隋二人，大唐因之。
左、右校署：秦及汉初有左、右、前、后、中五校令，后唯置左、右校令。后汉因之，掌左、右工徒。（后汉度尚自右校令擢拜荆州刺史。）魏并左校、右校於材官。晋左、右校属少府。宋以后并有左校令、丞。北齐亦有之。隋左右校令、丞属将作，大唐因之。左校署令、丞二人。（掌营构、木作、采材等事。）右校署令、丞二人。（掌营土作、瓦泥并烧石灰、厕溷等事。）
甄官署：令、丞一人。后汉有前、后、中甄官令，属将作。晋有甄官署，掌砖瓦之事。宋、齐、北齐、隋悉有之。大唐因之，掌营砖石瓷瓦。
中校署令：秦汉有，自后无。大唐置令、丞各一人，掌舟车、杂兵仗、厩牧。
东园主章令：（汉有之，武帝更名木工。如淳曰： 章谓木材也。旧将作大匠主材史名章曹掾。 颜师古曰： 今所谓木锺者，盖章声之转耳。东园主章掌材以供东园匠。 东园匠，官名，主作陵内器物，属少府。）大唐无。
国子监
（祭酒司业丞主簿国子、太学、广文、四门、律学、书学、算学等博士助教等）
孙卿在齐为三老，称祭酒。（胡广曰： 凡官名祭酒，皆一位之元长。古者，宾得主人馔，则老者一人举酒以祭地。 故以祭酒为称。汉之侍中，魏之散骑常侍，功高者并为祭酒，用其义也。公府有祭酒，亦因其名。）汉吴王濞年老不朝，为刘氏祭酒，则祭酒之名久矣。（王莽以安车驷马迎夏侯胜为讲学祭酒，胜推而不受。）又汉置博士，至东京，凡十四人，而聪明有威重者一人为祭酒，谓之博士祭酒，盖本曰仆射，中兴转为祭酒。（昭帝增博士弟子员满百人，宣帝末增倍之。元帝时，诏能通一经者皆复。数年，郡国置五经百石卒史。成帝末，增弟子员三千人。平帝时，王莽增元士之子得受业如弟子，勿以为员，岁课甲科四十人为郎中，乙科二十人为太子舍人，丙科四十人补文学掌故。后汉安帝薄於艺文，博士倚席不讲，学舍颓弊，鞠为园蔬，牧儿刍竖至於薪刈其下。顺帝感翟酺之言，乃更修黉宇，凡所构二百四十房，千八百五十室。试明经下第补弟子，增甲乙之科员各十人，馀郡国耆儒皆补郎、舍人。）魏因之。晋武帝咸宁四年，初立国子学，置国子祭酒一人。（永嘉中，又置儒林祭酒，以杜夷为之。）国子，周之旧名，周官有师氏之职，即魏国子祭酒。（周礼师氏以三德三行教国子。又有保氏而养国子以道，教之六艺也。）晋介帻皂朝服，进贤两梁冠，佩水苍玉。旧视侍中、列曹尚书。（刘毅、嵇绍并为此官。又袁瑰字山甫，为国子祭酒。时屡经丧乱，礼教陵迟。瑰上疏求立学徒，帝从之。国学之兴，自瑰始也。又裴頠为祭酒，奏立太学，起讲堂，筑门阙，刻石写五经也。）宋代若不置学，则助教唯置一人，而祭酒、博士常置也。明帝泰始六年，以国学废，初置总明观祭酒一人，有玄、儒、文、史四科，科置学士各十人。齐高帝建元四年，有司奏置国学，祭酒准诸曹尚书，博士准中书郎，助教准南台御史，选经学为先，若其人难备，给事中以还明经者，以本位领。其后国讳废学。永明三年，立学，尚书令王俭领祭酒，学既建，乃省总明观。八年，国子博士何胤单为祭酒，疑所服，陆澄等皆不能据，遂以玄服临试，月馀日，博议定，乃服朱衣。齐、梁号为国师。（梁王承字安期，为国子祭酒。承祖俭，父暕，并居此职，三代为国师，前代未有，当时以为荣。暕音简。）陈、后魏亦曰国子祭酒。其初定中原，先立太学，置五经博士。北齐国子寺有祭酒一人。隋开皇十三年，国子寺罢隶太常，（凡国学诸官，自汉以下，并属太常，至隋始革之。）又改寺为学。仁寿元年，罢国子学，唯立太学一所，省国子祭酒、博士，置太学博士，总知学事。炀帝即位，改国子学为国子监，依旧置祭酒。大唐因之。（龙朔元年，东都亦置。）龙朔二年，改为司成馆，又改祭酒为大司成，咸亨初复旧。光宅元年，改国子监为成均监，神龙元年复旧。领国子学、（学生三百人。）太学、（学生五百人。）四门、（学生五百人，俊士八百人。）律学、（学生五十人。）书学、（学生三十人。）算学，（学生三十人。凡六学生徒二千二百一十人。每学各置博士，以总学事，及有助教等员。天宝九载，又於国子监置广文馆，领学生为进士业者。置博士、助教各一人，品秩与太学同。）置祭酒一人，掌监学之政。皇太子受业，则执经讲说，皆以儒学优重者为之。天宝九载，置广文馆学生进士。
国子司业：炀帝大业三年，於国子监初置司业一人。礼曰： 乐正司业，父师司成。 因以为名。大唐置二人，副贰祭酒，通判监事。龙朔二年，改为少司成，咸亨初复旧。凡祭酒、司业，皆儒重之官，非其人不居。
丞：隋置三人，大唐一人。
主簿：北齐置。隋一人，大唐因之。
国子博士：班固云，按六国时，往往有博士，掌通古今。（又曰：博士，秦官，汉因之。）汉博士多至数十人，冠两梁。（文帝时，博士朝服玄端，章甫冠。）武帝建元五年，初置五经博士。宣帝、成帝之代，五经家法稍增，置博士一人。博士选有三科，高第为尚书，次为刺史，其不通政事，以久次补诸侯太傅。於时孔光为博士，数使录冤狱，行风俗，以高第为尚书。（叔孙通为博士，初制汉礼。又贾谊年二十馀，文帝召为博士，年最少。每有诏议下，诸老生未能言，谊尽为对之，人人各如其意。又元鼎中，徐偃为博士，使行风俗。偃矫制，使胶东、鲁国鼓铸盐铁。还奏事，张汤劾偃以矫制，法至死。偃以春秋之义， 大夫出疆，有可以安社稷、利万人，专之可也。 汤不能诎。又公孙弘、董仲舒、朱云、匡衡、疏广、韦贤、张禹并为博士。）后汉博士凡十四人，（易：施、孟、梁丘、京氏；尚书：欧阳、大小夏侯；诗：齐、鲁、韩氏；礼：大小戴；春秋：严、颜，各一博士。华峤汉书曰： 初，欲立左氏传博士，范升以为左氏浅末，不宜立。陈元闻之，乃诣阙上疏争之，更相辩对，凡十馀上，帝卒立左氏学。 ）掌以五经教子弟，国有疑事，掌承问对。旧时从议郎为博士，其通叡异艺，入平尚书，出部刺史、诸侯守相，久次转谏议大夫，中兴高第为侍中，小郡若都尉。博士限年五十。（其督邮板状曰： 生事爱敬，丧没如礼。理易、尚书、孝经、论语，兼崇载籍，穷微阐奥，师事某官，经明受谢。见授门徒尚五十人以上，正席谢生，三郡三人，隐居乐道，不求闻达。身无金痍痼疾，三十六属，不与妖恶交通。王侯赏赐，行应四科，经任博士。 下言某官某甲保举。顺帝讳保，故称守。）安帝以博士多非其人，诏命三公、将军、中二千石举博士各一人，务得经明行高，卓尔茂异。是时群僚承风，凡所旌贡，绰有馀裕。后旋复故，遂用陵迟。初，平帝元始四年，改博士为博士师，后汉兼而存之，并择儒者。（桓荣、鲁恭、戴凭等并为博士。）魏及西晋朝博士置十九人。（魏乐详字文载，拜博士。於时太学初立，有博士十馀人，其学多偏，不敢亲教，备员而已，唯详五业并授。）武帝咸宁四年，初立国子学，置国子博士一人，皆取履行清淳，通明典义，若散骑常侍、中书侍郎、太子中庶子以上，乃得召试。（元帝时，荀崧上疏曰： 昔咸宁、太康、永嘉之中，侍中、常侍、黄门通洽古今、行为世表者，领国子博士。 ）宋、齐诸博士皆皂朝服，进贤两梁冠，佩水苍玉。梁国学有博士二人，天监四年，置五经博士各一人。（魏、晋、宋、齐并不置五经博士，至此始置焉。）旧国子学生限以贵贱，武帝欲招来后进，五馆生皆引寒门隽才，不限人数。陈因之。后魏、北齐并有之。（后魏崔逸为国子博士，每有公事，逸常被诏独进，博士特命，自逸始也。）隋仁寿元年，省国子博士；大业三年，复置一人。大唐增置二人。龙朔二年，改为司成宣业，咸亨初复旧。诸州府亦有经学博士一人。助教：晋咸宁四年，初立国子学，置助教十五人，以教生徒。江左及宋并十人。（宋制，易、尚书、毛诗、礼记、周礼、仪礼、左传、公羊、穀梁，各为一经；论语、孝经为一经，合十经，助教分掌。）宋、齐并同。梁国子助教旧视南台御史，品服与博士同，陈因之。后魏亦有。北齐置十人。隋置四人。大唐国子学助教三人，诸府、州、县各有助教员。（府、州二人，县一人，学生各有差。）
太学博士：晋江左增置国子博士十六人，谓之太学博士，品服同国子博士。梁置太学博士八人，陈因之。后魏亦然。北齐国子寺有太学博士十人。后周置太学博士下大夫六人。隋初置太学博士五人，仁寿元年，罢国子，唯立太学，置博士五人；大业三年，减置二人。大唐因之。助教：后魏置。北齐亦有之，置二十人。后周曰太学助教上士。隋又曰太学助教，五人；大业三年，减三人。大唐因之。
广文馆：博士一人，助教一人，并以文士为之，大唐天宝九载置。
四门博士：后魏书刘芳表： 去太和二十年，立四门博士，於四门置学。按礼记曰 天子设四学 ，郑玄注： 同四郊之虞庠也。 今以其辽远，故置於四门，请移与太学同处。 从之。北齐二十人，隋五人，大唐三人。助教：北齐国子寺有二十人，隋初则五人，大唐因之。直讲四人，大唐初置，无员数，长安四年，始定为四员。大成二十人，大唐置，取贡举及第人，简聪明者，试书日诵得一千言，并日试策所习业等十条通七，然后补充，仍散官，禄俸赐会同直官例给。武太后长安中，省，而置直讲，定为四员。
律学博士：晋置，属廷尉，卫觊奏请置律学博士，转相教授，东晋以下因之。梁曰胄子律博士，属廷尉。陈亦有律博士。后魏、北齐并有之。隋大理寺官属有律博士八人。大唐因之，而置一人移属国学。助教一人，从九品上。
大唐置书学博士三人，又置典学二人。（贞观六年正月，命整治御府古今工书锺、王等真迹，得千五百一十卷。太宗尝谓侍中魏徵曰： 虞世南死后，无人可与论书。 徵曰： 褚遂良下笔遒劲，甚得王逸少体。 太宗即日召命侍读。尝以金帛购求王羲之书迹，天下争赍古书，诣阙以献，当时莫能辩其真伪，遂良备论所出，一无舛误。武太后神功元年，谓凤阁侍郎王方庆曰： 卿家多书，合有右军遗迹。 对曰： 臣十代再从伯祖羲之书，先有四十馀纸，往贞观十二年，太宗购求，先并以进讫。臣十一代祖导、十代祖洽、九代祖珣、八代祖昙首、七代祖僧绰、六代祖仲宝、五代祖骞、高祖规、曾祖褒，并九代三从伯祖晋中书令献之以下二十八人书，共十卷，今进上。 太后御武成殿示群臣，仍令中书舍人崔融为宝章集以叙其事，复赐方庆，当时以为荣。）算学博士二人，典学二人。
军器监（监丞主簿甲坊署弩坊署）
后周武帝四年，初置军器监。大唐武德初，置军器监。贞观元年，罢军器大监，置少监，后省之，以其地隶少府监，为甲弩坊。开元初，复以其地置军器使。至三年，以使为监，更置少监一员，丞二员，主簿一员，录事一员，及弩坊等署。十一年，悉罢之，复隶少府，为甲弩坊。十六年，移其名於北都，置军器监。（亦尝以太原尹兼领。）天宝六载，复於旧所置军器监，监一人，领甲坊、弩坊两署。
丞、主簿各一人，大唐置。
甲坊署令、丞：周礼考工记曰： 函人为甲。 隋少府有甲铠署，大唐改焉。
弩坊署令、丞：周礼司弓矢掌四弩。隋有弓弩署，大唐改焉。
都水使者（丞主簿舟楫署河渠署）
虞舜命益作虞，以掌山泽。周官有林衡、川衡二官，掌林麓川泽之禁。汉武帝元鼎二年，初置水衡都尉，（颜师古曰： 山林之官曰衡。掌诸池苑，故称水衡。 张晏曰： 主都水及上林苑，故曰水衡；主诸官，故曰都；有卒徒武事，故曰尉。 衡，平也。主平其税也。）掌上林苑，（汉赵充国以中郎为水衡都尉，主舡官也。）盖主上林离宫燕休之处。（王莽改曰予虞。）后汉光武省之，并其职於少府。每立秋貙刘之日，辄暂置水衡都尉，（貙刘，将祭大猎之名。貙，敕俱反。）事讫省。初，秦汉又有都水长丞，主陂池灌溉，保守河渠，自太常、少府及三辅等，皆有其官。汉武帝以都水官多，乃置左、右使者以领之。（刘向为左都水使者是也。又续汉百官志曰： 刘向领三辅都水。 ）至汉哀帝，省使者官。至东京，凡都水皆罢之，并置河隄谒者。汉之水衡都尉，本主上林苑，魏世主天下水军舟船器械。晋武帝省水衡，置都水台，有使者一人，掌舟航及运部，而河隄为都水官属。元康中，复有水衡都尉。（元康百官名及晋起居注曰： 陈慎、戴熊俱以都水使者领水衡都尉。 ）怀帝永嘉六年，胡贼入洛阳，都水使者奚濬先出督运得免。江左省河隄。（诸公赞曰： 陈勰字太和，有巧思，为都水使者。 洛阳记云： 千金隄，勰所置。 ）宋都水使者，铜印墨绶，进贤两梁冠，与御史中丞同。孝武帝初，省都水台，罢都水使者，置水衡令，孝建元年复置。齐有都水台使者一人。梁初与齐同，天监七年，改都水使者为大舟卿，位视中书郎，列卿之最末者，主舟航河隄。陈因之。后魏初皆有水衡都尉及河隄谒者、都水使者官，至永平二年，都水台依旧置二使者。北齐亦置二使者。隋开皇三年，废都水台入司农，十三年，复置。仁寿元年，改台为监，更名使者亦为监。炀帝又改为使者，寻又为监，加置少监，又改监及少监并为令，领舟楫、河渠二署。大唐武德八年，置都水台，后复为都水署，置令，隶将作。贞观中，复为都水监，置使者。龙朔二年，改都水使者为司津监丞，咸亨元年复旧。光宅元年，改都水监为水衡，置都尉；神龙元年，复为都水监，置使者二人，分总其事，不属将作，领舟楫、河渠二署。
丞：汉有水衡丞五人，亦有都水丞。后汉、晋初都水使者有参军二人，盖亦丞之职任。宋因之。梁大舟卿有丞。陈因之。后魏、北齐又曰参军。隋曰都水丞。大唐二人。
主簿：晋水衡都尉有之，为左、右、前、后、中五水衡令，悉皆有之。梁大舟卿亦有之。至隋又置，大唐因之。
舟楫署令：汉主爵中尉属官有都船令丞，水衡都尉有楫棹令丞。晋曰船曹吏。齐曰官船典军。后周曰舟中士。隋为舟楫署令、丞。大唐因之，令、丞各一人。
河渠署：隋炀帝置，令、丞各一人。大唐因之。


礼九十八开元礼纂类三十三凶礼五
三品以上丧上（四品以下至庶人附）
初终
有疾，丈夫妇人各齐於正寝北墉下，东首。（墉，墙也。东首，顺生气。）养者男子妇人皆朝服，齐。亲饮药，子先尝之。（尝，度其所堪。）疾困，去故衣，加新衣，（为人来秽恶也。）彻乐，清扫内外，（为宾客来问。）分祷所祀。（尽孝子之情也。五祀及所封境内名山大川。四品五品祀中霤、门、户、灶、行。六品以下祀门及行。）侍者四人（六品以下俱四人也。）坐持手足。（为不能自屈伸。内丧则妇人持之。）遗言则书之。属纊以候气，（纊，新绵，置於口鼻。）气绝，废床，寝於地。（人始生在地，庶其生气反也。）主人啼，馀皆哭。（哀有深浅者。）男子易以白布衣，被发，徒跣。妇人青缣衣，被发，不徒跣，女子子亦然。（父为长子、为人后者为其本生父母，皆素冠不徒跣。女子子嫁者髽。六品以下内外改著素服，妻妾皆被发徒跣，女子子不徒跣，出嫁者髽。出后人者为本生父母，素服不徒跣，主人主妇衣服无改，男女随事设帷幛。）齐縗以下丈夫素冠，妇人去首饰。（谓齐縗妇人也。）内外皆素服。（素服谓有服者白布十五升；无服者不服列采，则常服素衣。）主人坐於床东，啼踊无数。众主人在主人之后，兄弟之子以下又在其后，俱西面南上哭。妻坐於床西，妾及女子子在妻之后，哭踊无数；兄弟之女以下又在其后，俱东面南上，藉稿坐哭。（六品以下又孙及兄弟孙在诸子之后，女孙及兄弟女孙在兄弟女子子之后。各依服精粗为坐先后，下准此。）内外之际，隔以行帷。（帷堂内门南北隔之。）祖父以下於帷东北壁下，南面西上；祖母以下於帷西北壁下，南面东上：皆舒席坐哭。（六品以下为嫡子三年者则草荐。）外姻丈夫於户外之东，北面西上；妇人於主妇西南，北面东上：皆舒席坐哭。（若舍窄则宗亲丈夫在户外之东，北面西上；外姻丈夫在户外之西，北面东上。）诸内丧，则尊行丈夫、外亲丈夫席位於前堂，若户外之左右，俱南面，宗亲户东西上，外亲户西东上。凡丧位，皆以服精粗为序。国官位於门内之东，重行北面，以西为上，俱莅巾帕头，舒稿荐坐；参佐位於门内之西，重行北面，以东为上，俱素服，舒席坐哭。（自国官以下，六品以下无。）斩縗三日不食，齐縗二日不食，大功一日不食，小功、緦麻再不食。
复（始死则复）
复於正寝。复者三人（复谓招魂复魄。四品五品则二人。）皆常服，以死者之上服左荷之，升自前东霤，（六品以下则升自前东荣。荣，屋翼也。）当屋履危，北面西上。（危，栋。）左执领，右执腰，招以左。每招，长声呼某复。（男子皆称字及伯仲，妇人称姓，其复者人数依其夫也。六品以下男子称名。）三呼而止，以衣投於前，承之以箧，（六品以下以箱。）升自阼阶，入以覆尸。（若得魂魄返然。）复者彻舍西北厞，降自后西霤。（不由前降，不以虚返。因彻西北厞，若云此室凶，不可居然。自是行死事。所彻厞之薪，以充煮沐。六品以下西荣，馀同。）复衣不以袭敛。（浴则去之。）乃设床。
设床
设床於室户内之西，去脚，舒簟，设枕，施幄。（六品以下不施幄。）去裙，迁尸於床，南首，覆用敛衾，去死衣。（敛衾，大敛所用之衾，黄表素里也。死衣，病时所加新衣。）楔齿用角柶。（为将含也。）缀足以燕几，校在南，（缀犹拘也。校，几胫也。尸南首，几胫在南以拘足，则不使辟戾。）侍者坐持之。其内外哭位如始死之仪。乃奠。
奠（六品以下於含而后奠，文与此同。）
奠以脯、醢、酒，用吉器，无巾柶，升自阼阶，奠於尸东，当腢。（鬼神无象，故设奠以凭依之。）内丧，内赞者皆受於户外而设之。（凡内丧，皆内赞者行事。）既奠，赞者降出帷堂。（初气绝，室内随事设帷，至此事小讫，故设帷堂。若有赴者遣赴，赴礼合在此。下含篇后为与饬使吊篇宜相近，故列在后也。）
沐浴（自沐浴下至设重，其事皆可同时而兴。）
掌事者掘埳於阶閒，近西，南顺，广尺，长二尺，深三尺，南其壤。为块灶於西墙下，东向，以俟煮沐。新盆、盘、瓶、六婼（四品五品四婼，六品以下二婼。）皆濯之，陈於西阶下。（新此器者，重死事，块灶，累土为灶。盆以盛水，盘以承濡濯，瓶以汲也。婼，瓦甖，受二升，有盖。濯谓涤溉。）沐巾一，浴巾二，用絺若绤，实於笲，（巾所以拭也。浴巾二者，上体下体异。絺，细葛。绤，粗葛也。笲，竹器也。）栉实於箱若箪，浴衣实於箧，（浴衣，以浴所衣之衣，其制今之眠帕也。六品以下栉及浴衣各实於箱。）皆具於西序下，南上。水淅稷米，（六品以下淅粱米。）取潘煮之。又汲为汤，以俟浴。以盆盛潘，及沐盘升自西阶，授，沐者执潘及盛入。主人皆出户外。（象平生沐浴，子孙不在旁。主人出而袒箦，谓床箦去席。）主人以下於户东，北面西上，主妇以下皆於户西，北面东上，俱立哭。其尊行者，丈夫於主人之东，北面西上，妇人於主妇之西，北面东上，俱坐哭。妇人权障以帷。主人以下既出，乃沐栉。（栉，梳。）束发用组，挋用巾。（挋，晞也，清也。）浴则四人（六品以下则二人。）抗衾，二人浴，拭用巾，挋用浴衣。设床於尸东，衽下莞上簟。浴者举尸，易床，设枕。剪发断爪如平常，须发爪盛以小囊，大敛内於棺。楔齿之柶、浴巾，皆埋於埳，窴之。著明衣裳，以方巾覆面，仍以大敛之衾覆之讫，内外入就位，哭。乃袭。
袭
陈袭事於房内。袭衣三称，（六品以下一称。）西领南上，（朝服一称，常服二称。凡陈衣者实之以箱箧，承以席。）明衣裳；（合用生绢单衫。）舄一；（六品以下履一。）帛巾一，方尺八寸；充耳用白纊；面衣用玄，方尺，纁里，组系；（六品以下里亦纁。）握手用玄，纁里，长尺二寸，广五寸，削约於内旁寸，著以绵，组系。（握手，手所握者。面衣及手衣皆通用馀色。六品以下系手衣一具。）执服者陈袭衣，庶襚继陈不用。（庶，众也。不用，不袭也。多陈之为荣，少纳之为贵。）将袭，具床席於西阶西，内外皆出哭於户外，其位如浴时。袭者以床升，入设於尸东，布枕席如初。（自庶襚继陈以下，六品以下无。）执服者陈袭衣於席。祝去巾，（六品以下袭者去巾。）加面衣，设充耳，著握手，纳舄若履。（凡衣死者，左衽不纽。将袭辟奠，既袭则设。六品以下皆纳履，著手衣。）既袭，乃覆以大敛之衾。（始死时所覆衾。）内外俱入，复位坐哭。（诸尊者於卑幼之丧及嫂叔兄妐弟妇相哭，朝晡之间非有事，则休於别室。）
含
赞者奉盘水及笲，（笲，竹器。）饭用粱，含用璧，（四品五品用稷与璧，六品以下粱与贝。）升堂。含者盥手於户外，赞者沃盥，含者洗粱、璧，（四品五品洗稷璧，六品以下洗粱贝。）实於笲，执以入，祝从入，北面。（六品以下无祝从。）彻枕，去楔。受笲，奠於尸东。含者（六品以下主人含。）坐於床东，西面，凿巾，（巾先覆面，将含，当口凿之。六品以下去巾。）纳饭含於尸口。既含，主人复位。楔齿之柶与浴巾同埋於坎。（六品以下於此后用奠与上文同。）
赴阙（六品以下无。）
遣使赴於阙。使者进立於西阶，东面南上。主人诣使者前，北面曰： 臣某之父某官臣某薨，（若母若妻，各随其称。四品以下言死，馀同。）谨遣某官臣姓某奉闻。 讫，再拜。使者出，主人哭入，复位。
饬使吊
使者公服入立於寝门外之西，东面。相者入告。主人素冠降自西阶，迎於寝门外，见宾不哭，先入立於门右，北面。内外皆止哭。开帷。（帷堂之帷。事毕则下之。）使者入，升立西阶上，东面。进主人於阶下，北面。使者称： 有饬。 主人再拜。使者宣饬云： 某封位薨，（无封者称姓位。四品五品云某封丧，馀同。）情以恻然，如何不淑。 主人哭拜稽颡，内外皆哭。使者出，主人拜送於大门外。亲故为使吊者，既出，易服入，向尸立哭十数声，止，降出。主人候饬使出，升降自西阶。（主人升降自西阶者，亲始死，未忍当主位。）
铭（铭，明旌也。）
为铭以绛，广充幅，（四品以下广终幅。）长九尺，韬杠。（杠，铭旌竿也。杠之长准其绛也。公以上杠为龙首。四品五品幅长八尺，龙首，韬杠。六品以下幅长六尺，韬杠。）书曰 某官封之柩 。（在棺曰柩。妇人其夫有官封，云 某官封夫人姓之柩 。子有官封者，云 太夫人之柩 。郡县君随其称。若无封者，云 某姓官之柩 。六品以下亦如之。）置於宇西阶上。
重
重木，刊凿之，为悬孔也，长八尺，（四品五品长七尺，六品以下六尺。）横者半之，置於庭三分庭一在南。以沐之米为粥，实於婼，既实以踈布盖其口，系以竹｛竹密｝，悬於重木。覆用苇席，北向，屈两端交於后，西端在上，缀以竹｛竹密｝。祝取铭置於重。殡堂前楹下，夹以苇席，帘门以布，又设苇障於庭。
陈小敛衣
小敛之礼，以丧之明日，各陈其敛衣一十九称。（无者各随所办。六品以下服一称，於东房，西领，夏则裙衫。）朝服一称，自馀皆常服。陈於东序，（四品五品以下於东房。）西领，北上。笏一。凡敛非正色不入，絺绤不入。乃奠。（将小敛，又奠。）
奠
馔於东堂下：（凡奠器皆素。六品以下笾豆无漆。以下至虞祭，其器同。）瓦甒二，实醴及酒，觯二，（六品以下瓦甒一，实酒，觯一。）角柶一，（六品以下无。）少牢及腊（六品以下特牲。）三俎，笾豆各八。（笾实盐脯枣栗之属也。豆实醢酱齑菹之类也。四品五品则笾豆各六。六品以下笾豆之数各二，实亦如之。）设盆盥於馔东，布巾。（为奠者设盥。丧事略，故无洗。）赞者辟脯醢之奠於尸床西南。乃敛。
小敛
将小敛，具床席於堂西，又设盆盥於西阶之西如东方。（为举尸者设盥。）敛者盥讫，与执服者以敛衣入。主人以下少退，西面，主妇以下少退，东面，内外俱哭。敛者敛讫，覆以夷衾，设床於堂上两楹閒，衽下莞上簟，（尸卧之席。）有枕。卒敛，开帷，主人以下西面凭哭，主妇以下东面凭哭，俱南上。（凡凭尸，父母先，妻子后。）讫，退。乃敛发。
敛发
男子敛发，莅巾帕头，（六品以下则男子以莅巾束发。）女子敛发而髽。主人以下立哭於尸东，西面南上；主妇以下坐哭於尸西，东面南上。祖父母以下仍哭於位各如初，外姻丈夫妇人哭於位各如初。敛者举尸，男女从奉之，迁於堂，仍覆以夷衾。（棺衣。）哭位皆如室内。
奠
赞者盥手，奉馔至阶，豆去盖，笾俎去巾幂，升，奠於尸东，醴酒奠於馔南，西上。讫，其俎，祝受巾巾之。（六品以下奉馔升，奠於尸东讫，敛者受巾巾之。）奠者彻袭奠，自西阶降，出。下帷，内外俱坐。有国官僚佐者，以官代哭，无者以亲疏为之。夜则为燎於庭。厥明，灭燎，乃大敛。
陈大敛衣
大敛之礼，以小敛之明日。其日夙兴，陈衣於序东三十称，（无者各随所办。六品以下上服三称，西领南上。）各具上服一称，西领南上，自馀皆常服。冕具导、簪、缨，在北。内丧花钗、衾一。（衾以黄为表，素为里。六品以下朝服、公服、常服俱各为一称，制用随所有。）
奠
奠於堂东阶下两甒醴及酒，（六品以下甒酒置於席。）醴在南，各加勺。（六品以下无。）篚在东，南肆，（四品五品云东肆。）实角觯二，木柶一。（六品以下一笾一豆。）豆在甒北，笾次之，牢馔如小敛。笾豆俎皆幂以功布。有簟席、素几、功布巾在馔北。掘殡埳於西阶之上。（丧从外来者，殡於两楹之间。）乃敛。
大敛
将大敛，棺入，内外皆止哭，升棺於殡所。棺中之具灰炭、枕席之类，皆先设於棺内。置棺讫，内外皆哭。熬穀八筐，（熬所以惑蚍蜉，令不至棺旁。四品五品则六筐，六品以下则二筐。）黍稷稻粱各二，（六品以下无。）皆加鱼腊。烛俟於馔东。设盆盥於东阶东南。（六品以下设盆盥於馔西。）祝盥讫，（六品以下掌事者盥於门外。）升自阼阶，彻巾授执巾者，执巾者降待於阼阶下。祝盥。（六品以下掌事者盥。）赞者彻小敛之馔，降自西阶，设於序西南，当西霤，（六品以下西荣。）如设於堂上，（堂上谓尸东。凡奠设序西者，事毕而去之。）乃適於东阶下新馔所。帷堂内外皆少退，立哭。御者敛，丈夫加冠，妇人加花钗，覆以衾。（六品以下御者设覆以衾。）敛讫，开帷，主人以下西面凭哭，主妇以下东面凭哭，退，复位次，诸亲凭哭。敛者四人举床，男女从奉之，奉尸敛於棺，乃加盖，覆以夷衾，内外皆复位如初。设熬穀首足各一筐，旁各三筐，（六品以下一筐。）以木覆棺上，乃涂之。设帟於殡上。（帟，柩上承尘。）祝取铭置於殡。（六品以下既殡，设灵座於殡东。）
奠
将奠，执巾、几、席者升自阼阶，入设於室之西南隅，东面，右几，加以巾。（四品以下升自阼阶，设於座右，加以巾。）赞者以馔升，入室，西面设於席前。（六品以下设於灵座前席上。殡於外者，施盖讫，设大敛之奠於殡东。）祝受巾，巾俎。（六品以下掌事者受巾。）奠者降自西阶以出。下帷，内外皆就位，哭如初。既殡，设灵座於下室西閒，东向；施床、几案、屏障、服饰，以时上膳羞及汤沐皆如平生。当殷奠之日，不馈於下室。（下室谓燕寝。无下室者，则设灵座於殡东，朝夕进常食之具於灵前，如平常也。自当殷奠之日以下，六品以下无文。）
庐次
将成服，掌事者先为庐於殡堂东廊下，（六品以下於墉下。）近南，北户，设苫块於庐内。（诸子各一庐。凡庐，五品以上营之。）齐縗於庐南累墼为垩室，俱北户，翦蒲为席，不缘。（父兄不次殡所，各在其正寝之东为庐次、垩室。祖为嫡孙居垩室，有床。皆南面，西出户。）父不为众子次於外。（於庶子略，自若居寝。）大功於垩室之南，张帷，席以蒲。小功、緦麻於大功之南，设床，席以蒲。妇人次於西房若殡后，施下床；殡堂无房者，次於后若别室。
成服
三日成服，（皆除去死日数。六品以下则并死日为三日。）内外皆哭，尽哀。内外俱降，就次著縗服。无服者仍素服。相者引主人以下俱杖，（三日而后食，杖而后能起，众子皆杖，以病故也。童子、妇人不能病，故不杖，亦不居庐，不著菲屦。若嫡子，虽童亦杖，幼不能自杖，人代执之，所谓当室杖者也。自此以后，唯嫡子及有爵之庶子，皆得杖在位。其庶子无爵者，杖於他所，不杖在位。凡正寝，户内曰室，户外曰堂，虞杖不入室，祔杖不升堂。以今言之，即灵堂户之内外也。周人祔在卒哭，今之百日也。哀衰敬生，故其杖不升灵寝。当之堂前，其縗服及杖皆致之於庐内。应杖者，朝夕哭则杖之。若孝子，出无异適，唯向殡又向坟墓而已。远则乘车，近则使人代执杖。六品以下则不著菲屦。）升，立哭於殡东，西向南上。齐縗以下就位。妇人升诣殡西位，若殡逼西壁，妇人皆位於殡北，南面东上。（尊行者坐。）内外皆哭，尽哀。诸子孙就祖父及诸父前跪哭，皆抚哭尽哀，就祖母及母、诸母前哭亦如之。女子子对祖母及诸母哭，遂就祖父前哭，如男子之仪，唯诸父不抚之耳。讫，各复位。伯叔母以下就主妇哭亦如之。（始遭亲丧，孝子荒迷，三日不食，服又成矣，是以尊卑内外聚哭尽哀。）诸尊者降出还次。主人以下降立於阼阶下，外姻在南少退，俱西面，北上，哭尽哀，各还次。阖户。小功以下各还归其家。自成服之后，诸尊者及妇人於诸亲男女之丧，有事则哭於殡所；无事有时须哭者，或在正寝，则於北壁下舒席南面坐哭。父母丧，食粥，朝米四合，暮米四合。不能食粥，以米为饭。妇人皆以米为饭。
朝夕哭奠（朝奠日出，夕奠逮日。）
每日先具朝奠於东阶下。（瓦甒二，实以醴及酒，椫杓，疏布幂。角觯一，木柶一。笾一，豆一，实以脯醢也。六品以下瓦甒一，实以酒，素勺，疏布幂。笾一，豆一，实脯醢。）内外夙兴，各縗服，（凡言縗服，应杖者皆杖，以下准此。）男子就东阶下位，（若升哭於殡东也，其位如始成服之式。）妇人升诣殡西位，内外皆哭。（凡朝夕哭皆开帷。）质明，掌事者升自阼阶，入，彻奠出，置於序西南，如殡东之仪。又以朝奠入，至阼阶，豆去盖，笾甒去巾幂，升阼阶，入设於室如初。执馔者出，降自西阶。日出后少顷，内外皆止哭，各还次。朝夕之间，主人及诸子、妻、妾、女子子哭於其次，无时。至夕，内外俱就位哭，彻朝奠，进夕奠如初仪。日入后，内外俱止哭，各还次。哭者出，阖门。自是以后，至於启殡，每朝夕如上仪。既殡，大功以下异门者，归於家。
宾吊（亲故同。）
宾至，掌次者引之次，宾著素服。相者入告。内外縗服。相者引主人以下立哭於阼阶下，妇人升哭於殡西。相者引宾入立於庭，北面西上。为首者一人进，当主人东面立，云 如何不淑 。主人哭，再拜稽颡。为首者复北面位。吊者俱哭十馀声。相者引出。少顷，相者引主人以下各还次。
亲故哭（五品以下无。）
若有亲故哭殡者，内外俱升就殡堂位，尊者坐，（若宾敌体以上，宾初入则起，宾坐亦坐，宾起亦起。）内外俱哭。相者引宾入，升堂立於殡东，西面南上，尊者坐，俱哭尽哀。尊者起，相者引出。卑者再拜讫，乃就主人前稍南，东北面执慰。相者引以次出。（恩深者，宾拜讫，又哭尽哀，或就孝子抚哭尽哀而出。）少顷，相者引主人以下降还次。
州县官长吊
若刺史哭其所部，主人设席於柩东，西向。刺史素服将到，相者引主人去杖立於门内之左，北面。刺史入，升自东阶，即座，西向坐哭。主人升就位哭。刺史哭尽哀，将起，主人降复阶下位。刺史降出，主人拜送於大门外，杖哭而入。
刺史遣使吊
若刺史遣使吊，使者至，掌次者引就次。内外俱縗服。主人以下就阶下位，妇人入就堂上位，内外俱哭。使者素服执书，相者引入门而左，立於阶閒东面。使者致辞，主人拜，稽颡，相者引主人进诣使者前，西面受书，退复位，左右进，受书。主人拜送於位，相者引使者出。使者若自入吊哭，如上吊仪。客出少顷，内外止哭，各就次。
亲故遣使致赙（六品以下无。）
使者立於大门外之西，东面。从者以篚奉玄纁束帛立於使者西南，俱东面。（凡赙通以货财，使者随执其物，不限以玄纁。）相者入告。主人立哭。相者进主人前，东面受命，出，诣使者前，西面曰： 敢请事。 使之从者以篚进诣使者前，西向以授使者，退复位。使者曰： 某封若某官（无官封者即称某子。）使某赙。 相者入告，出曰： 孤某须矣。 相者引使者入，立於内门外之西，东面。主人止哭。使者少进，东面曰： 某封若某官使某赙。 主人哭，再拜。使者少进，坐委之，兴，复位。掌事者进，坐举之，兴以东。相者引使者出，主人拜送。若使者致物不以器，掌事者迓受之，不委於地。（其馀赙物，从者执之，立於使者东南，北面西上。掌事者受之以东，藏之。）
殷奠（六品以下无。）
每朔望具殷奠，馔於东堂下。瓦甒二，实以醴及酒。角觯二，角柶一。少牢及腊三俎，二簋，二簠，二鉶，六笾，六豆。设盆盥於馔东，布巾。（为奠者盥。）其日，内外夙兴，縗服，升就位哭。质明，执馔者彻宿奠，遂以馔入，至阼阶，去巾盖，升，入室，设於席前。酌奠讫，幂俎以巾，执馔者降自西阶以出。少顷，内外各还次，既出，阖门。及夕，执馔者升，彻殷奠，进夕奠如常礼。若有荐新，如朔奠。（荐五穀若时物新出者。）其日不馈於下室。（不馈於下室者，为殷奠有黍稷。）
卜宅兆（六品以下筮宅。）
既度宅兆，掘四隅，外其壤；掘中，南其壤。（宅，葬居也。兆，域也。南其壤者，为葬将北首故。壤，土。）
既朝哭，主人遂哭出，乘垩车诣宅兆所。出国门，止哭。（六品以下出郭门止哭。）掌事者先设主人以下次於宅兆东南。将到，主人又哭。至宅兆所，主人停於次，止哭。莅卜者一人（国官若僚佐之长莅之。无者亲属为之。）缁布冠，不緌，布深衣，因丧屦。（莅卜者非国官，则吉冠素服。）祝及卜师凡行事者，皆吉冠素服。掌事者布卜筮席於兆南，北向西上。相者引莅卜筮者及祝立於卜筮席西南，东面南上；卜师、筮师立於祝南，东面北上。相者引主人诣卜筮席南十五步许，当内壤北向立。相者立於主人之左少南，俱北向。亲宾及从者立於筮席东南，重行西面，诸亲北上，诸宾南上。立定，相者少进，东面称： 事具。 退复位。主人免首绖，左拥之。莅卜者进立於主人东北，西面。卜师抱龟，筮师开韇出策，兼执之，（韇，藏策器。）执韇以击策，（击之以动其神。）进立於莅卜前，东面南上。莅卜者命曰： 孤子姓名为父某官封某甫，（某甫，且字也。无封者去封。四品以下，父祖称孤子孤孙，母及祖母称哀子哀孙，下皆准此。）度兹幽宅，无有后艰。 （度，谋也。宅，居也。言为父卜筮葬居。今谋此以为幽冥居域之处，得无有后艰难乎？谓有非常崩坏。若内丧，云为某母夫人某氏。）卜师、筮师俱曰诺，遂述命，讫，右旋就席北面坐，命龟筮曰： 假尔泰龟有常，假尔泰筮有常。 指中封遂卜筮。讫，兴，各以龟筮东面称： 占曰从。 还本位。主人绖，哭，从者哭，尽哀，止。相者进主人之左，东面称： 礼毕。 相者遂引主人退立於东南隅，西面。又相者引卜者立於主人之后，重行西面，俱北上。掌事者彻卜席。当安墓处立一标，又於四隅各立一标，当南门两厢各立一标。
祝帅掌事者入铺后土氏神席於墓左，南向。设酒樽於神座东南，加勺幂。设洗於酒樽东南，罍水在洗东，篚在洗西，南肆。（篚实以巾爵，加以幂。）相者引告者及祝与执樽罍篚者，俱立於罍洗东南，重行西面，以北为上。（国官若僚佐之长告。无国官僚佐者，亲宾及主人告之。主人告俱去绖杖。）立定，俱再拜。祝与执樽罍篚者先立於樽罍篚之后。执馔者以脯醢跪设於神座前，兴，还本位。相者引告者诣罍洗，盥手洗爵，诣酒樽所，酌，进，跪奠於神座前，兴，少退，北向立。祝持版进於神座之右，东面跪读祝文曰； 维年月朔日，子某官姓名，（若主人自告，父称孤子，母称哀子名字。）敢昭告於后土氏之神：今为某官姓名，（若主人自告，云为父某官封某甫，母云太夫人若郡君某氏，各随官职称之。）营建宅兆，神其保佑，俾无后艰。谨以清酌脯醢，祗荐於后土之神，尚飨。 讫，兴。告者再拜。相者引告者还本位，西面再拜，相者引出。掌事以下俱复位，再拜，遂彻馔席樽罍以出。
主人哭还，去墓三里许，止哭。及国门，又哭。内外升，哭於位。主人入，升诣殡前，北面哭，尽哀止哭，西面再拜，降，就次。（有国官僚佐，从主人入，就门内哭，主人拜，俱再拜，主人降就次，各就次。若不从，又卜筮择地如初仪。）
卜葬日（六品以下筮日。）
既朝哭，主人及诸子以下出，立於殡门外之东壁下，西面北上。国官僚佐之长莅卜（无国官僚佐者，亲宾为之。）行事者俱吉服，立於门西，东面南上。卜师抱龟（六品以下筮人执韇。韇，藏策哭。）在其南，东面。阖门东扇，主妇立於其内。掌事者设卜席於阈外闑西。相者诣主人前，东面告事具，遂引主人立於门南，北面；相者立於主人之左，少退，俱北面。主人免首绖，左拥之。莅卜者进立於主人东北，西面。卜师少进，（筮则筮人开韇出策，兼执之少进。）莅卜前东面受命。莅卜命曰： 孤子某来日谋卜葬某父某官封某甫，（母则云 为某母太夫人某氏 。）考降无有近悔。 （考，登也。降，下也。言卜此日葬，魂神上下，得无近於咎悔也。）卜师曰诺，遂述命。讫，右旋进，就席西面坐，（六品以下执韇击策。）命龟曰： 假尔太龟（筮云太筮。）有常。 乃作龟。（筮云遂筮。）讫，兴，以龟退，东面称： 占曰从。 （筮云 以卦东面旅占曰从。 从，顺。）主人绖，兴，诸子以下哭，尽哀。相者告於主妇，哭入。遂使人告於亲宾。（诸亲及僚友卜日不来者。）卜师以龟退。（筮则筮人以韇退。）掌事者彻卜席。相者进，（六品以下涖筮进。）告礼毕。主人与诸子以下入，升诣殡前，北面立哭，内外俱哭，尽哀。内外各还次。若不从，又卜择如初仪。
启殡
葬有期，前一日之夕，掌事者除苇障，备启奠。（其馔如大敛。）设宾次於大门外之右，南向。内外夕哭如常仪。启殡之日，内外夙兴，縗服，主人及诸子皆去冠绖，以莅巾帕头。（国官亦以莅巾帕头。）内外升阶就位哭。（尊行者坐，国官及僚佐就下位哭之。）祝縗服执功布，（功布长五尺也。六品以下祝素服，执功布长三尺。）升自东阶，诣殡南，北向。内外皆止哭。祝三声噫嘻，乃曰： 谨以吉辰启殡。 既告，内外皆哭，尽哀，内外各还次。祝降，与执馔者升，彻宿奠如常。祝取铭，置於重北建之。掌事者升，彻殡涂讫，设席於柩东，升柩於席上，又设席於柩东。祝执功布升，以拂柩，覆用夷衾，降出。周设帷，东面开户。（若不为坎而殡，则彻涂讫，设席於柩东。）相者引主人以下升，哭於帷东，西向；妻、妾、女子子以下哭於帷西，东向，俱南上。诸祖父以下哭於帷东北壁下，南面西上；诸祖母以下哭於帷西北壁下，南面东上。外姻丈夫帷东，北面西上；妇人帷西，北面东上。（尊者坐。）内外俱哭。祝与进馔者各以奠升，设於柩东席上，祝酌醴奠之，内外俱哭於位，如未成服之礼。亲宾致奠如别仪。有国官僚佐者，以官代哭，无者以亲疏为之，昼夜不绝声。
赠谥（六品以下无。）
告赠谥於柩。（无赠者，设启奠讫即告谥。）其日，主人入，升立於馔东，西面。祝持赠谥文升自东阶，进立於柩东南，北向。内外皆止哭。祝少进，跪读文讫，兴。主人哭拜稽颡，内外应拜者皆再拜。祝进，跪奠赠谥文於柩东，兴，退复位。内外皆就位坐哭。
亲宾致奠
启之日，亲宾致奠於主人。设启奠后，诸奠者入，立於寝门之外，东向。（谓卑幼者。其有故则遣使。）祭具陈於奠者东南，北向西上。相者入告。内外卑者皆兴，立哭於位。又相者引奠者入，升，当柩东，西面。奠者哭，祭具从升，陈於柩东奠者之西，西向南上。设馔讫，执馔者降出。奠者止哭，诣酒樽所，取爵酌酒，跪奠於柩东，兴，少退，西面立。内外皆止哭。奠者曰： 某封若某位伯叔，（各从官爵称之。）将归幽宅，谨奉奠。 若异姓，各从其称。若使者，云 某封若某姓位，闻某封若某官将归幽宅，使某奉辞 。奠毕，应拜者再拜，内外皆哭，主人哭拜稽颡。奠者哭，尽哀止，相者引出。执事者以次彻馔而出。


礼二十八沿革二十八嘉礼十三
天子诸侯大夫士养子仪（君薨后嗣子生附）
周制，妻将生子及月辰，则居侧室，（侧室，谓夹之室，次燕寝也。）夫使人日再问之，作而自问之，妻不敢见，使姆衣服而对。至於子生，夫复使人日再问之。（作，有感动。）子生，男子设弧於门左，女子设帨於门右。（表男女也。弧者，示有事於武也。帨，事人之佩巾。）
三日，始负子，男射女否。（始有事也。负之谓抱之而使向前也。）国君世子生，告於君，接以太牢，宰掌具。（接读为捷，捷，胜也。谓食其母，使补虚强气也。）三日，卜士负之，吉者宿斋，朝服寝门外，诗负之。射人以桑弧蓬矢六，射天地四方。（诗之言承也，即本卜吉者。桑弧蓬矢，本太古也。天地四方，男子所有事也。）保受乃负之。（代士也。保，保母。）宰醴负子，赐之束帛。（醴当为礼，字之误也。礼以一献之礼，酬之以币也。）卜士之妻，大夫之妾，使食子。（食子不使君妾，嫡妾有敌义，不相亵以劳辱之事。士妻、大夫之妾，谓时自有子者。）凡接子择日。（虽三日之内，尊卑必皆选其吉焉。）冢子则太牢，（冢，大也。冢子犹言长子，通於下也。）庶人特豚，士特豕，大夫少牢，国君世子太牢。（皆谓长子。）其非冢子，则皆降一等。（谓冢子之弟，及众妾之子生也。天子诸侯少牢，大夫特豕，士、庶人特豚耳。）异为孺子室於宫中，（别扫一处以居。）择於诸母与可者，必求其宽裕、慈惠、温良、恭敬、慎而寡言者，使为子师，其次为慈母，其次为保母，皆居子室，（此人君养子之礼也。诸母，众妾也。可者，傅御之属也。子师，教示以善道者。慈母，知其嗜欲者。保母，安其居处者。士妻食乳之而已。）他人无事不往。（为儿精气微弱，将惊动也。）
三月之末，择日，翦发为鬌，男角女羁，否则男左女右。（鬌，所遗发也。夹囟曰角，午达曰羁。）是日也，妻以子见於父。贵人则为衣服，由命士以下皆漱澣。（贵人，大夫以上也。由，自也。）男女夙兴，沐浴衣服。具视朔食。（朔食，天子太牢，诸侯少牢，大夫特豕，士特豚。男女谓所生子之父母。）夫入门，升自阼阶，立於阼，西向。妻抱子出自房，当楣立，东面。（入门者，入侧室之门也。大夫以下，见子就侧室，见妾子於内寝，辟人君也。）姆先相曰： 母某敢用时日，祗见孺子。 （某，妻姓，若言姜氏也。祗，敬也。）夫对曰： 钦有帅。 父执子之右手，咳而名之。（钦，敬。帅，循也。言教之敬，使有循也。执右手，明将授以事也。）妻对曰： 记有成。 遂左还授师。（记犹识也，识夫之言使有成也。师，子师也。）子师遍告诸妇诸母名。（后告诸母，若名成於尊。）妻遂適寝。（复夫之燕寝。）夫告宰名，宰遍告诸男名，书曰 某年月日某生 而藏之。（宰谓属吏也。春秋书桓六年九月丁卯，子同生。）宰告闾史，闾史书为二，其一藏诸闾府，其一献诸州史，州史献诸州伯，州伯命藏诸州府。（四闾为族，族，百家也。闾胥，中士一人。五党为州，州，二千五百家也。州长，中大夫一人也。皆有属吏。献犹言也。）
世子生，则君沐浴朝服，夫人亦如之，皆立於阼阶，西乡。世妇抱子，升自西阶。君名之，乃降。（子升自西阶，则人君见世子於路寝也。见妾子就侧室。凡子生皆就侧室。诸侯夫人朝於君，次而褖衣也。）凡名子，不以日月，不以国，（终使易讳。）不以隐疾。（谓衣中之疾，难为医也。）大夫士之子，不敢与世子同名。（尊世子也。其先世子生，亦勿为改。）公庶子生，有赐，君名之，众子则使有司名之。（有赐於君，有恩惠也。有司，臣有事者也。鲁桓公名子，问於申繻。）庶人无侧室者，及月辰，夫出居群室。凡父在，孙见於祖，祖亦名之，礼如子见父，无辞。（见子於祖，家统於尊也。父在则无辞，有嫡子者无嫡孙，与见庶子同也。父卒而有嫡孙则有辞，与见冢子同。父虽卒，而庶孙犹无辞也。）大夫之子有食母，（选於傅御之中，丧服所谓乳母也。）士之妻自养其子。（贱，不敢使人。）
曾子问曰： 君薨而世子生，如之何？ 孔子曰： 卿大夫士从摄主，北面於西阶南。（变於朝夕哭位也。摄主，上卿代君听政也。）大祝裨冕执束帛，升自西阶，尽等不升堂，命无哭。（将有事，宜清静也。裨冕者，接神则祭服也。诸侯之卿大夫所服裨冕，絺冕也，玄冕也。士服爵弁服。其大祝裨冕，则大夫也。）祝声三，告曰： 某之子生，敢告。 （声，噫歆警神也。某，夫人之氏。）升，奠币於殡东几上，哭降。（几於殡东，明继体也。）众主人、卿、大夫、士、房中，皆哭，不踊。（众主人，君之亲也。房中，妇人也。）尽一哀，反位，遂朝奠。（反朝夕哭位。）小宰升，举币。（所主也，举而下，埋之阶閒。）三日，众主人、卿、大夫、士，如初位，北面。（三日，负子日也。初，告生时。）大宰、大宗、大祝，皆裨冕。少师奉子以縗，祝先，子从，宰宗人从。入门，哭者止。（宰宗人，诏赞君事者。）子升自西阶，殡前北面。祝立於殡东南隅，祝声三，曰： 某之子某，从执事敢见。 子拜，稽颡哭。（奉子者拜哭也。）祝、宰宗人、众主人、卿、大夫、士，哭踊，三者三，（凡踊，三跳为一节，三节为一踊，谓之成踊，故云三者三。）降东反位，皆袒。子踊，房中亦踊，三者三，袭縗，杖。（踊、袭縗、杖，成子礼也。）奠出。（亦谓朝奠。）大宰命祝史，以名遍告於五祀、山川。（因负名之，於丧，礼略。）如已葬而世子生，大宰、大宗从大祝而告於祢。（告生。）三月，乃名於祢，以名遍告及社稷、宗庙、山川也。
天子诸侯大夫士之子事亲仪（妇事舅姑附）
周文王之为太子，朝於王季日三。鸡初鸣而衣服，至於寝门外，问内竖曰： 今日安否何如？ （内竖，小臣之属，掌外内之通命者。）其有不安节，则内竖以告文王。文王色忧，行不能正履。（节谓居处故事也。履，蹈地也。）王季复膳，（饮食安也。）然后亦复初。（忧解。）食上，必在视寒暖之节。（在，察也。）食下，问所膳。（问所食者。）若内竖言疾，则亲斋玄而养，（亲犹自也。养疾者斋玄，玄冠玄端。）馔必敬视，（疾者之食，齐和所欲或异。）药必亲尝。（试毒味也。）
子事父母，鸡初鸣，咸盥漱，栉，縰，笄，总，拂髦，冠，緌，缨，端，韠，绅，搢笏。（咸，皆也。縰，韬发者也。总，束发也，垂后为饰。拂髦，振去尘著之，髦用发为之，象幼时鬌，其制未闻也。緌，缨之饰也。端，玄端，士服也。庶人深衣。绅，大带，所以自绅约也。缙犹插也，插笏於绅，笏所以记事也。）左佩纷帨，刀，砺，小觿，金燧，（纷帨，拭物之巾也，今齐人有言纷者。刀砺，小刀及砺砻也。小觿，解小结也，觿貌如锥，以象骨为之。金燧可取火於日。）右佩玦，捍，管，遰，（时制反。）大觿，木燧，（捍谓拾也，言可以捍弦也。管，笔彄也。遰，刀鞞也。木燧，钻火也。玦音决。鞞，必领反。）偪，（行縢也。音逼。）屦，著綦。（綦，屦系也。音忌。）
妇事舅姑，如事父母，鸡初鸣，咸盥漱，栉，縰，笄，总，衣绅，（笄，今之簪也。衣绅，衣而著绅。）左佩纷帨，刀，砺，小觿，金燧，右佩箴，管，线，纊，施縏袠，大觿，木燧，（縏，小囊也。縏袠言施，明为箴管线纊有之。）紟缨，綦屦，（紟犹结也。妇人有缨，示系属也。）以適父母舅姑之所。（適，之。）及所，下气怡声，问衣燠寒，疾痛疴痒，而敬抑搔之。（怡，悦也。疴，疥也。抑，按。搔，摩也。）出入则或先或后，而敬扶持之。（先后之，随时便也。）进盥，少者奉槃，长者奉水，请沃盥，盥卒，授巾。（槃，承盥水者也。巾以帨手。）问所欲而敬进之，柔色以温（於运反）之。（温，藉也，承尊者必和颜色。）
男女未冠笄者，鸡初鸣，咸盥漱，栉，縰，拂髦，总角，紟缨，皆佩容臭。（总角，收发结之。容臭，香物也，以缨佩之，为近尊者，给小使也。）昧爽而朝，（后成人也。）问何食饮矣。若已食，则退；若未食，则佐长者视具。（具，馔也。）孺子蚤寝宴起，惟所欲，食无时。（又后未成人者。孺子，小子也。）
父母舅姑之衣、衾、簟、席、枕、几，不传；（传，移也。）杖、屦，祗敬之，勿敢近。父殁母存，冢子御食，群子妇左馂如初。（御，侍也，谓长子侍母食也。侍食者不馂，其妇犹皆馂也。）旨甘柔滑，孺子馂之。在父母舅姑之所，不敢哕噫、嚏（音帝）咳、欠伸、跛倚、睇（倾视）视，不敢唾洟，寒不敢袭，痒不敢搔。（袭谓重衣。）
男不言内，女不言外。（谓事业之次序。）非祭非丧，不相授器。（祭严丧遽不嫌也。）其相授，则女受以篚；其无篚，则皆坐奠之，而后取之。（奠，停地也。）男子入内，不啸不指，夜行以烛，无烛则止。（啸读为叱，嫌有隐使。）女子出门，必拥蔽其面，夜行以烛，无烛则止。（拥犹障也。）道路，男子由右，女子由左。（地道尊右。）
若饮食之，虽不嗜，必尝而待。（待后命而去也。）加之衣服，虽不欲，必服而待。（待后命释藏也。）子妇未孝未敬，勿庸疾怨，（庸之言用。）姑教之；若不可教，而后怒之；（怒，谴责也。）不可怒，子放妇出，而不表礼焉。（表犹明也，犹为之隐，不明其犯礼之过也。）
父母有过，下气怡色，柔声以谏，谏若不入，起敬起孝，说则复谏。（子事父母，有隐无犯。起犹更也。）不说，与其得罪於乡党州闾，宁孰谏。（子从父之令，不可谓孝也。周礼曰： 二十五家为闾，四闾为族，五族为党，五党为州，五州为乡也。 ）三谏而不听，则号泣而随之。（至亲无去，志在感动。）父母怒，不说，而挞之流血，不敢疾怨，起敬起孝。父母有婢子，若庶子庶孙，甚爱之，虽父母没，没身敬之不衰。（婢子，所通贱人之子。）
舅没则姑老，（谓传家事於长妇。）冢妇所祭祀、宾客，每事必请於姑。（妇虽受传，犹不敢专行也。）凡妇不命適私室，不敢退。（妇侍舅姑者也。）妇将有事，大小必请於舅姑。（不敢专行。）子妇无私货，无私畜，无私器，不敢私假，不敢私与。（家事统於尊也。）妇或赐之饮食、衣服、布帛、佩帨、茝兰，则受而献诸舅姑。舅姑受之，则喜，如新受赐。（或赐之，谓私亲兄弟。）若反赐之，则辞；不得命，如更受赐，藏以待乏。（待舅姑之乏也。不得命者，不见许也。）妇若有私亲兄弟，将与之，则必复请其故赐，而后与之。
凡为人子之礼，冬温而夏清，昏定而晨省，（定，安其床衽也。省问其安否何如。）出必告，反必面。（告面同耳，反言面者，从外来，宜知亲之颜色安否。）所游必有常，所习必有业。（缘亲之意欲知。）恒言不称老。（广敬。）居不主奥，坐不中席，行不中道，立不中门。（谓与父同宫者也。不敢当其尊处。室中西南隅谓之奥。道有左右。中门，谓枨闑之中央。内则曰： 由命士以上，父子皆异宫。 ）听於无声，视於无形。（常若亲之将有教使。）不登高，不临深，不苟訾，不苟笑，（为其近危辱也。人之性，不欲见毁訾，不欲见笑，君子乐然后笑。）不服闇，不登危，惧辱亲也。（服，事也。闇，冥也。不於闇冥之中从事，为卒有非常，且嫌失礼也。男女夜行以烛。）父命呼，唯而不诺，手执业则投之，食在口则吐之，走而不趋。（至敬。）亲老，出不易方，复不过时。（不可以忧父母也。易方，为其不信己所处也。复，返也。）不有私财。为人子者，父母存，冠衣不纯素；（为其有丧象也。深衣曰： 具父母，衣纯以青。 ）孤子当室，冠衣不纯采。（早丧亲，虽除丧，不忘哀也。谓年未三十者，三十壮有室，有代亲之端，不为孤也。当室，嫡子也。深衣曰： 孤子衣纯以素。 ）父母有疾，冠者不栉，行不翔，（忧不为容。）言不惰，（忧不在私好。）琴瑟不御，（忧不在乐。）食肉不至变味，饮酒不至变貌，（忧不在味。）笑不至矧，怒不至詈。（忧在心，难变也。齿本曰矧，大笑则见。）疾止复故。（自若常也。）故州闾乡党称其孝，兄弟亲戚称其慈，僚友称其弟，执友称其仁，交游称其信，此孝子之行也。
事先生长者杂仪
周制，曲礼曰： 立必正方，不倾听。（习其自端正也。）从於先生，不越路而与人言。（尊不二也。先生，老人教学者。）遭先生於道，趋而进，正立拱手，（为有教使。）先生与之言则对，不与之言则趋而退。（为其不欲与己并行。）见父之执，不谓之进，不敢进；不谓之退，不敢退；不问，不敢对。（敬父同志，如事父。）从长者而上丘陵，则必向长者所视。（为远视不察，有所问。）无践屦，无踖席，抠衣趋隅，必慎唯诺。（趋隅，升席必由下也。慎唯诺者，不先举，见问乃应。）坐必安，执尔颜，（执犹守也。）长者不及，无俯言，（俯犹暂也，非类杂。）正尔容，听必恭。（听先生之言，既说又敬。）侍坐於先生，先生问焉，终则对。（不敢错乱尊者之言。）请业则起，请益则起。（尊师重道也。起，若今抠衣前请也。业谓篇卷也。益谓受说不了，欲师更明说之。）见同等不起，（不为私敬。）上客起。（敬尊者。）尊客之前不叱狗。（嫌若讽去之。）侍坐於君子，君子欠伸，撰杖屦，视日蚤暮，侍坐者请出矣。（以君子有倦意也。撰，持也。）君子问更端，则起而对。（离席对，敬异事也。）侍坐於君子，若有告者曰： 少閒，愿有复也。 则左右屏而待。（复，白也。言欲须少空閒有所白也。屏犹退隐。）离坐离立，无往参焉，离立者不出中閒。侍食於长者，无流歠，（大歠，嫌欲疾。）无吒食，（嫌薄。）无齧骨，（为有声，不敬。）无反鱼肉，（为已历口，人所恶也。）无投与狗骨，（为其贱饮食之物。）无刺齿。（为其弄口也。）赐果於君前，其有核者怀其核。（嫌弃尊者之物也。）长者赐，少者贱者不敢辞。 （不敢抗礼也。贱者，童仆之属。）
居官归养父母（晋）
晋武帝泰始中，河南尹庾纯自劾奏： 与司空贾充共争，酒醉，充遂诃臣 卿父在老，不归供养，为无天地 。臣不服罪自引，而更忿怒厉声。按礼 八十月制 ，诚以衰老之年，变难无常，而臣不惟生育之恩，输情自归，求养老父，而怀禄贪荣，久废定省。充位为王公，论道兴化，以教养责臣是也。而臣闻义不服，黩慢台司，违犯宪度，不可以训。臣谨自劾，请台免官，廷尉理罪，大鸿胪削爵土。谨遣丞臣韩微上所佩河南尹章绶、关内侯印绶，伏请罪诛。 河南尹功曹史庞札言： 臣谨按三王养老，王制 八十，一子不从政；九十，其家不从政 ，使夫人子无阙孝养之道，为臣不亏在公之节也。臣闻先王制礼，垂训将来，使能者俯就，不能者企及。姬公留周，伯禽之鲁，孝子不匮，典礼无愆。今公府议 七十时制，八十月制 ，欲以驳夺，是为公朝立法，还自越之。 司徒右西曹掾刘斌议： 礼 八十，一子不从政 ，纯有一兄二弟在家，不为违礼。又令 九十乃悉归 ，纯父未九十，不为违令。 诏纯免官而已，充复位。（孙盛晋阳秋论云： 若乃冢宰大臣，不以家事辞王事，抑小全大，自非此族，固宜尽陟岵之恩。如匹夫之志，或不可夺，纵见裁抑者，孝子之心，何得忍而不言？纯未尝告诚，非也。 ）
侨居人桑梓敬
晋盛彦通桑梓敬议曰： 窃见今编户之人，本或侨寓，则不为所居之国，修拜揖之敬，先人旧壤，追为尽礼。愚怀浅短，良有疑焉。夫人道繁衍，宗流遐大，根生一胄，枝播万绪。故繁旷之枝异统，则圣人检之以礼宪；万条之流难纪，故王者制之以境域。是以古人当其理也，则居有常邑，仕有定邦。爰暨六国，至於末代，全固之业倾，瓜分之务起，农夫不得安其畔，爵士不得报其禄。孔子称 危邦不入，乱邦不居 ，是为离旧適新之制，背否向泰之文，於斯尚矣。盖离旧以其无道，適新以其宜宗，背否以其多难，向泰以其可安。可安则播殖於其野，宜宗则振缨於其朝，在家则人理足，在官则臣道备。人臣之义同，而彼此之敬异，余窃惑之。昔孔子，宋人也，上自孔父，逮於弗父何，并服事宋，仕有代禄。至於仲尼，道崇阙里，乃为鲁人矣，而春秋之作，内鲁外宋，讳我过，彰彼恶，以此徵之，断可识矣。而观今日侨居之族，其先人始祖不出是国，枝叶播越，居之数代，公实编户而私称寓客，营家则号为借壤，进官则名曰寄通，高容雅步，不为有降，一身居之，尚在难安，或父兄相承，尊长相袭，近经数代，远或累叶，学道讲义，习人之礼，乡举里选，假人之评，居人之境以繁我条，乘人之贷以济我生，由人之位以光我属，恃人之宠以辉我业，朝廷则祖考之所阶，山陵则神灵之所凭。昔人思召伯之爱，尚敬甘棠之木，况父母之所始卒，而不知加尊，推之於心，岂道训之谓哉！又今人所追尊旧壤，虽远而为之敬者何也？犹以有先业坟柏之故茔，曩代桑梓之旧业耳。盖宗庙迭毁，礼有降杀，尊亲之至，父祖而已，自此以上，情轻服简，故大夫及士，祭极三代，明恩由近始，礼以远降也。今远祢之隳馆，何若近祖之见庐？迭毁之坟柏，何若祭祀之封〈土遂〉？曩代之官府，何若父兄之朝廷？先业之圃苑，何若今日之丘园？虽古人有 维桑与梓，必恭敬止 之文，所谓桑梓，宜以父祖为断，旧壤不复相由。人无二主，官无两统。愚谓宜为所寓之主以崇公敬，为先人本邦修私敬而已，散手而跪，捧袖而揖，以示存旧过厚之义也。
夫人不答妾拜（晋）
晋挚虞议曰： 汉魏故事，王公群妾见於夫人，夫人不答拜。新礼以为礼无不答。臣虞谨按，礼，妾事女君如妇之事姑，而妾服女君同，女君不报，则敬与妇同而又加贱也。名位不同，本无酬答，礼无不答，义不谓此。先圣殊嫡庶之别，以绝陵替之渐，峻明其防，犹有僣违。宜如其旧。
僧尼不受父母拜及立位（大唐）
大唐贞观十一年正月，诏道士、女冠，宜在僧尼之前。
显庆二年八月，诏曰： 释典冲虚，有无兼谢，正觉凝寂，彼我俱忘，岂自尊崇，然后为法？圣人之心，主於慈孝，父子君臣之际，长幼仁义之序，与夫周公、孔子之教，异轸同归。弃礼悖德，深所不取。僧尼之徒，自云离俗，先自贵高，父母之亲，人伦以极，整容端坐，受其礼拜，自馀尊属，莫不皆然，有伤名教，实斁彝典。自今以后，僧尼不得受父母及尊者礼拜。
上元元年八月诏： 公私斋会及参集之处，道士女冠在东，僧尼在西，不须更为先后。 武太后天授二年四月饬： 释教宜在道教之上，僧尼处道士之前。 景云二年四月诏： 自今以后，僧尼、道士、女冠，并宜齐行并集。 开元二年闰二月饬： 如闻道士、女冠、僧尼等，有不拜父母之礼，深用轸思，茫然罔识。且为子而忘其生，傲亲而徇於末，是背礼而强名於教。伤於教则不可行，行於教而不废於礼，合於礼则无不遂。二亲之与二教，复何异焉。自今以后，道士、女冠、僧尼等，并令拜父母。其有丧纪轻重及尊属礼数，一准常仪。 上元二年九月饬： 自今以后，僧尼等朝会，并不须称臣及礼拜。 大历八年十二月制： 元日、冬至、朝贺，其僧尼、道士、女道士，并不陪位。 （初，武德七年七月，太史令傅奕上疏，请去释教。高祖付群臣详议。太仆卿张道源称奕所奏合理。尚书右仆射萧瑀与之争论曰： 佛，圣人也。奕为此议，非圣人者无法，请寘严刑。 奕曰： 礼本事亲，终於奉上。而佛逾城出家，逃背於父，以匹夫而抗天子，以继体而悖所亲。萧瑀非出空桑，乃遵无父之教。 瑀不能答，但合掌云： 地狱所设，正为是人。 其后上临朝谓奕曰： 佛道玄妙，圣迹可师，卿独不悟，何也？ 奕对曰： 佛是胡中桀黠，欺诳夷狄，遵尚其道，皆是邪僻小人，模写庄老玄言，文饰妖幻之教耳。於百姓无补，於国家有害。 上然之。至九年二月，以沙门道士，亏违教迹，京师留寺三所，观三所，选耆年高行以实之，馀皆罢废。至六月制，僧尼、道士、女冠，宜依旧定。贞观八年，太宗谓长孙无忌曰： 在外百姓，太似信佛。上封人欲令我每日将十个大德，共达官同入，令我礼拜。观此乃是道人教上其事。 侍中魏徵对曰： 佛法本贵清净，以退浮竞。昔释道安如此名德，符永固与之同舆，权翼以为不可。释慧琳非无才俊，宋文帝引之升殿，颜延之曰： 三台之位，岂可使刑馀之人居之。 今陛下纵欲崇信佛教，亦不须道人日到参议也。 ）
被召未谒称故吏议（后汉）
后汉孔融上三府所辟称故吏事曰： 三府所辟，州郡所辟，其不谒署，不得称故吏。臣惟古典，春秋： 女在其国称女，在途称妇。 然则在途之臣，应与为比。穀梁传曰： 天子之宰，通於四海。 三公之吏，不得以未至为差。狐突曰： 策名委质，贰乃辟也。 奉命承教，策名也。昔公孙婴齐卒於狸蜃，时未入国，鲁君以大夫之礼加焉。传曰： 吾固许之，返为大夫。 延陵季子解剑带徐君之墓，以明心许之信，况受三公之招，修拜辱之辞，有资父事君之志耶！臣愚以为礼宜从重，三公所召，虽未执职，便为故吏。
二嫡妻议（魏）
魏征东长史吴纲亡入吴，妻子留在中国，於吴更娶。吴亡，纲与后妻并子俱还，二妇并存。时人以为，依典礼不宜有二嫡妻。袁准正论以为： 并后匹嫡，礼之大忌。然此为情爱所偏，无故而立之者耳。纲夫妻之绝，非犯宜出之罪，来还则复初，焉得而废之？在异域则事势绝，可以娶妻，后妻不害，焉得而遣之？按并后匹嫡，事不两立，前嫡承统，后嫡不传重可也。二母之服，则无疑於两三年矣。 虞喜议曰： 法有大防，礼无二嫡。赵姬以君女之尊，降身翟妇，著在春秋，此吴氏后妻所宜轨则。 庾蔚之谓袁准制之，得其衷矣。
甥侄名不可施伯叔从母议
宋代或问颜延之曰： 甥侄亦可施於伯叔从母邪？ 颜答曰： 伯叔有父名，则兄弟之子不得称侄，从母有母名，则姊妹之子不可言甥。且甥侄唯施之於舅姑耳，何者？侄之言实也，甥之言生也。女子虽出，情不自绝，故於兄弟之子，称其情实；男子居内，据自我出，故於姊妹之子，言其出生。伯叔本内，不得言实；从母俱出，不得言生。然谓吾伯叔者，吾谓之兄弟之子；谓吾从母者，吾谓之姊妹之子。
雷次宗曰： 夫谓吾姑者，吾谓之侄，此名独从姑发。姑与伯叔於昆弟之子，其名宜同。姑以女子有行，事殊伯叔，故独制侄名，而字偏从女。如舅与从母，为亲不异，而言谓吾舅者，吾谓之甥，亦犹自舅而制也。名发於舅，字亦从男。故侄字有女，明不及伯叔；甥字有男，见不及从母，是以周服篇无侄字，小功篇无甥名也。
二人各是内外兄弟相称议
或问冯怀曰： 甲之母，乙之姑；乙之母，甲之姑也。代称姑子为外兄弟，舅子为内兄弟，此亦郑君所言。然甲乙之母俱姑也，父俱舅也，内外既同，亲疏无异。若甲以姑子称乙，乙以舅子称甲，则事同名异，於理不通。若相称之辞同，则名例为乖。 怀对曰： 礼，公子之外兄弟者，外祖父母也。左氏传曰： 声伯以其外弟为大夫。 所谓外弟，盖管于奚之子，声伯同母异父之弟也。声伯谓之外弟，复谓声伯为外兄。然则异姓之亲，通谓之外，不必谓吾外者，吾谓之内也。今称舅子为内兄弟，末俗所云，非典言也。郑玄还举俗言以喻俗人，故称焉，亦非正名矣。依礼据传，甲乙相称，宜同曰外。
从舅是族外弟相称议
或问冯怀曰： 景之母，丁之从祖姊也；丁之母，景之族姑也。丙年长於丁。若从父族为亲，则景以丁为族外弟，而丁以景为从甥；若从母族，则景以丁为从舅，而丁以景为族内兄：名体乖谬，尊卑无序。若景以父族称丁，丁以母族称景，则例不通。将若之何？ 怀答曰： 闻诸前训，名者人之纲，故 夫属於父道，其妻为母；夫属於子道，其妻为妇 。今则舅是母班，而兄弟是己列，故不敢以己之列，废母之班矣。谓景宜执从舅之礼。


州郡五
古梁州上（今置郡府二十六县一百三十六）
汉中（梁）六县（南郑褒城城固金牛西县三泉）
洋川（洋）五县（西乡兴道黄金洋源华阳）
上洛（商）五县（上洛上津商洛丰阳洛南）
安康（金）六县（西城石泉安康洵阳淯阳平利）
房陵（房）四县（房陵竹山永清上庸）
通川（通）七县（通川三冈石鼓宣汉新宁永穆东乡）
潾山（渠）四县（流江潾水潾山渠江）
南平（渝）四县（巴江津南平万寿）
涪陵（涪）四县（涪陵武龙乐温宾化）
南川（南）二县（南川三溪）
泸川（泸）六县（泸川富义江安绵水泾南合江）
清化（巴）十县（化城清化曾口始宁其章归仁恩阳盘道七盘大牟）
始宁（壁）四县（诺水广纳白石东巴）
咸安（蓬）七县（大寅仪陇伏虞咸安大竹良山宕渠）
符阳（集）三县（难江符阳地平）
巴川（合）六县（石镜汉初铜梁赤水巴川新明）
南宾（忠）五县（临江丰都垫江南宾桂溪）
南浦（万）三县（南浦梁山武宁）
阆中（阆）九县（阆中苍溪晋安西水奉国南部新井新政岐坪）
南充（果）六县（南充西充相如流溪岳池朗池）
安岳（普）六县（安岳安居普康乐至崇龛普慈）
盛山（开）三县（盛山万岁新浦）
云安（夔）四县（奉节云安巫山大昌）
犍为（嘉）八县（龙游玉津夹江峨眉犍为平羌罗目绥山）
阳安（简）三县（阳安金水平泉）
仁寿（陵）六县（仁寿唐福贵平井研始建籍）
古梁州
禹贡曰： 华阳黑水惟梁州，（孔安国以为东据华山之南，西距黑水也。又曰： 导黑水，至于三危，入于南海。 孔安国注云： 黑水自北而南，经三危，过梁州，入南海。 郑玄云： 按三危在鸟鼠之西，而南当岷山，又在积石之西，南当黑水祠，黑水出其南胁。 此云经三危，彼云其出，明其乖戾。又按汉书地理志，益州郡滇池有黑水祠，而不记山之所在，即今中国无之矣。又按郦道元注水经，锐意寻讨，亦不能知黑水所经之处。顾野王撰舆地志，以为至僰道入江，其言与禹贡不同，未为实录。至於孔、郑通儒，莫知其所，或是年代久远，遂至堙涸，无以详焉。滇音颠。）岷、嶓既艺，沱、潜既道，（岷山在今通化郡汶山县，嶓山在今汉中郡金牛县也。言水已去，二山之土皆可种艺，沱、潜二水理从故道也。沱水在今濛阳郡唐昌县。潜水未详。蔡、蒙旅平，和夷厎绩，）蔡、蒙，二山名。旅，陈也。旅平，言已平理而陈祭也。和夷，地名，亦已致功可耕稼也。蒙山在卢山郡。蔡山未详。厥土青黎。 （色青而细疏也。）自汉川已下诸郡，皆其封域。舜置十二牧，梁州其一也。以西方金刚，其气强梁，故曰梁州。周礼以梁州并雍州。梁州当夏殷之间为蛮夷之国，所谓巴賨彭濮之人也。（或曰：蜀之先帝喾封其支庶於蜀，其后称王，长曰蚕丛，次曰伯雍，次曰鱼凫。）周末，秦惠王使司马错伐蜀，有其地，於天文兼参之宿，亦秦之分野，（汉之巴、蜀、广汉、犍为、武都、牂柯、越巂等郡，今通川、潾山、南平、涪陵、南川、泸川、清化、始宁、咸安、符阳、巴川、南宾、南浦、阆中、南充、安岳、盛山、云安、犍为、阳安、仁寿、通义、和义、资阳、南溪、武都、河池、同谷、顺政、阴平、江油、益昌、普安、巴西、梓潼、遂宁、蜀郡、德阳、濛阳、唐安、临邛、卢山、通化、临翼、越巂、云南等郡皆是。汉之弘农郡西南境，今上洛郡。）又得楚之交。（汉之汉中，今汉中、洋川、安康、房陵等郡，并宜属楚。）秦平天下，置郡为汉中、（今汉中、洋川、安康、房陵等郡地也。）巴、（今通川、潾山、南平、涪陵、南川、泸川、清化、始宁、咸安、符阳、巴川、南浦、阆中、南充、盛山、云安、安岳之东境皆是。）蜀，（今巴西、普安、梓潼、遂宁、益昌、蜀郡、德阳、濛阳、唐安、临邛、卢山等郡地并是。）陇西郡之南境，（今河池郡。）内史之南境。（今上洛郡。）其馀土境，自汉以后，历代开拓氐羌戎夷之地。（今犍为、阳安、安岳之西境、仁寿、通义、和义、资阳，皆故夜郎侯国；南溪，僰侯国：并汉武帝开之，置犍为郡。今武都、同谷、顺政、怀道、同昌、阴平、江油、交川、合川、通化、临翼、江源、归诚、静川、蓬山、恭化、维川、云山、越巂、云南、洪源等郡，即汉以后所开拓也。）汉武帝置十三州，此为益州，领郡八。益之为言隘也，言其地隘险。亦曰疆壤益大。（汉既灭越，而蜀西南夷皆震恐，请吏入朝，遂置益州、越巂等郡。）王莽末，公孙述据有其地。后汉建武中，平之，置益州。（领郡九，属国三。理雒，今德阳郡县。）至献帝末，刘备复据其地。魏末平之，遂分置梁、益二州。晋初因之，（益领郡八，理成都。梁领郡八，理南郑。）后又分益州南境置宁州。（领郡四，理云南，即今郡。）惠帝以后，李特据之，至穆帝时平之。其后没於苻坚，后又复其地。安帝时，谯纵据之，后又收复。宋梁、益、宁三州并因前代，（梁领郡二十，益领郡二十九，宁领郡十五。）更置秦州。（领郡十四，理南郑。）齐及梁初多因之。（梁武帝天监三年，刺史夏侯道迁以所部叛降后魏，南至剑阁，悉失之。）后魏得汉中，亦曰梁州。西魏亦因之，复入於梁。（西魏大统十二年，为梁将兰钦所陷。）梁灭，再复其地。（将达奚武平汉川，尉迟迥平蜀川。）自西魏以后，所置州郡，割裂无恒，不可详记。大唐分置十五部，此为山南西道、（汉中、通川、巴川、清化、洋川、顺政、河池、益昌、咸安、盛山、始宁、南平、符阳、潾山等郡皆是也。）山南东道、（房陵、南宾、南浦、云安。）剑南道，（蜀郡、唐安、濛阳、德阳、通义、梓潼、巴西、普安、阆中、资阳、临邛、通化、交川、越巂、南溪、遂宁、仁寿、犍为、卢山、泸川、阳安、安岳、江源、阴平、同昌、江油、临翼、归诚、洪源、静川、恭化、维川、和义、云山、蓬山、云安、南充等郡。）兼分入京畿、（上洛、安康。）陇右道（同谷、武都、怀道、合川。）及黔中道。（涪陵、南川。）
○汉中郡
（东至洋川郡二百二十里。南至符阳郡三百里。西至益昌郡五百里。北至扶风郡六百七十里。东南到洋川郡三百九十里。西南到益昌郡五百里。西北到顺政郡二百八十里。东北到洋川郡兴道县界八十六里。去西京，取骆谷路六百五十二里，斜谷路九百三十三里，驿路一千二百二十三里。去东京，取骆谷路一千五百八十里，取斜谷一千七百八十九里，驿路二千七十八里。户三万五千一百六十八，口十四万五千二百二十九。）
今之梁州，（理南郑县。）春秋至战国并楚地。秦置汉中郡，二汉因之。（汉高帝始封之地。）后汉末，张鲁据其地，改汉中为汉宁。魏武征汉中，走张鲁，复曰汉中郡。后刘备破魏将夏侯妙才，遂有其地，以为重镇。（先主以魏延，后主以蒋琬、姜维，相继屯守。后闻魏将锺会理兵关中，维表请分将护阳平关口，后主不从。）魏末平蜀，又置梁州。（领郡八。）晋、宋、齐、梁皆为梁州。（理於此。晋初领郡八，后领郡二十，宋、齐、梁因之。）宋以后更置秦州。（亦理於此，领郡十四。）汉中常以巴蜀扞蔽，故刘备初得汉中，曰： 曹公虽来，无能为也。 是以巴蜀有难，汉中辄没。（自公孙述、刘备、李雄、谯纵据蜀，汉中皆为所陷。）氐虏邻接，常为威御之镇。（萧齐明帝初，后魏大将元英率兵十万，通斜谷，围南郑，刺史萧懿守拒百馀日，不拔而退。）后魏亦置梁州（梁天监三年，夏侯道迁以州郡入魏，大同初复之。元帝末，又陷於西魏。）及汉中郡，西魏因之。后周改曰汉川郡。隋初郡废，而梁州如故。炀帝初，州废，复置汉川郡。大唐为梁州。开元十三年，改褒州，或为汉中郡。领县六：
南郑（汉旧县。有梁山、汉水、黄牛山、古白云县。汉中郡故城在县东北。）
褒城（汉褒中县。有褒水、褒谷。又有汉阳平关，在县西北，即蜀先主破魏军，杀大将夏侯妙才於此地。有甘泉关，隋置之。）
城固（汉旧县。有黑水。）
金牛（汉葭萌县地。有嶓冢山，禹导漾水，至此为汉水，亦曰沔水。颜师古云： 汉上曰沔。 今县南有故白水关，即汉李固解印绶处。）
西县（后魏置嶓冢县，隋为西县。故西乐城在县西南，诸葛亮所立，甚险固。关城俗名张鲁城，在县西四十里。隋置关在县西南，今名百牢关。诸葛亮墓在县东南。）
三泉
○洋川郡
（东至安康郡五百里。南至始宁郡六百一十五里。西至汉中郡二百二十里。北至京兆府六百二十一里。东南到通川郡宣汉县界三百三十一里。西南到符阳郡四百里。西北到汉中郡三百七十里。东北到安康郡安康县界二百五十一里。去西京一千四百五里，去东京二千二百五十里。户一万三千八百四十九，口八万八千三百二十七。）
洋州（今理西乡县。）春秋、战国皆楚地。秦属汉中郡，二汉因之。三国时，蜀之重镇。（后主刘禅延熙中，遗将军王平守兴势，魏将曹爽攻围不克，即今兴道县。）晋、宋、齐、梁亦属汉中郡。西魏、后周并为洋州（因水为名）及洋川郡。隋初郡废，炀帝初州废，并其地入汉川郡。（今汉中郡。）大唐复置洋州，或为洋川郡。领县五：
西乡（汉城固县地。有洋水。汉班超封定远侯，故城在今南。晋置西乡县。）
兴道（汉城固县地。今县城即后魏傥城郡。因自然陇势，形似盆，缘外险，内有大谷，为盘道，上数里及门。汉龙亭县东明月池在其侧。后魏置兴势县。贞观初改。）
黄金（汉安阳县。故黄金城在县西北八十里，张鲁所筑。南接汉川，北枕古道，险固之极。西魏置今县。）
洋源（汉城固县地。武德初置县。）
华阳（天宝中改为真符。）
○上洛郡
（东至南阳郡六百四十里。南至安康郡七百二十里。西至安康郡七百二十里。北至弘农郡四百里。东南到武当郡丰利县六百六十里。西南到安康郡七百二十里。西北到华阴郡三百里。东北到弘农郡四百里。去西京三百里，去东京八十六里。户八千六百三十三，口五万三千七百。）
商州（今理上洛县。）古商国也。春秋时其地属晋。（所谓晋阴。）战国属秦，即卫鞅所封商邑也。秦平天下，属内史地。汉属弘农郡。后汉属京兆尹。晋初为京兆南部，后置上洛郡。后魏因之。西魏又置洛州。后周改为商州。隋炀帝复置上洛郡。大唐为商州，或为上洛郡。领县五：
上洛（汉旧县。有秦岭山、熊耳山、洛水、丹水。有商山，亦名地肺山，亦名楚山，四皓所隐。其地险阻。王莽命明威侯王级曰： 绕霤之固，南当荆楚。 绕霤者，言四面塞阨，其道屈曲，水回绕而霤，即今七盘十二绕。）
上津（汉长利县。宋置北上洛郡，梁改为南洛州，西魏又改为上州。隋废。有天柱山。）
商洛（古商邑，卨所封也。检地志云商、於中，盖今南阳郡界。所谓商於地，亦汉商县地。有武关。）
丰阳（汉商县地，卫鞅封在此。）
洛南（汉上洛县地，西晋拒阳郡。有玄扈山，有冢岭山，洛水所出。）
○安康郡
（东至武当郡七百二十里。南至云安郡九百五十四里。西至洋川郡二百里。北至京兆府界五百六十六里。东南到房陵郡五百四十七里。西南到通川郡一千一百里。西北到京兆府长安县界五百九十里。东北到上洛郡六百六十里。去西京九百九十一里，去东京一千九百五十六里。户一万三千七百八十六，口七万七千七百二十五。）
金州（今理西城县。）虞舜尝居之，谓之妫墟。（帝王世纪谓之姚墟。本曰妫汭。）战国时属楚。秦属汉中郡，两汉因之。魏以汉中遗人在东垂者置魏兴郡，即其地也。晋、宋、齐皆因之。梁寻改为南梁州。西魏改置东梁州，后因其地出金，改为金州。隋初因之，炀帝初改置西城郡。大唐为金州，或为安康郡。（郡临汉江。）领县六：
西城（汉旧县。有妫墟。晋吉挹为梁州督，为苻坚所攻，於县南九里峻山筑垒，三年不下。）
石泉（齐置晋昌郡於此。）
安康（汉安阳县，晋改安康县。）
洵阳（汉旧县。有洵水、马迹山。）
淯阳（西魏置淯阳郡。后曰黄土，因山为名也。淯音育。）
平利（汉西城县地。武德中置县。）
○房陵郡
（东至襄阳郡四百九十里。南至巴东郡五百里。西至安康郡五百四十九里。北至武当郡二百六十里。东南到襄阳郡界四百九十里。西南到安康郡界五百七十八里。西北到房陵郡界五百四十七里。东北到襄阳郡界一百七十八里。去西京一千三百里，去东京一千一百八十五里。户一万三千四百四十一，口六万八百七十九。）
房州（今理房陵县。）古麇、庸二国之地。（麇音君。）春秋楚子败麇师於防渚，即此地也。战国时楚地。秦灭赵，徙赵王迁於此。其地四塞险固，及平天下，属汉中郡。两汉因之。魏文帝置新城郡。蜀将孟达降魏，为新城守，后叛归蜀，司马宣王讨平之。晋、宋、齐为新城、上庸二郡地。梁末置岐州。西魏置光迁国。后周国废，置迁州。隋炀帝初置房陵郡。大唐武德初，於竹山县置房州。贞观十年，移於今所。或为房陵郡。领县四：
房陵（汉初曰防陵，后改曰房陵县。有房山、筑水。）
竹山（古庸国，汉上庸县。有白马塞山，孟达尝登之，叹曰： 此金城千里 。）
永清（汉房陵县地。后周为县。）
上庸（汉上庸县地。）
○通川郡
（东至盛山郡三百里。南至南浦郡四百里。西至潾山郡六百里。北至洋川郡一百九十六里。东南到盛山郡三百里。西南到潾山郡六百里。西北到清化郡四百五十里。东北到安康郡一千一百里。去西京，取益昌郡驿路，二千五里；东取洋川郡骆谷路，约有一千五百七十六里。去东京，取盛山郡下水，经三峡，出江陵、襄阳、南阳、临汝等郡至东京，水陆相承，二千八百七十五里。户四千四百六十一，口十一万七千三百六十七。）
通州（今理通川县。）春秋、战国时，并属巴国。秦属巴郡，二汉因之。晋属巴西郡。宋、齐为巴渠郡。梁於此兼置万州（以州内地万馀顷，因为名。）及东关郡。西魏改为通州。（以居四达之路，故改。）隋初郡废，炀帝初州废，置通川郡。大唐因之。领县七：
通川（汉宕渠县之地。后汉分置宣汉县。隋改之。）
三冈
石鼓（西魏属迁州。后周置临清郡。）
宣汉（西魏置并州及永昌郡。）
新宁
永穆（梁置永康县。隋改之。）
东乡（西魏置石州。后周置三巴郡。）
○潾山郡
（东至南浦郡四百五十里。南至巴川郡新明县界百七十里。西至南充郡二百八十里。北至通川郡六百里。东南到涪陵郡二百七十里。西南到南充郡岳池县界一百二十九里。西北到咸安郡二百里。东北到通川郡六百里。去西京三千二百七十七里，去东京三千一百九里。户五千六百七十六，口一万五千三百。）
渠州（今理流江县。）宋、齐以上与通州同。梁置梁州。后魏置流江郡。隋初郡废，炀帝初置宕渠郡。大唐为渠州，或为潾山郡。（临渠口。）领县四：
流江（汉宕渠县，故城在今县东北，俗号车骑城是也。今县后周置。）
潾水（梁置县及潾州。后魏改为潾山郡。）
潾山（梁置。潾水所出。）
渠江
○南平郡
（东至涪陵郡四百六十里。南至南川郡二百六十里。西至巴川郡二百里。北至潾山郡四百四十里。东南到南川郡二百九十三里。西南到泸川郡七百五十里。西北到潾山郡潾水县二百里。东北到涪陵郡三百七十里。去西京三千二百三十七里，去东京三千四百四十里。户七千三百九十三，口二万八千九十八。）
渝州（今理巴县。）古巴国（左传 西巴师侵鄾 ，注云： 巴国今江州县也。其爵曰子。 ）谓之三巴。（三巴记曰： 阆白二水东南流，曲折三回如巴字，故谓三巴。 ）秦惠王虏巴王而取其地。秦汉并属巴郡，晋亦属巴郡，宋齐因之。梁於此置楚州。隋初改为渝州，（因渝水为名。）炀帝初州废，置巴郡。大唐为渝州，或为南平郡。领县四：
巴（汉江州县，故城在今县西。有涂山，又有明月峡，其山上石壁有圆孔，形如满月，故以为名。）
江津
南平（贞观中置霸州，兼置此县，后州废。）
万寿（武德三年置县。）
○涪陵郡
（东至南宾郡三百五十里。南至黔中郡三百六十里。西至南平郡四百六十里。北至南宾郡三百九十六里。东南到黔中郡三百六十里。西南到南平郡二百七十里。西北到潾山郡二百七十里。东北到南宾郡三百五十里。去西京二千三百五十七里，去东京三千八十九里。户九千四百五，口四万四千七百二十三。）
涪州（今理涪陵县。涪音符。）亦巴国之境，秦、二汉巴郡之鄙也。蜀置涪陵郡，晋因之，宋、齐亦同。隋初属渝州，炀帝废渝州，属巴郡。大唐为涪州，或为涪陵郡。领县四：
涪陵（汉旧县地。后汉岑彭破公孙述将侯丹於黄石，即此，今谓之黄石滩。）
武龙
乐温
宾化（以上并武德初置。）
○南川郡
（东至南平郡界一十里。南至溱溪郡界五十里。西至南平郡界三百六十里。北至南平郡二百六十里。东南到溱溪郡界三百五十里。西南到溱溪郡界七十里。西北到南平郡二百六十里。东北到南平郡五十七里。去西京三千九百五里，去东京三千六百里。户二千四百七十七，口一万三百七十五。）
南州（今理南川县。）亦巴国之地，秦汉巴郡之境。大唐武德三年，置僰州。四年，又改为南州。或为南川郡。领县二：
南川
三溪
○泸川郡
（东至南平郡七百五十里。南至都宁郡五百二十七里。西至南溪郡三百五十里。北至巴川郡五百九十里。东南到播川郡五百九十里。西南到南溪郡南溪县一百九十七里。西北到和义郡四百五十里。东北到南平郡七百五十里。去西京三千二百八十四里，去东京四千一百九十六里。户一万四千七百九十四，口三万八千一百九十七。）
泸州（今理泸川县。）古巴子之国。秦属巴郡。汉属犍为郡，后汉因之。晋为江阳郡，宋、齐因之。梁置泸州。隋初郡废，炀帝初置泸川郡。大唐为泸州，或为泸川郡。领县六：
泸川（汉江阳县。）
富义（有富义盐井，因为名。）
江安（汉江阳县地。晋置汉安县。隋改为今县。）
绵水（晋置。）
泾南（贞观中置。）
合江
○清化郡
（东至始宁郡一百五十里。南至咸安郡二百一十里。西至阆中郡二百八十里。北至符阳郡二百里。东南到通川郡四百五十里。西南到咸安郡二百二十里。西北到益昌郡三百三十九里。东北到符阳郡一百九十里。去西京一千二百二十五里，去东京二千五百八十二里。户二万七千七百二十，口八万六千六。）
巴州（今理化城县。）古巴国。秦、二汉属巴郡。晋宋之间为夷獠所据，不置郡县。宋末於岭之南置归化郡，即今郡是也。齐因之。梁置归化、木兰二郡。后魏得其地，置大谷郡。隋初郡废，置巴州；炀帝初州废，置清化郡。大唐因之。领县十：
化城（汉宕渠县地。后汉置汉昌县。梁曰大谷。后周改之。）
清化（汉葭萌县地。有清水。梁置伏强县。隋改之。）
曾口（汉宕渠县地。梁置今县。）
始宁（梁置。）
其章（汉宕渠县地。梁置今县。）
归仁（汉宕渠县地。梁置平州。隋改为县。）
恩阳（汉阆中县地。隋置今县。）
盘道（有龙腹山。梁置难江县，后魏后之。）
七盘
大牟（有大牟山。武德元年置县。）
○始宁郡
（东至通川郡一百六十二里。南至郡内广纳县六十里。西至清化郡一百五十里。北至符阳郡符阳县界一十里。东南到广纳县东北界八十里。西南到咸安郡五百六十里。西北到符阳郡五百里。东北到郡内白石县一百里。去西京二千八十二里，去东京二千九百三十二里。户一万一千八百二十，口五万三千六百六十五。）
壁州（今理诺水县。）历代与清化郡同。大唐武德八年，分巴州始宁县之东境置壁州，或为始宁郡。领县四：
诺水（后魏置。）
广纳（武德初置。歌籁山在县东七十里，上有城，极崄峻。）
白石
东巴
○咸安郡
（东至通川郡四百四十里。南至潾山郡七十里。西至阆中郡三百里。北至清化郡二百一十里。东南到盛山郡六百八十里。西南到南充郡二百八十里。西北到益昌郡五百五十二里。东北到始宁郡三百六十里。去西京二千二百一十里，去东京三千一百五里。户一万五千七百六十二，口五万三千二百五十三。）
蓬州（今理大寅县。）古巴国之分。秦、二汉属巴郡。晋属巴西郡。宋末属归化郡。梁置伏虞郡。后周置蓬州。（因山为名。）隋初郡废，炀帝初州废，并其地入清化、宕渠、巴西三郡。大唐复置蓬州，或为咸安郡。领县七：
大寅（汉阆中县地。有蓬山。梁置县。）
仪陇（汉阆中县地。梁置。今县城在崇城山上，冯崄为理，即梁崇城郡城也。）
伏虞
咸安（梁置绥安县，隋改之。）
大竹
良山
宕渠（汉旧县。梁置景阳郡。）
○符阳郡
（东至始宁郡三百六十里。南至清化郡二百里。西至益昌郡三百里。北至汉中郡三百里。东南到始宁郡五百里。西南到清化郡一百九十里。西北到益昌郡界二百五十里。东北到洋川郡四百里。去西京，取郡北巴路，至汉中郡郭下，过县，取斜谷路，一千四百二十里。去东京，取郡内地平县至益昌郡驿路，二千六百里。户一万一千四百九十，口六万八百一十二。）
集州（今理难江县。）秦属巴郡。二汉属广汉、巴二郡地。晋属巴西郡。梁置东巴州，后改为集州。后周兼置平桑郡。隋初郡废，炀帝初州废，并其地入汉川、清化二郡。大唐置集州，或为符阳郡。领县三：
难江（汉宕渠县地。后周置县。有巴岭、难江。）
符阳（后魏置县。有符水。）
地平（汉葭萌县地。武德初置县，盖取天成地平之义。）
○巴川郡
（东至南平郡二百里。南至泸川郡界六百六十二里。西至安岳郡三百八十里。北至南充郡四百四十里。东南到南平郡二百里。西南到泸川郡五百九十里。西北到遂宁郡六百六十里。东北到潾山郡三百八十里。去西京二千八百十三里，去东京三千六百四十二里。户三万七千一百二十二，口九万二百八十。）
合州（今理石镜县。）秦、二汉属巴郡。宋置东宕渠郡。西魏置合州。（涪汉二水合流处，因为名。）后周为宕渠郡。隋初郡废，改合州为涪州；炀帝初州废，置涪陵郡。大唐为合州，或为巴川郡。（郡城临江。）领县六：
石镜（秦汉垫江县地。有青石山。汉时巴蜀争界，久不决，一朝密雾石裂，自上及下，直如引绳，遂分郡界，至今犹以为界焉。）
汉初（梁置新兴郡。）
铜梁（因山为名。蜀都赋曰 外负铜梁 。）
赤水（隋置，因山为名。）
巴川
新明
○南宾郡
（东至南浦郡水路二百六十里。南至黔中郡六百五十里。西至涪陵郡三百五十里。北至潾山郡五百十四里。东南到南浦郡界四百五十六里。西南到黔中郡水路六百六十里。西北到潾山郡四百三十三里。东北到南浦郡三百九十里。去西京三千八百八十五里，去东京二千七百三十七里。户六千五百三十九，口四万二百三。）
忠州（今理临江县。）秦、二汉之巴郡地，晋、宋皆因之。梁置临江郡，后周兼置临州。隋初郡废，炀帝初州废，并其地入巴东郡。大唐置忠州，或为南宾郡。（郡城临江。）领县五：
临江（汉旧县。有彭溪。）
丰都（汉枳县地。）
垫江（汉旧县。）
南宾（汉临江县地。武德初置今县。）
桂溪
○南浦郡
（东至云安郡二百九十八里。南至清江郡六百八十三里。西至潾山郡四百五十里。北至盛山郡二百三十二里。东南到云安郡三百二十二里。西南到南宾郡界九十六里。西北到通川郡四百一里。东北到盛山郡界一百七里。去西京二千七百四十三里，去东京二千三百三十里。户五千一百七十七，口二万四千三百五十二。）
万州（今理南浦县。）秦、二汉巴郡之地。晋属巴东郡，宋及齐皆因之。后周置安乡郡，后改为万川郡兼置南州。隋初郡废，炀帝初州废，并其地入巴东郡。大唐武德初置浦州，后改为万州，或为南浦郡。领县三：
南浦（汉朐〈月忍〉县地。朐音蠢。〈月忍〉，如尹反。）
梁山（有高梁山。后周置县。）
武宁（汉临江县地。后周初置源阳县，又改为武宁县。）
○阆中郡
（东至咸安郡三百里。南至南充郡三百里。西至普安郡三百里。北至益昌郡二百八十里。东南到南充郡三百六十里。西南到梓潼郡三百一十五里。西北到普安郡二百里。东北到清化郡二百八十里。去西京一千九百一十五里，去东京二千六百六十里。户一万八千二百二十，口十一万七百二十六。）
阆州（今理阆中县。）秦、二汉属巴郡。晋为巴郡，宋、齐因之，居蜀汉之半，又当东道冲要。梁置北巴州及北巴郡。西魏平蜀，置崇州及盘龙郡。隋初郡废，炀帝初置巴西郡。大唐为崇州，先天中，改为阆州，或为阆中郡。（今郡城即古阆中城，名曰高城，前临阆水，卻据连冈。）领县九：
阆中（汉旧县。有灵山、天柱山。）
苍溪
晋安
西水（梁置，有掌天山。）
奉国（梁置白马、义阳二郡。后魏为县。）
南部（汉充国县地。后周置县。）
新井
新政
岐坪
○南充郡
（东至潾山郡二百八十里。南至巴川郡四百四十里。西至梓潼郡三百五十里。北至阆中郡三百里。东南到潾山郡二百八十六里。西南到遂宁郡一百七十五里。西北到梓潼郡三百六十五里。东北到咸安郡二百八十里。去西京二千五百五十八里，去东京三千四百二十里。户三万五千四百四十一，口六万八千六百七十二。）
果州（今理南充县。）亦巴子国地。秦、二汉并属巴郡。晋为巴西郡，宋、齐因之。隋并其地入巴西郡。（今阆中县。）大唐初，属崇州。武德四年，分置果州，（因山为名。）或为南充郡。领县六：
南充
西充（武德中置。）
相如（梁置梓潼郡。有司马相如故宅，因以为名。）
流溪
岳池
朗池（宋南宕渠郡在此置。有汉司马相如琴台。）
○安岳郡
（东至巴川郡六百六十里。南至资阳郡三百七十八里。西至阳安郡一百八十里。北至遂宁郡一百六十里。东南到巴川郡六百六十里。西南到资阳郡三百四十八里。西北到梓潼郡三百四十八里。东北到遂宁郡一百四十里。去西京二千五百二十里，去东京三千二百三里。户一万一千五百四十九，口五万五千一百六十九。）
普州（今理安岳县。）秦时巴郡之西境及夜郎国之地。汉犍为、巴郡之境。（巴郡，秦置。犍为，汉关。）李雄之乱，为羌夷所据。梁置普慈郡。后周置普州。隋炀帝初州废，以地入资阳郡。大唐复置普州，或为安岳郡。（郡城因山为趾，四面崄固。）领县六：
安岳（后周置。）
安居（后周曰柔刚县，因山为名。）
普康
乐至（武德中置县，西有乐至地。）
崇龛
普慈
○盛山郡
（东至云安郡四百六十五里。南至南浦郡二百六十二里。西至通川郡三百里。北至通川郡四百九十里。东南到南浦郡二百三十里。西南到南浦郡梁山县一百五十三里。西北到通川郡石鼓县一百三十八里。东北到云安郡界二百八里。去西京一千七百二十七里；去东京从郡水路至江陵郡一千四百六十八里，从江陵郡水陆相承至京二千六百七十九里。户五千六百四十四，口三万一百二十五。）
开州（今理盛山县。）秦、二汉属巴郡。晋、宋以来，并属巴东郡。后周为同安郡。隋废之，以属巴东郡。大唐置开州，或为盛山郡。领县三：
盛山（汉朐〈月忍〉县地。蜀先主置汉丰县。）
万岁（宋武帝置巴渠县，后周武帝改之。）
新浦（宋武帝置。旧本盛山。后周置同安郡。）
○云安郡
（东至巴东郡三百三十三里。南至清江郡五百里。西至南浦郡一百九十八里。北至通川郡一百二十六里。东南到巴东郡三百三十里。西南到南浦郡二百八里。西北到盛山郡一百九十七里。东北到巴东郡三百三十二里。去西京二千四百四十二里，去东京二千一百七十五里。户一万四千七百二十六，口七万七千三百三十一。）
夔州（今理奉节县。）春秋时为鱼国，后属楚。秦、二汉属巴郡。三国时为蜀重镇。（先主自为吴将陆逊败於夷陵，退屯白帝，改为永安。其后吴将全琮来袭，不克。）晋、宋、齐并属巴东郡，齐兼置巴州。（领郡置於此也。）梁置信州。隋亦为巴东郡。大唐武德三年，避皇外祖讳，（独孤信也。）改信州为夔州，其后或为云安郡。（郡城临江。）领县四：
奉节（汉鱼复县地。又有鱼复县故城在北，赤甲城是也，即汉之江关。有白帝城及诸葛亮八阵图，聚石为。）
云安（汉朐〈月忍〉县地。今县西万户故城是。下湿，各高五尺，多朐〈月忍〉虫，故名焉。）
巫山（楚置巫山郡。秦昭王三十年，伐楚，取黔中、巫郡是也。汉为巫县，故城在今县北。有巫山及高郁山，即楚词所谓巫山之阳、高岳之岨也。晋置建平郡於此。）
大昌（晋武帝太康初置。）
○犍为郡
（东至和义郡三百一十里。南至南溪郡界，岭峻崄，不知里数。西至通义郡洪雅县界九十里。北至通义郡一百三十九里。东南到南溪郡三百五十里。西南到越巂郡生蛮界五百九十里。西北到通义郡洪雅县界一百六十里。东北到仁寿郡一百九十里。去西京二千七百三十里，去东京水陆相承四千七百七里。户三万五千八百四十二，口九万九千四百九十。）
嘉州（今理龙游县。）故夜郎国，汉武开之，置犍为郡，后汉、晋、宋、齐皆因之。西魏置眉州。后周改为青州，寻又改为嘉州，并置平羌郡。隋炀帝置眉山郡。大唐为嘉州，或为犍为郡。领县八：
龙游（汉曰青衣。地在衣江、青衣二衣之会。）
玉津（汉南安县。）
夹江
峨眉（有峨眉山。）
犍为
平羌
罗目
绥山（汉武阳县，故城在今县东。）
○阳安郡
（东至安岳郡一百八十里。南至资阳郡二百里。西至蜀郡一百二十里。北至梓潼郡一百五十五里。东南到资阳郡二百二十里。西南到仁寿郡一百八十里。西北到蜀郡一百五十里。东北到梓潼郡一百五十五里。去西京二千五百二十九里，去东京三千三百六十六里。户二万一千一百一十九，口一十万九千六百九。）
简州（今理阳安县。）汉属犍为、广汉二郡地，后汉及晋皆因之。宋、齐为蜀、广汉二郡地。西魏於此置资州。后周明帝移资州於资阳县。隋置简州，（州境有赖简池，故名。）炀帝初州废，并其地入蜀郡。大唐复置简州，或为阳安郡。领县三：
阳安（汉牛鞞县地。鞞音必尔反。后魏置县。）
金水（汉新都县地。西魏置金水郡。有铜官山，汉文帝以赐邓通铸钱。）
平泉
○仁寿郡
（东至资阳郡二百三十五里。南至和义郡三百六十里。西至通义郡八十里。北至蜀郡二百里。东南到和义郡三百三十里。西南到犍为郡一百九十里。西北到通义郡一百里。东北到阳安郡一百八十里。去西京二千五百一十里，去东京三千四百八十里。户二万九千九百二十四，口八万九千一百九十六。）
陵州（今理仁寿县。）二汉属犍为、蜀二郡地，晋因之。宋、齐属犍为、宁蜀二郡地。梁置怀仁郡。西魏置陵州。（因陵井为名。）隋置崇山郡。大唐为陵州，或为仁寿郡。领县六：
仁寿（西魏定蜀，於此置普宁县，隋开皇中改之。）
唐福
贵平（汉广都县地。西魏置和仁郡，并立贵平县。）
井研（汉武阳县地。）
始建（亦汉武阳县地。）
籍（梁席郡。）


职官八
诸卿中
鸿胪卿（丞主簿典客署司仪署）
周官大行人，掌大宾客之礼。（周礼又有象胥。干宝注云： 若晋鸿胪也。 ）秦官有典客，掌诸侯及归义蛮夷。（史记曰： 韩信亡楚归汉，为连敖。 徐广注云： 连敖，典客。 ）汉改为鸿胪。（应劭曰： 郊庙行礼，赞导九宾。鸿，声也；胪，传也。 所以传声赞导，故曰鸿胪。）景帝中二年，令诸侯王薨、列侯初封及之国，大鸿胪奏谥、诔、策，（应劭曰： 皇帝延诸侯王，宾王诸侯，皆属大鸿胪。故其薨，奏其行迹，赐与谥及哀策诔文。 ）列侯薨及诸侯太傅初除之官，大行奏谥、诔、策。（周礼有大行人、小行人，主谥官，故以名之。臣瓒曰： 大行是官名，掌九仪之制，以宾诸侯者。 颜师古曰： 事之尊重者遣大鸿胪，而轻贱者遣大行人。 ）中六年，改大鸿胪为大行令。武帝太初元年，更名大鸿胪，又更名其属官行人为大行令。（其属官又有郡邸长丞，主诸郡之邸在京师者。至后汉省，但令郎理郡邸。）秦时又有典属国官，掌蛮夷降者。汉因之，成帝河平元年省之，并大鸿胪。（王莽改曰典乐。）后汉大鸿胪卿一人。诸王入朝，当郊迎，典其礼仪及郡国上计，馀职与汉同。凡皇子拜王，赞授印绶。及拜诸侯、诸侯嗣子及四方夷狄封者，台下鸿胪召拜之。王薨，则使吊之及拜王嗣。（郭况为大鸿胪，帝数赐金帛，京师号况家为 金穴 ，言富实也。陈纪字元方，拜大鸿胪，卒官。父寔为太丘长，子群为三公。天下以为公惭卿，卿惭长。）魏及晋初皆有之。（魏韩宣字景然，为大鸿胪。始，南阳韩暨以宿儒在宣前为大鸿胪。及宣在官，亦称职。故鸿胪中为之语曰： 大鸿胪，小鸿胪，前后理行曷相如。 ）自东晋至於宋、齐，有事则权置兼官，毕则省。梁除大字，但曰鸿胪卿，位视尚书左丞，常导护赞拜。（职官录曰 旧视散骑常侍，天监中，视中丞、吏部。 ）后魏曰大鸿胪。北齐曰鸿胪寺，有卿、少卿各一人，亦掌蕃客朝及吉凶吊祭。后周司寇有蕃部中大夫，掌诸侯朝觐之叙；有宾部中大夫，掌大宾客之仪。隋文帝开皇三年，废鸿胪寺入太常，十二年复置。领典客、司仪、崇玄三署。至炀帝，置少卿二人。大唐龙朔二年，改鸿胪为同文，咸亨初复旧。光宅初改为司宾，神龙初复旧。卿一人，掌宾客、凶仪之事及册诸蕃。少卿本一员，景云二年加一员，领典客、司仪二署，署各有令。
丞：秦曰典客丞，汉为鸿胪丞，（萧望之为之。）魏晋亦然。（王敦为鸿胪卿，谓阮修曰： 卿常无食，鸿胪差有禄，能作否？ 修遂为丞。）梁、陈、后魏、北齐皆有之。后周曰宾部上士。隋如北齐。大唐因之，有二人。
主簿一人。
典客署：周官有掌客上士、中士。秦官有典客。汉改为鸿胪，鸿胪属官有大行令、丞。（本名行人，武帝改为大行令、丞。）魏改大行令为客馆令，晋改为典客。宋分置南北客馆令，齐、梁、陈皆有客馆令、丞。后魏初曰典客监，太和中置主客令。北齐有典客署。后周置东南西北四掌客上士、下士。隋初又曰典客署，置令、丞，炀帝改为典藩署。大唐为典客署，置令、丞各一人，掌二王后、蕃客辞见、宴接、送迎及在国夷狄。
司仪署：周官有司仪上士、中士，汉大鸿胪有理礼郎，自后无闻。后魏置司仪官。北齐置署令、丞。后周置上士等员。隋如北齐。大唐因之，置令、丞各一人，掌凶事仪式及丧葬之事。
司农卿
（丞主簿上林署太仓署钩盾署导官署苑总监诸仓监司竹监温泉汤监诸屯监騪粟都尉等官典农中郎将等官）
少皞氏以九鳸为九农正。（鳸，鸟也。鳸有九种，以为农号，各随其宜，以教人事。）舜摄帝位，命弃为后稷。周则为太府下大夫。秦为理粟内史，掌穀货。汉景帝更名大农令，武帝太初初，更名大司农。掌九穀六畜之供膳羞者，（见宋志。汉书曰 主穀货 。）凡郡国诸仓、农监、都水六十五官皆属焉。（毋将崇字君房，为执金吾。上发武库兵送董贤及乳母，崇以为： 武库兵器，天下公用，缮修造作，皆度大司农钱。自乘舆不以给供养，劳赐一出少府，盖不以本藏给末用，不以人力供私费也。 王莽改曰羲和，后更为纳言。）后汉大司农掌诸钱穀金帛，（郑弘字巨君，迁大司农，在位一月，料遣诸徒，岁月已过，竟者七百馀人。弘举吏黄固为尚书，谓弘曰： 旧常一岁不能遣数百人，明府一月而遣且千人，何其多能也？ 弘曰： 不应一人为多，宜遣万人为少。 又郑玄为大司农，给安车一乘，卒官。又刘据为大司农，以职事被谴，灵帝召诣尚书，传呼促步，将加捶挞。尚书令左雄奏曰： 九卿位亚三公，行有佩玉之节，动有庠序之仪。孝明永平始加扑罚，非古典也。 帝从之，九卿於此始免捶扑。又郑众字仲师，徵为大司农。是时，朝廷议欲改弊农田、盐铁事，众谏以为不可，诏切责，至被举劾，众执之不移。）郡国四时上月旦见钱穀簿，其逋未毕，各具别之。边郡诸官请调度者，皆为给报，损多益寡，取相给足。初，郡国盐官、铁官并属司农，中兴皆属郡县。建安中为大农。魏黄初元年，又改为司农。（大司农桓范出奔，谓曹爽曰： 大司农印在吾手，所在得开仓而食。 范为司农，以清省称。）晋初因之，渡江，哀帝末，省司农并都水，孝武复置。宋、齐皆有之。梁司农卿位视散骑常侍，主农功仓廪。陈因之。后魏曰大司农。北齐曰司农寺，有卿、少卿各一人，掌仓市薪米，园池果实。后周有司农上士一人，掌三农、九穀、稼穑之政令，属大司徒。隋初与北齐同，炀帝置少卿二人。（颍川太守赵元淑入朝，会司农不时纳诸郡租穀，元淑奏之。炀帝曰： 如卿意者，几时当了？ 元淑曰： 不过十日。 即日，拜元淑为司农卿，纳天下租，如言而毕。）大唐龙朔二年，改司农为司稼，咸亨初复旧。卿一人，少卿二人。掌东耕供进耒耜及邦国仓储之事，领上林、太仓、钩盾、导官四署。（署各有令、丞。）
丞：秦曰理粟内史丞，有二人。汉为大司农丞，亦二人，或谓之中丞。（耿寿昌为大司农中丞，奏设常平仓，给北边，省转漕，又桑弘羊为大司农中丞，管诸计会事。）平帝又置大司农部丞十三人，人部一州，劝农桑。后汉司农丞一人，部丞一人。（部丞，主帑藏。）魏晋因之，铜印黄绶，（宋齐以来墨绶。）进贤一梁冠，介帻皂衣。后魏、北齐皆有司农丞。隋置五人。大唐六人。
主簿：晋太康中置，自后无闻。梁、陈又有。北齐亦然。大唐因之。
上林署：汉水衡都尉之职，（说在都水篇。）后汉曰上林苑令、丞，主苑中禽兽。颇有人居，皆主之。魏晋因之，江左无闻。宋初复置，隶尚书殿中曹。齐因之。梁、陈属司农。北齐及隋亦然。大唐因之，有令二人，丞四人，掌诸苑囿、池沼、种植、蔬果、藏冰之事。
太仓署：於周官有廪人下大夫、上士。秦官有太仓令、丞。汉因之，属大司农。后汉令主受郡国传漕穀，其荥阳敖仓官，中兴皆属河南尹。历代并有之。（晋江左以来，又有东仓、石头仓，丞各一人。）北齐亦然。后周曰司仓下大夫。隋有令二人，丞六人。大唐有令三人，丞二人，掌仓廪出纳。
钩盾署：汉钩盾令，宦者，典诸近园苑游观之事，属少府。后汉亦有之。晋大鸿胪属官有钩盾令，自后无闻。北齐如晋制。隋如北齐，令三人，丞十二人。大唐因之，令二人，丞四人，掌薪炭、鹅鸭、薮泽之物。（天宝五载九月，侍御史杨钊充木炭使，自后相循，或以京尹，或以户部侍郎为。）
导官署：（导，择。）周有舂人。秦汉有令、丞，属少府。汉东京令、丞主舂御米及作乾糒，（糒音备。）属大司农。历代皆有之。大唐置令二人，丞四人，掌舂碾米面油烛之事。
苑总监：自隋而置，东西南北各有监及副监。大唐因之，兼有丞、主簿等官，以掌苑内宫馆园池之事。
诸仓监：后汉河南尹属官有荥阳穀仓长、丞。梁司农有左中右三部仓丞，陈因之。隋诸仓各有监官。大唐因之，掌仓廪出纳。
司竹监：汉有司竹长、丞。魏晋河南淇园竹各置官守之。后魏有司竹都尉。隋曰司竹监。大唐因之，有监、副监、丞，掌植养园竹之事。
温泉汤监、令：大唐置，掌汤院宇，修整器物，以备供奉。
诸屯监：隋置诸屯监及副监，畿内者隶司农，自外者隶诸州。大唐因之，置监及丞，掌营种屯田、句当功课畜产等事。
騪粟都尉、（騪音搜，搜，索也。汉武帝军官，不常置。又有理粟都尉，以桑弘羊为之。）均输令、（汉有之，后汉省。）斡官长、（汉有之。如淳曰： 斡音管，或作幹。斡，主也。主均输之事，所谓斡盐铁而榷酒酤也。 晋灼曰： 此竹箭幹之官长也。均输自有令。 颜师古曰： 如说近是也。纵作幹读，当以幹持财货之事耳，非谓箭幹也。 初，斡官属少府，中属主爵，后属大司农。）籍田令。（掌耕国庙、社稷之田。於周为甸师。汉文帝初立籍田，置令。汉东京及魏并不置。晋武泰始十年复置，江左省。宋文帝元嘉中，又置。）
典农中郎将、典农都尉、典农校尉、（并曹公置。晋武帝泰始二年，罢农官为郡县，后复有之。隋炀帝罢典农官。）劝农谒者。（梁武天监九年置，视殿中御史。自騪粟以下，尽属司农，今并无。）
太府卿（丞主簿诸市署平准署左右藏署常平署）
周官有太府下大夫，掌贡赋之贰，受其货贿之入，颁其货贿於受藏之府。历代不置，然其职在司农、少府。至梁天监七年，置太府卿，位视宗正，掌金帛府帑及关津市肆。陈因之。后魏太和中，改少府为太府卿。兼有少卿，掌财物库藏。（王显谓杨固曰： 吾作太府卿，库藏充实。 固曰： 减百官之禄及赃赎悉入京藏，以此充府，未足为多。且 有聚敛之臣，宁有盗臣 。 ）北齐曰太府寺，亦有卿、少卿各一人，又兼掌造器物。后周有太府中大夫，掌贡赋货贿，以供国用，属大冢宰。隋初与北齐同，所掌左右藏及尚方、司染、甄官等署。炀帝置少卿二人，又分太府寺置少府监，管尚方、织染等署，而太府但管京都市及平准、左右藏。大唐龙朔二年，改太府为外府，咸亨元年复旧。光宅元年，改为司府，神龙元年复旧。卿一人，少卿二人。（龙朔元年，置少卿二人，分监两都事。太极元年，又加一人。）领两京诸市、平准、左右藏、常平等九署，署各有令、丞。
丞：於周官为太府上士之任，自后无闻。梁太府丞一人，陈因之。后魏、北齐各一人。后周曰太府上士。隋又曰府丞。大唐因之，有四人。
主簿：亦周官太府下士之任，自后无闻。梁置一人，陈因之。后魏亦然。隋置四人。大唐因之，减一人。
诸市署：周官有司市下大夫，掌市之理。汉京兆尹属官有长安市长、丞，后汉则河南尹属官雒阳市长、丞。魏晋因之，东晋则丹阳尹管之。宋、齐因之。梁始隶太府，陈因之。后魏有京邑市令。北齐则司州牧领东西市令、丞。后周司市下大夫。隋初，京市令、丞属司农，炀帝改隶太府。大唐因之，每市令一人，丞二人。
平准署：周官有质人中士、下士，主平定物价。秦置平准令。汉因之，掌知物价及主练染，作彩色。（赵广汉，州举茂才，为平准令。）后汉平准令、丞隶大司农，熹平四年，改平准为中准，使宦者为之，列於内署。自是诸署，悉以阉人为令、丞。晋少府属官有平准令。宋唯掌染，顺帝即位，以帝讳准，故曰染署。齐又曰平准，属少府。梁、陈则曰平水令、丞。北齐平准属司农。后周曰平准中士、下士。隋初如北齐，炀帝改隶太府。大唐因之，令二人，丞四人，掌官市易。
左、右藏署：周官有职币上士、中士，掌邦财之币；又外府中士，主泉藏；有玉府，掌王之金玉、兵器之藏；内府中士，主货贿，藏在内也；职内上士，主泉货所入：盖其任也。后汉少府属官有中藏府令、丞。魏因之。晋有左、右藏令，属少府。晋江东置御史，掌库曹，后分库曹曰外左库、内左库。至宋省外左库，而内左库直曰左库。齐、梁、陈曰右藏。北齐曰左、右藏令，属太府寺。后周曰外府上士、中士。隋如北齐。大唐因之，置左藏署令三人，（掌库藏钱、布帛、杂采。）右藏署令二人。（掌铜铁、毛角、玩弄之物，金玉、珠宝、香、画、采色、诸方贡献杂物。）
常平署：汉宣帝时，耿寿昌请於边郡皆筑仓，穀贱时增价而籴，贵时减价而粜，名曰常平仓。常平之名，起於此也。后汉明帝置常满仓。晋又曰常平仓，自后无闻。梁亦曰常平仓，而不籴粜。陈因之。后魏太和中，虽不名曰常平，亦各令官司籴贮，俭则出粜。隋曰常平仓。大唐武德中，置常平监官，以均天下之货。（市肆腾踊则减价而出，田啬丰羡则增籴而收，触类长之。）后省监，置常平署令一人，掌仓粮管钥，出纳粜籴。凡天下仓廪，和籴者为常平仓，正租为正仓，地子为义仓。（天宝八年，通计天下仓粮屯收并和籴等见数，凡一亿九千六百六万二千二百二十石。）
秘书监
（丞秘书郎秘书校书郎秘书正字著作郎佐郎校书郎正字附太史局令丞）
周官太史掌建邦之六典；又有外史，掌四方之志、三皇五帝之书。汉氏图籍所在，有石渠、石室、延阁、广内，贮之於外府。又有御史中丞居殿中，掌兰台秘书及麒麟、天禄二阁，藏之於内禁。后汉图书在东观，桓帝延熹二年，始置秘书监一人，掌典图书古今文字，考合同异，属太常，（以其掌图书秘记，故曰秘书。）后省。魏武帝又置秘书令，典尚书奏事。（即中书令之任。）文帝黄初初，乃置中书令，典尚书奏事，而秘书改令为监，掌艺文图籍之事。初属少府，后乃不属。（自王肃为监，乃不属。）其兰台亦藏书籍，而御史掌之。（魏薛夏云： 兰台为外台，秘书为内阁。 ）晋武帝以秘书并入中书省。其秘书著作之局不废。惠帝永平中，复别置秘书监，并统著作局，掌三阁图书。自是秘书之府，始居於外。其监，铜印墨绶，进贤两梁冠，绛朝服，佩水苍玉。（华峤为秘书监，南省文章、门下撰集皆统之。峤集谢秘书监表曰： 刘向父子，世典史籍，马融博通，三入东观，非臣庸贱所敢投迹。 华谭为秘书监，自负宿名，意甚不快，曰： 臣老矣，将待死秘阁。汲黯之言，复存於今日。 上不悦。温峤表曰： 国史之兴，将明得失，使一代之典，焕然可观。 今之秘书著作是也。）宋与晋同，梁曰秘书省。（任昉字彦昇，为秘书监。自齐永元以来，秘阁四部，篇卷纷杂，昉手自雠校，由是篇目定焉。）陈因之。后魏亦有之。后周秘书监亦领著作，监掌国史。（说在秘书丞注。）隋秘书省领著作、太史二曹。炀帝增置少监一人，后又改监、少监并为令。大唐武德初，复改为监。龙朔二年，改秘书省为兰台，改监为太史，少监为侍郎，咸亨初复旧。天授初，改秘书省为麟台，神龙初复旧。掌经籍图书，监国史，领著作、太史二局。太极元年，增秘书少监为二员，通判省事。其后国史、太史分为别曹，而秘书省但主书写勘校而已。（汉初，御史中丞掌兰台秘书图籍之事，至魏晋，其制犹存。故历代营都邑，置府寺，必以秘书省及御史台为邻。）虽非要剧，然好学君子，亦求为之。（魏徵后为秘书监，奏引学者校定四部书，自是秘府图籍，灿然毕备。）
丞：魏武帝置秘书令及丞一人，典尚书奏事。后文帝黄初中，欲以何祯为秘书丞，而秘书先自有丞，乃以祯为秘书右丞。（文帝徵何祯，至为秘书郎，月馀，祯因事，帝令问外曰： 吾本用祯为丞，何故为郎？ 按主者罪，遂改为丞。时秘书旧丞尚未转，乃以祯为右丞。）其后遂有左右二丞，刘放为左丞，孙资为右丞，后省。（魏薛夏字宣声，为秘书丞，帝常与推论书传，呼之不名，谓之 薛君 。）晋复置秘书丞，铜印墨绶，进贤一梁冠，绛朝服。（嵇绍、司马彪、傅畅、王谧等并为此官。）宋为黄绶，馀与晋同。齐、梁尤重。（齐王俭字仲宝，为秘书丞，上表求校坟籍，依七略撰七志四十卷，献之。梁刘孝绰除秘书丞，武帝曰： 第一官当与第一人。 又张率字士简，吴郡人，迁秘书丞。武帝曰： 秘书丞天下清官，东南胄绪未有为之者，今以相处，卿定有名称也。 ）陈、隋印绶与齐同，历代皆有。（后周柳虬为秘书丞，时秘书虽领著作，不参史事，因虬为丞，始令监掌焉。）大唐龙朔二年，改为兰台大夫，咸亨初复旧。掌府事，勾稽省署抄目。
秘书郎：后汉马融（字季长。）为秘书郎，诣东观典校书。及魏武建国，又置秘书郎，尝以刘劭为之，出乘鹿车。（王肃表曰： 臣以为秘书职於三台为近密，中书郎在尚书丞、郎上，秘书丞、郎宜次尚书郎下，不然则宜次侍御史下。秘书丞、郎俱四百石，迁宜比尚书郎，出亦宜为郡，此陛下崇儒术之盛旨也。尚书郎、侍御史皆乘犊车，而秘书丞、郎独乘鹿车。不得朝服，又恐非陛下转台郎以为秘书丞、郎之本意也。 ）晋秘书郎掌中外三阁经书，校阅脱误。进贤一梁冠，绛朝服。亦谓之郎中。武帝分秘书图籍为甲乙丙丁四部，使秘书郎中四人各掌其一。（左太冲为三都赋，自以所见不博，求为秘书郎中。又郑默字思元，为秘书郎，删省旧文，除其浮秽。中书令虞松曰： 而今而后，朱紫别矣。 锺会、左太冲、刘隗等并为此官。）宋、齐秘书郎皆四员，尤为美职，皆为甲族起家之选，待次入补，其居职，例十日便迁。（宋王敬弘子恢之，召为秘书郎，敬弘为求奉朝请，与恢之书曰： 秘书日有限，故有竞，朝请无限，故无竞。吾欲使汝处无竞之地。 文帝许之。）梁亦然。（张缵字伯绪，为秘书郎，固求不迁，欲遍观阁内图籍。）自齐、梁之末，多以贵游子弟为之，无其才实。（当时谚曰： 上车不落则著作，体中何如则秘书。 ）历代皆有，北齐又谓之郎中，隋除 中 字，亦四员。大唐亦四员，分掌四部经籍图书，分判校写功程事。龙朔中，改为兰台郎，咸亨初复旧。开元二十八年减一员。
秘书校书郎：汉之兰台及后汉东观，皆藏书之室，亦著述之所。多当时文学之士，使雠校於其中，故有校书之职。（初，汉成帝时已命光禄大夫刘向於天禄阁校经传、诸子、诗赋，步兵校尉任宏校兵书，太史令尹咸校数术，太医令李柱国校方伎。后以诸大夫扬雄等亦典校於其中。）后於兰台置令史十八人，（秩百石，属御史中丞。）又选他官入东观，皆令典校秘书，或撰述传记，（后汉明帝以班固为兰台令史，撰光武本纪及诸传记。又以傅毅为兰台令史，与班固、贾逵共典校书。）盖有校书之任，而未为官也，故以郎居其任，则谓之校书郎。（明帝召班固诣校书部，除兰台令史，后迁为郎，典校秘书。又刘珍与校书郎刘騊駼、马融校定东观五经、传记、百家、艺术，整齐脱误，定正文字。又杨终字子山，徵诣兰台，拜校书郎。又窦章为东观校书郎。騊，徒刀切。駼，大呼切。）以郎中居其任，则谓之校书郎中。（后汉蔡邕拜郎中，校书东观。又马融为校书郎中，诣东观典校秘书。）当时重其职，故学者称东观为老氏藏室，道家蓬莱山焉。至魏，始置秘书校书郎。晋、宋以下无闻。至后魏，有秘书校书郎。北齐亦有校书郎。后周有校书郎下士十二人，属春官之外史。隋校书郎十二人，炀帝初，减二人，寻更增为四十人。大唐置八人，掌雠校典籍，为文士起家之良选。其弘文、崇文馆，著作、司经局，并有校书之官，皆为美职，而秘书省为最。
秘书正字：后汉桓帝初置秘书监，掌图书古今文字，考合同异。其后监令掌图籍之纪，监述作之事，不复专文字之任矣。今之正字，盖令、监之遗职，校书之通制。历代无闻。齐集书省有正书。北齐秘书省有正字。隋置四人。大唐因之，掌刊正文字，其官资轻重与校书郎同。（贞元八年，割校书四员，正字两员，属集贤殿。）
著作郎：汉东京图书悉在东观，故使名儒硕学入直东观，撰述国史，谓之著作东观，皆以他官领焉，盖有著作之任，而未为官员也。（兰台令史班固、傅毅，睢阳令陈宗，长陵令尹敏，司隶从事孟异及杨彪等，并著作东观。）魏明帝太和中，始置著作郎官，隶中书省，专掌国史。（卫觊字伯儒，以侍中尚书典著作。）晋元康二年，诏曰： 著作旧属中书，而秘书既典文籍，宜改中书著作为秘书著作。 於是改隶秘书，后别自置省，（谓之著作省。）而犹隶秘书。著作郎一人，谓之大著作，专掌史任。（李充字弘度，为大著作。於时典籍混乱，充删除烦重，分作四部，秘阁以为永制。又曰：荀勖以中书监、孙盛以秘书监并领著作。孙绰以散骑常侍及陈寿并为大著作。又应亨祖嘉让著作表曰： 自司隶校尉奉至臣父，五代著作不绝，邦族以为美谈。 ）进贤两梁冠，介帻，绛朝服。（王隐待诏著作，单衣介帻，月朔诣於著作省，亦其任也。）宋、齐与晋同。梁制一梁冠，而无印绶。（以上并大著作。）
魏氏又置佐著作郎，亦属中书。晋佐著作郎八人，进贤一梁冠，绛朝服。秘书监自调补之。（太元四年诏： 秘书无监，使吏部选佐著作郎，有监复旧。 又阎纂集云： 邹湛谓秘书监华峤曰： 阎纂可佐著作。 峤曰： 此职閒重，势贵多争，不暇求才。  按此则大著作亦监自调也。）晋制，佐著作郎始到职，必撰名臣传一人；宋初，以国朝始建，未有合撰者，其制遂废矣。宋、齐以来，遂迁 佐 於下，谓之著作佐郎，亦掌国史，集注起居。梁初，周舍、裴子野皆以他官领其职，冠制与大著作同。陈氏为令、仆子起家之选。后魏有著作郎、佐郎。北齐有著作郎、佐郎各二人。后周有著作上士二人，中士四人，掌缀国录，属春官之外史。隋於秘书省置著作曹，著作郎二人，佐郎八人，炀帝加佐郎为十二人。大唐为著作局，置著作郎二人，佐郎四人，（开元二十六年，减佐郎二员。）亦属秘书省。（自宋以后，国史悉属秘书。）龙朔二年，改著作郎为司文郎中，佐郎为司文郎，咸亨初复旧。初，著作郎掌修国史及制碑颂之属，分判局事，佐郎贰之，徒有撰史之名，而实无其任，其任尽在史馆矣。其属官有校书郎二人，后魏著作省置校书郎，北齐著作亦置校书郎二人，隋亦同，掌雠校书籍，若本局无书，兼校本省典籍。正字二人。（隋著作曹置正字二人，今减一人，掌同校书。）
太史局令：昔少皞以鸟名官，其凤鸟氏为历正。至颛顼，命南正重以司天，北正黎以司地。唐虞之际，羲氏、和氏绍重、黎之后，代序天地。夏有太史终古者，当桀之暴，知其将亡，乃执其图法而奔於殷。殷太史高势见纣之乱，载其图法出奔於周。周官太史掌建邦之六典，正岁年以序事，颁告朔於邦国。（鲁昭公二年，晋韩宣子聘鲁，观书於太史氏，见易象与鲁春秋，曰： 周礼尽在鲁矣。 ）又有冯（音凭，下同。）相氏视天文之次序，保章氏掌天文之变。当周宣王时，太史官失其守，而为司马氏，司马氏世典周史。惠、襄之间，司马氏適晋，（周惠王、襄王有子颓、叔带之难，故司马氏奔晋。）晋中军随会奔秦，而司马氏入梁。（晋太史屠黍见晋之乱，以其图法归周。）秦为太史令。（胡母敬之为太史令，作博学七章。）汉武置太史公，以司马谈为之，位在丞相上，天下计书，先上太史，副上丞相。谈卒，其子迁嗣之。迁死后，宣帝以其官为令，行太史公文书而已。（瓒曰： 百官表无太史公。茂陵中书司马谈以太史丞为太史令也。 张寿王亦为太史令。）后汉太史令掌天时、星历；凡岁将终，奏新年历；凡国祭祀、丧娶之事，掌奏良日及时节禁忌；国有瑞应、灾异，则掌记之。（张衡字平子，为太史令，造浑天仪，铸铜为之。献帝时，太史令王立曰： 前太白守天关，与荧惑会，金火交会，革命之象。汉祚终矣。晋魏必有兴者。 后数言於帝曰： 天命有去就，五行不常盛，伏火者土，承汉者魏，能安天下者曹姓，惟委任曹氏而已。 曹公闻之，使人语立曰： 知公忠於朝廷，天道深远，幸勿多言。 ）秦汉以来，太史之任，盖并周之太史、冯相、保章三职。自汉、晋、宋、齐，并属太常，铜印墨绶，进贤一梁冠，绛朝服。梁、陈亦同。后魏、北齐皆如晋、宋。隋曰太史曹，置令、丞各二人，而属秘书省。炀帝又改曹为监，有令。大唐初，改监为局，置令。龙朔二年，改太史局为秘书阁，改令为郎中，（丞为秘书阁郎。）咸亨初复旧。初属秘书省，久视元年，改为浑天监，不隶麟台，改令为监，置一人，其年又改为浑仪监。长安二年，复为太史局，又隶麟台，其监复为太史局令，置二人。景龙二年，复改局为监，而令名不易，不隶秘书。开元二年，复改令为监，改一员为少监。十四年，复为太史局，置令二人，复隶秘书。后又改局为监。（乾元元年，又改其局为司天台，掌天文历数，风云气色，有异则密封以奏。其次小吏，有司历、保章正、灵台郎、挈壶正等，官各有差。）
丞二人：司马彪续汉志云，太史有 丞一人 。魏以下历代皆同。隋置二人，炀帝减一人。大唐初，不置丞，久视初，改为浑仪监，始置丞二人，长安二年又省，景龙二年复置。
初，仪凤四年五月，太常博士、检校太史姚玄辩奏於阳城测影台，依古法立八尺表，夏至日中测影有尺五寸，正与古法同。调露元年十一月，於阳城立表，冬至日中测影，得丈二尺七寸。
开元十二年四月，命太史监南宫说及太史官大相元太等驰传往安南、朗、蔡、蔚等州测候日影，回日奏闻。数年伺候，及还京，僧一行一时校之，安南景，北极高二十一度六分，冬至日影七尺九寸四分，春秋二分影二尺九寸三分，夏至影在表南三寸三分。（测影使者大相元太云： 交州望极，才出地二十馀度。以八月自海中南望，老人星殊高。老人星下，众星粲然，其明大者甚众，图所不载，莫辨其名。大率去南极二十度以上，其星皆见，乃自古浑天家以为常没地中，伏而不见之所也。 ）蔚州横野军，北极高四十度，冬至影丈五尺八寸九分，春秋二分影六尺二分，夏至影在表北二尺二寸九分。此二所为中土南北之极。其朗、襄、蔡、许、河南府、汴、滑、太原等州，各有使往，并差不同。一行以南北日影校量，用句股法算之，云大约南北极相去才八万馀里。其诸州测影尺寸如左：
林邑国，北极高十七度。（冬至，影在表北六尺九寸；定春秋分，影在表北二尺六寸五分；夏至，影在表南五寸七分。）
安南都护府，北极高二十一度六分。（冬至，影在表北七尺九寸四分；定春秋分，影在表北二尺九寸三分；夏至，影在表南三寸三分。）
朗州武陵，北极高二十九度五分。（冬至，影在表北丈五寸三分；定春秋分，影在表北四尺四寸七分；夏至，影在表北七寸七分。）
襄州，（恒春分，影在表北四尺四寸。）
蔡州武津馆，北极高三十三度八分。（冬至，影在表北丈二尺三寸八分；定春秋分，影在表北五尺二寸八分；夏至，影在表北尺三寸六分。）
许州扶沟，北极高三十四度三分。（冬至，影在表北丈二尺五寸五分；定春秋分，影在表北五尺三寸七分；夏至，影在表北尺四寸四分。）
河南府告成，北极高三十四度七分。（冬至，影在表北丈三尺七寸一分；定春秋分，影在表北五尺四寸五分；夏至，影在表北尺四寸九分。）
汴州浚仪太岳台，北极高三十四度八分。（冬至，影在表北丈二尺八寸五分；定春秋分，影在表北五尺五寸；夏至，影在表北尺五寸三分。）
滑州白马，北极高三十五度三分。（冬至，影在表北丈三尺；定春秋分，影在表北五尺五寸六分；夏至，影在表北尺五寸七分。）
太原府，（恒春分，影在表北六尺。）
蔚州横野军，北极高四十度。（冬至，影在表北丈五尺八寸九分；定春秋分，影在表北六尺六寸二分；夏至，影在表北二尺二寸九分。）
殿中监（丞尚食、尚药、尚衣、尚舍、尚乘、尚辇等局奉御、直长）
魏置殿中监官，晋、宋并同。齐有内外殿中监各八人，梁、陈因之，其资品极下。后魏亦有殿中监。北齐有殿中局，置监四人，属门下省，掌驾前奉引。隋改为殿内局，置监二人。大业三年，分门下、太仆二司，取殿内监名，以为殿内省，有监、少监、丞各一人，掌诸供奉，领尚食、尚药、尚衣、（尚食即旧御府。）尚舍、（即旧殿中局。）尚乘、（领左右六闲及诸闲。）尚辇等六局。（汉仪注曰： 省中有五尚，即尚食、尚冠、尚衣、尚帐、尚席。 或云： 秦置六尚，谓尚冠、尚衣、尚食、尚沐、尚席、尚书，若今殿中之任。 ）每局各置奉御二人以总之，置直长以贰之，属门下省。大唐改为殿中省，加置少监二人，丞亦二人。其官局职任，一如隋制，为一司，不属门下。龙朔二年，改殿中省为中御府，改监为中御大监、少监，改丞为中御大夫，（改尚食为奉膳，尚药为奉医，尚衣为奉冕，尚舍为奉扆，尚乘为奉驾，尚辇为奉辇，凡奉御皆改为大夫。）咸亨初复旧。
丞：隋置一人。大唐加一人。
尚食局奉御：始秦置六尚，有尚食焉。（如淳曰： 谓掌天子之物曰尚。 ）后汉以后，并其职於太官、汤官。北齐门下省又有尚食局，置典御二人。后周有内膳上士、中士，凡进食，先尝之。隋分属殿内，改典御为奉御，有二人。大唐因之，龙朔二年，改为奉膳大夫，咸亨初复旧。直长：隋置六人，大唐因之，减置五人。
尚药局奉御：自梁、陈以后，皆太医兼其职。北齐门下省有典御二人。隋如北齐之制，后改为奉御，而属殿内。大唐因之，龙朔二年，改为奉医大夫，咸亨初复旧。直长：隋置四人，大唐因之。
尚衣局奉御：周官有司服中士，掌王之服，辨其名物。战国有尚衣、尚冠之职。秦汉有御府令、丞，掌供御服，而属少府。后汉又掌宦者，典官婢，作中衣服。魏因之。晋属光禄勋，江东省。宋大明中，改尚方曰左右御府，各置令、丞一人。后废帝初，省御府，置中署，隶右尚方，其后又置。初，宋氏用三品勋位，明帝改用二品，准南台御史，掌金银采帛，凡诸造作以供奉及妃主六宫。梁、陈其职隶在尚方。后魏有掌服郎。北齐门下省统主衣局，都统、子统各二人。后周有司服上士二人，中士二人。隋分属殿内省，其后又改为尚衣局，置奉御二人。大唐因之，龙朔二年，改为奉冕大夫，咸亨元年复旧。直长：隋置八人，大唐因之，减二人。
尚舍局奉御：周礼有掌舍，掌行所解止之处，帷幕幄帟之事。汉少府属官有守宫令、丞，掌宫殿陈设。魏殿中监掌帐设监护之事。晋、宋以下。其职并在殿中监。隋炀帝置殿内监，改殿内局为尚舍局，置奉御二人。大唐因之，龙朔二年，改为奉扆大夫，咸亨元年复旧。直长：隋置八人，大唐因之，而减二人。
尚乘局奉御：自秦汉以来，其职皆在太仆。北齐太仆骅骝署，有奉乘十人，管十二闲马。隋炀帝取之，置尚乘局，署奉御二人。大唐因之，增置奉御四人。龙朔二年，改为奉驾大夫，咸亨元年复旧。（尚乘奉御掌六闲马，一曰飞黄闲，二曰吉良闲，三曰龙媒闲，四曰騊駼闲，五曰駃騠闲，六曰天苑闲。）开元中减二人，先是别置闲厩使，因隶焉，犹属殿中。（武太后万岁通天二年五月，置杖内闲厩，令殿中丞袁怀哲检校。至圣历二年，改为少监闲厩使，自后他官相循为之。）直长：隋置十四人，大唐减四人。
尚辇局奉御：周官小司徒中大夫，掌六畜车辇。又宗伯巾车下大夫，掌王后之五辂辇车，组輓有翣羽盖。（古谓人牵为辇。春秋宋万以乘车辇其母。秦始皇乃去其轮而舆之，汉代遂为人君之乘。后汉有乘舆六辇，魏晋小出则乘之。及过江左，孝武太元年中，谢安率意而作。及破苻坚得之，形制无差，大小如一，时人嗟其默识。宋武破慕容超，获金钲辇。古之辇舆，大率以六尺为度。齐武帝造大小二辇舆，雕饰甚工，不下〈木罡〉辕轭，悉金花银兽。梁大辇中方八尺，左右开视，金鸾拱振。隋有六辇，大礼皆乘之。）汉、魏、晋并太仆属官，车府令掌之。东晋省太仆，遂隶尚书驾部。宋齐梁陈车府，乘黄令、丞掌之。后魏、北齐则乘黄、车府令兼掌之。后周则司车辂主之。隋又乘黄车府令、丞掌之，炀帝置殿内省尚辇局，奉御二人。大唐因之，龙朔二年改为奉辇大夫，咸亨元年复旧。直长：四人，隋置，大唐因之。


州郡八
古冀州上（今置郡府二十二县一百二十七）
河内（怀）五县（河内脩武获嘉武德武陟）
汲郡（卫）五县（汲卫新乡共城黎阳）
邺郡（相）十一县（安阳尧城洹水滏阳内黄邺林虑临河汤阴成安临漳）
广平（洺）十县（永年鸡泽曲周清漳邯郸临洺武安洺水肥乡平恩）
钜鹿（邢）九县（龙岗南和平乡钜鹿沙河任内丘青山尧山）
信都（冀）九县（信都南宫堂阳武强下博枣强衡水阜城武邑）
赵郡（赵）九县（平棘元氏昭庆栾城赞皇高邑柏乡临城宁晋）
常山（镇）九县（真定鹿泉井陉灵寿稿城九门石邑房山行唐）
博陵（定）十一县（安喜北平鼓城恒阳新乐义丰望都无极唐昌深泽陉邑）
河间（瀛）六县（河间博野束城乐寿高阳平舒）
文安（莫）六县（鄚清苑任丘文安长丰唐兴）
饶阳（深）四县（饶阳安平鹿城陆泽）
上谷（易）八县（易遂城淶水容城满城五回楼亭阪城）
范阳（幽）十一县（蓟归义范阳安次固安昌平潞永清良乡武清广宁）
顺义（顺）一县（宾义）
归化（分顺州置）一县（怀柔）
归德（燕）一县（辽西）
妫川（妫）二县（怀戎妫川）
渔阳（蓟）二县（渔阳三河）
密云（檀）二县（密云燕乐）
北平（平）三县（卢龙石城马城）
柳城（营）一县（柳城）
古冀州
禹贡曰： 冀州既载，（载，始也。冀州，尧都，故禹理水自此而始也。以唐虞之都不言封略，馀州所至，即是其境矣。）壶口、雷首，至于太岳。（壶口山，在今文城郡吉昌县。太岳，在今平阳郡霍邑县，即霍山也。雷首在今河东郡河东县，此山凡有八名，即历山、首阳山、薄山、襄山、甘枣山、中条山、渠猪山、独山等名是也。）既脩太原，至于岳阳。（太原，今太原府。岳阳即霍山也，亦曰太岳。）覃怀厎绩，至于衡漳，（覃怀，近河地名，今河内郡也。厎，致也。绩，功也。衡漳，谓漳水横流而入河，在今广平郡西北肥乡县界也。）厥土惟白壤。（柔土曰壤。）恒卫既从，大陆既作。（恒、卫，二水名也。恒水出恒山，在今博陵郡恒阳县界。卫水在今常山郡灵寿县西山所出。大陆泽，郑玄云： 在钜鹿北。 言水徙故道，可以耕作。今赵郡象城县界。）岛夷皮服。（海曲曰岛。居岛夷而衣其皮。）夹右碣石入于河。 （碣石，海边山名，在今北平郡卢龙县也。言禹夹行此山之右。入河逆上也。）舜以冀州南北阔大，分卫水为并州，燕以北为幽州，并置牧。周礼职方曰： 河内曰冀州，山曰霍，薮曰杨纡，（尔雅云 秦有杨纡 ，而此以为冀州薮，未详其义及所在也。）川曰漳，浸曰汾、潞。（漳水出今上党郡长子县界。汾水出今楼烦郡静乐县山。潞水出今密云郡密云县也。）其利松柏。人五男三女。畜宜牛羊，穀宜黍稷。 其地险易，帝王所都，乱则冀安，弱则冀强，荒则冀丰，故曰冀州。其在天官，昴、毕则赵之分野，（汉之赵国，北有信都、真定、常山、中山，涿郡之高阳、鄚、州乡；东有广平、钜鹿、清河、河间，渤海之东平舒、中邑、文安、束州、成平、章武，河以北也；南至浮水、繁阳、内黄、斥丘；西有太原、定襄、云中、五原、上党：皆其分也。今邺郡、广平、钜鹿、信都、赵郡、常山、博陵、河间、文安、饶阳、高平、上党、乐平、阳城、太原、定襄、云中单于，雁门之西南境，楼烦之南境，西河之东境，皆是也。）尾、箕则燕之分野，（汉之渔阳、右北平、辽西、辽东、上谷、代郡、雁门，涿郡之易、容城、范阳、北新城、故安、涿县、良乡、新昌及渤海之安次，皆其分也。今上谷、范阳、顺义、归化、归德、妫川、渔阳、密云、北平、柳城、马邑、安边，雁门之东北境，楼烦之北境，皆是也。）兼得秦、魏、卫之交。（汉之西河，今昌化之北境，西河之西境，宜属秦。汉之高陵以东，尽河东、河内，今河东，平阳，文城，大宁，昌化之南境，绛郡，陕郡之河北地，河内之西境，并宜属魏。汉之河内野王、朝歌，今河内之东境、汲郡，皆宜属卫矣。）秦平天下，置郡为钜鹿、（今常山、信都，赵郡之东北境，博陵郡之西境，钜鹿之北境，饶阳之南境，兼兖州之域景城之南境，皆是也。）邯郸、（今广平、邺郡，钜鹿之南境，赵郡之西南境，皆是也。）上谷、（今上谷、范阳、文安、河间、妫川、归化、顺义、归德，饶阳之北境，赵、博陵之东境，及兖州之域景城之北境，皆是也。）渔阳、（今渔阳、密云郡地皆是也。）右北平、（今北平郡。）辽西、（今柳城及北平郡之东境皆是也。）河东、（今河东、绛郡，陕郡之北境，平阳、大宁、文城等郡，皆是也。）上党、（今上党、高平、乐平、阳城等郡皆是也。）太原、（今太原、西河、昌化、定襄及雁门之南境、楼烦等郡地，皆是也。）代郡、（今安边及马邑之北境皆是也。）雁门、（今马邑之南境，雁门之北境，皆是也。）云中（今云中、单于府是也。）及三川郡之北境。（今河内郡。）汉武置十三州，此为冀州、（领郡国九。）幽州、（领郡国十。）并州。（领郡九。古冀州西境则属司隶，今河东、绛郡、平阳、河内、汲郡。）后汉并因前代，为冀州、（理於鄗。鄗，今赵郡高邑县。袁绍、曹公理邺。邺，今郡县。鄗，呼各反。）幽州、（理蓟，今范阳郡县。）并州。（理晋阳，今太原府。）魏并因之。晋置冀州、（领郡国十三，理房子，今赵郡县。）幽州、（领郡国七，理涿，今范阳郡是也。）并州。（领郡国六。）惠帝之后，其地沦没於刘元海、石勒、慕容俊，又为苻坚所陷。坚败，慕容垂据之。后属后魏。自此分割，不可详焉。大唐分置十五部，此为河北道、（范阳、汲郡、邺郡、广平、饶阳、河间、常山、博陵、信都、赵郡、钜鹿、文安、上谷、北平、密云、妫川、渔阳、柳城、归德、顺义、归化等郡。）河东道，（河东、绛郡、北平、平阳、太原、上党、西河、高平、大宁、昌化、文城、阳城、定襄、乐平、雁门、楼烦、安边、云中、马邑等郡。）兼分入都畿、（河内郡。）关内道。（单于。）
河内郡
（东至汲郡二百六十里。南至……西至河南府济阴县七十三里。北至高平郡一百四十里。东南到荥阳郡一百五十里。西南到河南府一百四十里。西北到河南府界一百七十里。东北到汲郡二百六十里。去西京九百八十里，去东京一百四十里。户五万四千一百，口三十一万五千三百七十。）
怀州（今理河内县。）禹贡覃怀之地，（禹贡曰 覃怀厎绩 。）大行山在焉。周为畿内及卫、邘、雍三国。（邘音于。）春秋时又属晋。左传，襄王赐文公 阳樊、温、原、欑茆之田，晋於是始启南阳 。（杜注云： 晋山之南，河之北，故曰南阳也。 ）又云武王克商，苏忿生以温为司寇，其田有隤、怀是也。（隤，徒回反。）战国时，为魏、卫二国之境。秦始皇灭卫，其君角徙居野王，阻其山保之。胡亥废角为庶人，以其地属三川郡。项羽立司马卬为殷王，王河内。汉高帝初为殷国，寻更名河内郡。后汉因之。晋为河内、汲二郡地。后魏置怀州，兼置河内郡。隋初郡废，而怀州如故；炀帝初州废，复置河内郡。大唐因之，亦为东畿内之郡。领县五：
河内（汉野王县。有沁水，自河南府济源界流入。）
脩武（本殷宁邑，韩诗外传曰： 武王伐纣，勒兵於宁，故曰脩武。 有古南阳城，汉山阳县故城，在今县西北。有浊鹿城，汉献帝为山阳公，居於此矣。）
获嘉（汉武幸缑氏，至汲县之新中乡，得南越相吕嘉首，因立获嘉县。后周置修武郡，隋置殷州是也。）
武德（周司寇苏忿生之邑。东魏置武德郡。汉射犬故城在今城北。又有汉平皋县故城，在今县西。）
武陟（汉怀县地故城，在今县西。）
汲郡
（东至灵昌郡一百十里。南至灵昌郡酸枣县七十五里。西至河内郡二百六里。北至邺郡一百九十里。东南到灵昌郡一百三十里。西南到河内郡二百六十里。西北到高平郡陆山县四十里。东北到邺郡临河县一百六十里。去西京一千七百九十里，去东京三百九十里。户四万六千九百八十，口二十万七千九百八十。）
卫州（今理汲县。）殷之旧都。周既灭殷，以殷馀人封康叔为卫君，居河、淇之间，故商墟也。其后卫为翟人所灭，齐桓更封卫於河南楚丘，而河内殷墟复属於晋。战国时属卫。秦并天下，为东郡、三川二郡之地。二汉为河内、魏二郡地。魏置朝歌郡。晋改置汲郡。后魏亦为汲郡。东魏置义州。后周为卫州，又分置脩武郡。隋初郡废，炀帝初州废，复为汲、河内二郡地。大唐为汲郡。领县五：
汲（汉旧县。牧野之地，即纣都近郊三十里，即此也。）
卫（汉朝歌县。古殷朝歌城在今县西，纣都，有鹿台，谓之殷墟上宫台，诗曰 要我乎上宫 ，即此也。今县西北有黑山、苏门山，孙登隐处。淇水出共山东，至今县界入河，谓之淇水口。汉建安中，曹公於水口下大枋木以成堰，遏淇水东入白沟，以通漕运，故时人号其处为枋头。晋大将军桓温为慕容暐将慕容垂所败於枋头，即此也。枋音方。淇音其。）
新乡（县西南三十二里有鄘城，即鄘国。）
共城（古共伯国故城，在县东。汉共县。）
黎阳（汉旧县。魏置黎州及黎阳。有白马津，即郦生所云 杜白马之津 是也。后魏改为黎阳津。又有枉人山，古凡伯国在北。有大岯山，今名黎阳东山，又名青檀山，在县南七里。其张揖云 成皋山是大岯山 ，谬也。）
邺郡
（东至魏郡二百十里。南至汲郡一百九十里。西至上党郡三百里。北至广平郡一百八十里。东南到汲郡黎阳县一百六十里。西南到高平郡三百二十里。西北到上党郡黎城县三百里。东北到广平郡肥乡县一百四十里。去西京一千四百二十五里，去东京五百六十里。户十万九千四百五十，口五十九万一百九十六。）
相州（今理安阳县。）殷王河亶甲居相，即其地也。春秋时属晋。战国时属魏，后属赵。秦兼天下，为邯郸郡地。汉为魏郡，后汉因之。魏武王建都於此。（魏氏都在邺县。）晋亦为魏郡。后赵石季龙、前燕慕容俊并都之。（皆都於邺。冉闵为慕容俊所灭，慕容暐为苻坚所灭也。）后魏道武置相州，取河亶甲居相之义。东魏静帝初迁都於此，改置魏尹及置司州牧。北齐又都焉，改为清都郡，置尹。（后周武帝平高纬也。）后周置相州及魏郡。（自故邺移居安阳城也。）隋初郡废，炀帝初州废，复置魏郡。（自北齐之灭，衣冠士人多迁关内，唯技巧商贩及乐户移实郡郭，由是人情险诐，至今好为诉讼也。）大唐为相州，或为邺郡。领县十一：
安阳（汉魏郡城在今县东北。有韩陵山，即高欢破尔朱兆之所。又有丹蓝嵯山。）
尧城（有丹朱陵，又有羛阳聚故城，在今县东。左传云 晋荀盈卒於戏阳 ，注云 内黄县戏阳城 。戏与羛同，许宜反。）
洹水（有洹水，音恒。）
滏阳（有漳河、滏水。隋置慈州。滏音父。）
内黄（汉旧县。有繁河。汉繁阳县故城，在今县西北。）
邺（后汉末，冀州刺史尝理於此。有魏武帝、文帝、甄后等三陵台。东魏、北齐皆都於此。后周置相州，后徙相州於安阳，山漳水在县西。晋史曰： 石勒诸将佐，议欲都於邺，将攻三台。张宾进曰： 三台险固，攻守未可卒下。 於是进据襄国。 ）
林虑（汉为隆虑。后汉避殇帝讳，改为林虑。）
临河（有王莽河，古淇河及颛顼陵在焉。）
汤阴（古羑里城，纣拘周文王之所。汉荡阴县。荡音汤也。）
成安（汉斥丘县故城在东南。地斥卤，故名焉。）
临漳
广平郡
（东至清河郡临清县一百二十里。南至邺郡一百八十里。西至上党郡涉县界二百五十里。北至钜鹿郡南和县五十里。东南到魏郡魏县界九十里。西南到邺郡滏阳县界七十里。西北到钜鹿郡沙河县界六十里。东北到清河郡宗城县百十里。去西京一千五百八十里，去东京七百六十里。户八万九千二百九十，口六十六万二千八百一十。）
洺州（今理永年县。）禹贡 覃怀厎绩，至于衡漳 。（衡漳在今郡南肥乡县界。）春秋时，赤狄之地，（晋荀林父败赤狄於曲梁，即此。）其后属晋。七国时，赵所都。秦并天下，属邯郸郡。汉初置广平国，武帝改为平干国，宣帝复为广平国。后汉光武省广平，入钜鹿郡，后为魏郡之西部。魏改为广平郡，晋因之。后魏为广平郡。后周置洺州。隋炀帝初置武安郡。大唐初，刘黑闼都之，克平，置洺州，或为广平郡。领县十：
永年（汉曲梁县地。又汉广平县故城，在今县北。隋以炀帝讳，改曰永年。）
鸡泽（有沙河。）
曲周（汉旧县，故城在今县西南。纣钜桥仓亦在於此。）
清漳（南近漳水。）
邯郸（战国时赵国所都，自敬侯始都之。有丛台、洪波台。亦汉旧县。邯，山名。郸，尽也。汉赵王如意温明殿在此焉。）
临洺（汉易阳县。北齐置襄郡。）
武安（汉旧县。有武安城，赵奢与秦军战，鼓譟，武安屋瓦皆震，即此也。）
洺水（有衡漳渎。或云禹贡曰 覃怀厎绩，至於衡漳 ，即此也。）
肥乡（汉列人县故城在今县东北。有漳水。）
平恩（汉旧县。）
钜鹿郡
（东至清河郡二百三十里。南至广平郡临洺县六十五里。西至乐平郡县二百四十里。北至赵郡一百七十里。东南到广平郡曲周县一百十里。西南到广平郡武安县一百二十里。西北到太原府乐平县五十里。东北到信都郡二百六十里。去西京一千六百七十里，去东京八百五十里。户六万七千六百六十，口四十六万二千七百八十。）
邢州（今理龙岗县。）古祖乙迁於邢，即此地，亦邢国也。春秋时，卫侯灭邢；鲁僖公时，晋伐卫取邢，其地遂属晋。七国时，属赵。秦为钜鹿、邯郸二郡地。项羽分赵，立张耳为常山王，居信都，更名信都曰襄国，即其地也。汉属钜鹿、常山二郡及赵、广平二国地。后汉因之。晋为钜鹿、赵二国。石勒都於此。（张宾进说曰： 襄国因山凭险，形胜之国，可都之。 ）后魏为钜鹿郡。隋置邢州，炀帝初置襄国郡。大唐为邢州，或为钜鹿郡。领县九：
龙岗（秦为信都县，项羽改为襄国。汉至隋始改为龙岗。夷仪岭在县北百五十里，左传云 邢迁於夷仪 ，即此。）
南和（汉旧县。后周置南和郡。）
平乡（亦汉旧县地。或云秦置钜鹿郡於此，即古大鹿之野。有沙丘之台，纣所筑，即始皇死处。）
钜鹿（汉南栾县地。汉钜鹿县，今平乡县地。）
沙河（汉襄国县地，隋置。）
任（汉张县地。）
内丘（汉曰中丘，隋以国讳改之。）
青山（隋置。）
尧山
信都郡
（东至平原郡二百十里。南至清河郡百三十里。西至赵郡百六十里。北至河间郡二百三十里。东南到博平郡三百里。西南到钜鹿郡二百六十里。西北到饶阳郡百三十里。东北到景城郡三百五十里。去西京一千九百五十里，去东京一千一百里。户十一万一千八百八十，口八十二万六千七百七十。）
今之冀州（理信都县。）古冀、兖二州之域。（禹导河自大坯山北过洚水，至於大陆。按地理志，洚水南自清河郡，经城县界入当郡南宫县界，又东北入信都县界。水经云： 洚故渎又东北经辟阳亭北，又经信都城东，散入泽渚。按：辟阳亭在今郡理东南三十五里，今县乃汉信都国城，则郡理东入兖州之域，郡理西入冀州之域焉。）春秋时晋地，战国时属赵。秦为钜鹿郡地。汉高帝置为信都国，景帝改为广川国，宣帝复为信都国。后汉明帝更名乐成国，安帝更名安平国，汉末兼置冀州。（领郡国九，理於此。）晋亦然。后魏为长乐郡，兼置冀州。北齐、后周皆因之。隋初郡废，而冀州如故；炀帝初州废，复置信都郡。大唐为冀州，龙朔二年改为魏州，咸亨三年复旧，或为信都郡。（郡今理，即汉信都国城。）领县九：
信都（汉旧县。禹导河北过洚水，即此。亦曰枯洚渠，西南自南宫县界入。汉昌城县故城在今县北。又有汉扶柳县故城，在今县西。）
南宫（汉旧县。汉吕后封张敖子偃为南宫侯，即此。洚水故渎南自清河郡经城县界入。）
堂阳（汉旧县。在堂水之阳。）
武强（汉武隧县。）
下博（汉旧县。）
枣强（汉旧县。又有汉广川县故城，在今县东北。）
衡水（有衡漳故渎。）
阜城（汉旧县。）
武邑（汉旧县。洚水西南自衡水县界，而东北经县城西北。）
赵郡
（东至信都郡一百六十里。南至钜鹿郡一百七十九里。西至太原府五百五十九里。北至常山郡一百里。东南到信都，隔河相去一百六十五里。西北到常山郡一百七十里。西南到钜鹿郡一百九十五里。东北到博陵郡三百十七里。去西京一千八百五十里，去东京一千三百十里。户六万一千一百六十三，口三十七万四千七百十二。）
赵州（今理平棘县。）春秋时晋地，战国时属赵。秦为邯郸、钜鹿二郡地。后汉属常山国、钜鹿郡地，兼置冀州。（领郡国九，理鄗，今高邑县。）晋为赵国，亦置冀州。（领郡国十三，理房子，今县。）后魏为赵郡，明帝兼置殷州。北齐改殷州为赵州，郡仍旧。隋改置栾州，炀帝改为赵州，寻复为赵郡。大唐为赵州，或为赵郡。领县九：
平棘（汉南平棘县故城在今县南。又有汉宋子县故城，在今县北。有槐水。）
元氏（汉旧县。汉常山郡故城在今县西。后汉光武征彭宠，阴后生明帝於此。）
昭庆（汉广阿县。后魏置殷州及南钜鹿郡，后改为南赵郡。隋为大陆县，有大陆泽。旧是象城，天宝中改焉。）
栾城（汉之关县地。）
赞皇（有赞皇山。）
高邑（汉之鄗县。光武即位，更名高邑。鄗音呼各反。）
柏乡（汉鄗县地。汉光武即位坛在此。汉南县故城在今县东北。）
临城（汉旧县也。有泜水。旧是房子，天宝中改焉。）
宁晋（汉癭陶县。）
常山郡
（东至博陵郡一百二十四里。南至赵郡一百里。西至太原府五百十六里。北至安边郡四百九十里。东南到博陵郡鼓城县一百九十里。西南到太原府乐平县三百二十里。西北到雁门郡五百四十里。东北到博陵郡一百二十里。去西京一千七百七十里，去东京一千一百三十里。户五万三千五百十，口三十一万七千七百十七。）
镇州（今理真定县。）春秋时鲜虞国之地。（左传曰： 晋荀吴以上军伐鲜虞。 注云： 中山新市县也。 ）战国时属赵。（赵之东恒邑也。）秦属钜鹿郡。汉高帝置恒山郡，后避文帝讳，改曰常山郡，亦属真定国。后汉属常山国。晋复为常山郡，后魏因之。后周置恒州，领常山郡。隋初废，炀帝初州废，复置常山郡。大唐武德元年复置恒州，或为常山郡。天宝十五载改为平山郡，元和十五年改为镇州。领县九：
真定（汉中山国之东恒邑，亦汉旧县。汉新市县故城在东北也。）
鹿泉（井陉口在此，今谓之土门。汉韩信破赵军，杀陈馀於此。）
井陉（汉旧县，古井陉。武德初置井州，今县城实中，甚固。）
灵寿（本中山国之都也。汉旧县，故城在今西北。卫水在今西山东北，入滹沱河。滹音乎，沱音陀。）
稿城（后周置钜鹿郡。隋置廉州。汉稿县故城在今县西。肥垒，故肥子国，汉以为县，亦在今县西南。）
九门（汉旧县。）
石邑（汉旧县。井陉山甚险固，故李左车说陈馀曰： 井陉车不得方轨，骑不得成列，请守之。 不从。故城在今县西北，俗谓之人文城。有卑山，卑音蔽。今名抱犊山，西面危绝，山顶有二泉。后魏葛荣乱，百姓抱犊上山，因名焉。）
房山（汉蒲吾县。房山在县西北，俗名曰王母山，上有西王母祠。）
行唐（汉旧县。滋水所出。）
博陵郡
（东至河间郡二百八里。南至赵郡三百十七里。西至常山郡一百二十四里。北至安边郡四百九十里。东南到饶阳郡一百七十里。西南到常山郡一百二十里。西北到常山郡行唐县七十里。东北到文安郡二百五十里。去西京二千一百里，去东京一千二百里。户七万六千六百，口四十七万七千二百六。）
定州（今理安喜县。）帝尧始封唐国之地。战国初为中山国，后为魏所并，后又属赵。秦为上谷、钜鹿二郡之地。汉高帝置中山郡，（中山记曰： 城中有山，故曰中山。 ）景帝改为中山国。后汉因之，晋亦不改。后燕慕容垂移都於此，（都中山，置中山尹。至慕容宝，为后魏所陷。）北岳常山在焉。后魏为中山郡，兼置安州，道武帝改为定州。后周置总管府，领鲜虞郡。隋初郡废，炀帝初置博陵郡，后改为高阳郡。大唐为定州，或为博陵郡。领县十一：
安喜（古中山鲜虞地。汉卢奴县。有卢水，水黑曰卢，不流曰奴，因名焉。）
北平（秦曲逆县，汉为蒲阴县。蒲水所出，在今县西北。）
鼓城（春秋鼓子国也。汉临平县故城在东南。又有汉下曲阳县在西。）
恒阳（汉上曲阳县也。常山在县北一百四十里，常水所出。）
新乐（春秋时鲜虞国，汉新市县地，盖尧帝始封之唐国也。）
义丰（汉安国县。又有汉解渎亭，在今县东北。）
望都（汉旧县。尧始封於此。尧山在北。尧母庆都山在南。有中人亭、左人亭，即今县城也。倒马故关在县西北，极险要也。）
无极（汉旧县。）
唐昌（汉苦陉县。又有中山故城，在县东北。有汉石臼河。又西北有故关邑城，即汉关县。）
深泽（汉南深泽县。）
陉邑
河间郡
（东至景城郡二百里。南至信都郡二百三十里。西至博陵郡二百八里。北至文安郡一百八里。东南到景城郡弓高县一百四十七里。西南到饶阳郡一百五十里。西北到上谷郡二百十里。东北到景城郡鲁城县二百五十七里。去西京二千二百里，去东京一千三百四十里。户九万五千二百四十，口六十四万二千五百六十二。）
瀛州（今理河间县。）春秋时属晋，七国时属赵。秦上谷郡之地。汉属涿郡，后为河间国。后汉及晋因之。后魏为河间郡，孝文帝分置瀛州。隋初废河间郡，置瀛州；炀帝初州废，复置河间郡。大唐因之。领县六：
河间（汉州乡县，后汉改武垣县。汉武帝得钩弋夫人於此。）
博野（汉博陵郡，后徙安平。又有汉蠡吾县故城，在今县西。蠡音礼。）
束城（汉旧县。后魏置束州。）
乐寿（汉曰乐城县，故城在今县西北。汉又曰中水县，居两河之间，故曰中水。）
高阳（汉旧县。后置高阳郡。有易水。）
平舒（晋置章武郡。）
文安郡
（东至……南至河间郡一百八里。西至上谷郡露山一百七十里。北至范阳郡二百八十里。东南到景城郡二百六十里。西南到博陵郡二百五十里。西北到上谷郡一百八十里。东北到北平郡八百里。去西京二千三百十里，去东京一千四百四十四里。户五万五百十，口三十二万六千四百五十。）
莫州（今理鄚县。）其地历代所属与瀛州同。大唐景云二年，分瀛州置鄚州。开元十年，改鄚为莫。其后或为文安郡。领县六：
鄚（汉旧县。）
清苑（汉乐乡县。汉高帝过赵，封乐毅之后乐巨叔於此。）
任丘（有狐狸淀。淀，堂练反。）
文安（汉旧县，故城在东北。）
长丰
唐兴
饶阳郡
（东至景城郡三百十五里。南至魏郡五百里。西至常山郡一百八十里。北至上谷郡三百里。东南到信都郡一百三十里。西南到赵郡一百九十里。西北到博陵郡一百七十里。东北到河间郡一百五十里。去西京二千五十里，去东京一千二百五十里。户四万八千八百五十八，口三十四万六千四百七十二。）
深州（今理陆泽县。）战国时属赵。秦为上谷、钜鹿二郡地。汉为涿郡地。后汉属安平国，桓帝以后为博陵郡。晋为博陵国。后魏为博陵郡，北齐亦同。隋初郡废，置深州；炀帝初州废，以其地分入博陵、河间二郡。大唐复置深卅，或为饶阳郡。领县四：
饶阳（汉旧县。有芜蒌亭在此。又有古博陵城、饶阳城。滹沱河旧在县南，即光武所渡。魏武王因饶河故渎，决令北注新沟，所以在今县北。蒌，力俱反。）
安平（汉旧县。）
鹿城（汉贳县故城在西南。又有汉鄡城在东。衡漳水，今名卫水，亦名苦水，西南自赵郡宁晋县界流入。贳音时夜反。鄡音苦尧反。）
陆泽（禹贡大陆泽，亦在此。）
上谷郡
（东至范阳郡二百十四里。南至文安郡一百八十里。西至安边郡飞狐县一百四十里。北至妫川郡怀戎县南界废固城镇……东南到文安郡一百八十里。西南到博陵郡北平县一百四十里。西北到安边郡三百二十里。东北到范阳郡良乡县界八十里。去西京二千二百九十七里，去东京一千四百六十二里。户四万四千九百十二，口二十四万五千八百七。）
易州（今理易县。）春秋至战国属燕。秦置上谷郡。（晋书曰： 在谷之上头，故曰上谷。 ）汉属涿郡，后汉因之。晋为范阳国。后魏亦为上谷郡。隋初置昌黎郡，后兼置易州。炀帝初州废，置上谷郡。大唐因之。领县八：
易（汉故安县故城在今县南。有淶、易二水。有燕台，昭王求仙处。又有汉范阳县故城，在县东南。）
遂城（古武遂也。秦筑长城之所起。）
淶水（汉之遒县。遒，即由反。）
容城（汉旧县。）
满城
五回
楼亭
阪城
范阳郡
（东至渔阳郡二百十里。南至文安郡二百八十里。西至上谷郡二百十四里。北至妫川郡二百十里。东南到……西南到……西北到……东北到归化郡八十里。去西京二千五百二十三里，去东京一千六百八十里。户七万九百六，口三十九万五百八十五。）
幽州（今理蓟县。）古之幽州，盖舜分冀州为之，置十二牧，则其一也。言北方太阴，故以幽冥为号。（幽州，因幽都山以为名也。山海经有幽都山，今列北荒矣。）昔颛顼都於帝丘，其地北至幽陵，即此。殷复省幽州入冀州。周礼职方曰： 东北曰幽州，其山曰医无闾，（山在辽东，今於柳城郡东置祠遥礼。）薮曰貕养，（貕养泽，在今东莱郡昌阳县界。）川曰河、泲，（河在景城郡无棣县界。旧泲合在今北海郡博昌县界。今无泲，即济水。）浸曰菑、时。（菑在今淄川郡淄川县界。时在今北海郡临淄县界。）其利鱼盐。民一男三女。畜宜四扰，（马、牛、羊、豕也。）穀宜三种。 （黍、稷、稻。）初武王定殷，封召公奭於燕。及秦灭燕，以其地为渔阳、上谷、右北平、辽西、辽东五郡。汉高帝分上谷郡置涿郡。武帝置十三州，此为幽州，（领郡国十。）其后开东边，置玄菟、乐浪等郡，亦皆属焉。（玄菟、乐浪等郡，并今辽水之东，宜在禹贡青州之域。）后改燕国曰广阳郡。后汉置幽州，并因前代。（理於蓟，今县。）晋亦置幽州。（领郡国七，理於涿，今范阳郡。）晋乱，陷於石勒、慕容俊、苻坚，后入於魏，其后分割不可详也。今之幽州，（谓范阳郡。）古涿鹿也。（应劭曰 黄帝与蚩尤战於涿鹿 是也。）即燕国之都焉，谓之渤碣之间，亦一都会也。（蓟县，燕之所都。渤，渤海。碣，碣石也。）秦为上谷郡之地。汉高帝分置燕国，后又分燕置涿郡及广阳国，有独鹿、鸣泽。（独鹿，山名。鸣泽，泽名。皆在於此。）后汉为涿、广阳二郡地。魏更名范阳郡。晋为燕、范阳二国，兼置幽州。（领郡国七，理於此。）慕容俊尝都之。后魏置幽州。北齐置东北道行台。后周置燕、范阳二郡。隋初并废，炀帝初并置涿郡。大唐为幽州，或为范阳郡。领县十一：
蓟（燕国都，碣石宫。汉为蓟县。旧置燕都。有桑乾水。慕容俊都於此也。）
归义（汉易县也。公孙瓒於此筑城，名曰易京。后汉史曰： 瓒修营垒楼观，临易河，通辽海，以铁为门。乃曰： 兵法云 百楼不攻 ，今吾诸营，楼橹千重，积穀三百万斛，足以待天下之变。 为袁绍所破。 后石季龙征慕容皝，回，恶其固而毁之，在今县南十八里。又有巨马水。）
范阳（汉涿县。在范水之阳。汉涿郡故城亦在此。又有汉广阳国城，亦在西南。有督亢陂，溉田膏腴，荆轲献图於秦。）
安次（汉旧县。）
固安（汉方城县地也。）
昌平（汉旧县，故城在今县东南。古居庸关在县西北，北齐改为纳款。淮南子云 天下九塞 ，居庸是其一也。旧置东燕州。）
潞（汉旧县。有潞河。汉平谷县故城在今县北。又有汉安乐县故城，在西北。）
永清（旧是会昌，天宝中改焉。）
良乡（汉旧县。）
武清
广宁
顺义郡
（置在范阳郡城内，去西京及四至八到并与范阳郡同。户五千七百十八，口一万八千一百五十。）
顺州（理宾义县。）在范阳郡城。大唐天宝初置，寻又改为顺义、归化二郡。领县一：
宾义
归化郡
（东至渔阳郡二百十五里。南至范阳郡八十里。西至妫川郡二百里。北至密云郡七十里。东南到渔阳郡二百十里。西南到范阳郡八十里。西北到……东北到密云郡七十里。去西京二千七百里，去东京一千八百五十里。户八百七十七，口三千三百六十九。）
顺州之北境。（理怀柔县。）天宝初，置归化郡与顺义郡。领县一：
怀柔
归德郡
（东至密云郡八十里。南至范阳郡九十里。西至范阳郡昌平县五十里。北至山五里。东南到后魏废易京城四十里。西南到芹城五里。西北到乾河山五里。东北到宋城镇二十五里。去西京二千一百六十三里，去东京一千八百七十六里。户二千二百四十六，口一万一千五百九十一。）
燕州秦上谷郡地，历代土地与范阳郡同。隋文帝时，粟末靺鞨有厥稽部渠长，率数千人，举部落内附，处之柳城、燕郡之北。炀帝为置辽西郡，以取秦汉辽西之名也，统辽西、怀远、垆河三县。大唐为燕州，或为归德郡。领县一：
辽西
妫川郡
（东至密云郡二百十里。南至范阳郡二百里。西至安边郡二百二十九里。北至张说新筑长城九十里。东南到范阳郡一百五十里。西南到安边郡四百四十里。西北到新长城为界一百八十里。东北到长城界九十八里。去西京二千九百五十里，去东京一千九百里。户二千三百五十，口一万五百四十。）
妫州（今理怀戎县。）春秋、战国并属燕。秦为上谷郡地，二汉因之。晋属广宁郡。后魏孝明帝废。北齐置北燕郡。隋属涿郡。大唐武德七年，讨平高开道，后置北燕州。贞观八年，改为妫州。其后或为妫川郡。领县二：
怀戎（汉潘县地。汉上谷郡城在此。有涿鹿山及蚩尤城、阪泉地及涿水、羹颉山、涿泉。鸣鸡山本名磨笄山，赵襄子灭代，其姊磨笄自杀，因为名。代人怜之，立祠，有群鸡鸣於祠上，故名鸣鸡山。史记云： 燕筑长城，自造阳至襄平。 造阳即此。汉武破匈奴，取河南地，弃上谷之斗僻县造阳地以与胡。韦昭云 在上谷 。晋太康地志又云 在五原塞之北 。疑太康志误。）
妫川
渔阳郡
（东至北平郡三百里。南至三会海口一百八十里，西至范阳郡二百十里。北至庆长城塞二百三十五里。东南到北平郡石城县一百八十五里。西南到范阳郡雍奴县界一百二十五里。西北到密云郡二百十七里。东北到北平郡石城县界废卢龙戍二百里。去西京二千八百二十里，去东京二千二十里。户四千八百二十九，口二万五千四百八十七。）
蓟州（今理渔阳县。）战国时属燕。秦置渔阳郡，二汉因之。隋文帝徙玄州於此，并立总管府；炀帝初废，置渔阳郡。大唐属幽州。开元十八年，析幽州置蓟州，或为渔阳郡。领县三：
渔阳（汉旧县。有鲍丘水，又名潞水。古北戎无终子国也。一名山戎，凡三名。七国时属燕。燕后，以为右北平郡。）
三河
玉田
密云郡
（东至渔阳郡二百十七里。南至范阳郡潞县界五十五里。西至范阳郡昌平县界一百三十里。北至长城四十五里。东南到渔阳郡三河县七十五里。西南到范阳郡昌平县七十里。西北到长浓水镇四十五里。东北到长城障塞一百十里。去西京二千六百八十里，去东京一千八百四十五里。户六千一百三十八，口三万一千六百三十七。）
檀州（今理密云县。）春秋及战国并为燕地。秦汉并属渔阳郡。后魏置密云郡，兼置安州。后周改安州为玄州。隋徙玄州於渔阳，（今渔阳郡。）寻复於今郡置檀州；炀帝初，置安乐郡。大唐为檀州，或为密云郡。领县二：
密云（有潞水，自塞外流入。）
燕乐（后魏置广阳郡。有长城。）
北平郡
（东至柳城郡七百里。南至海二百里。西至渔阳郡三百里。北至上洽口八十里。东南到临榆关一百八十里。西南到马城县一百八十里。西北到石城县一百四十里。东北到柳城郡七百里。去西京四千三百二十里，去东京三千五百二十里。户三千三十一，口一万三千七百七十五。）
平州（今理卢龙县。）殷时孤竹国。春秋山戎、肥子二国地也。（今卢龙县。有古孤竹城，伯夷、叔齐之国也。）战国时属燕。秦为右北平及辽西二郡之境，二汉因之。晋属辽西郡。后魏亦曰辽西郡。隋初置平州，炀帝初州废，复置北平郡。大唐因之。领县三：
卢龙（汉肥如县。有碣石山，碣然而立在海旁，故名之。晋太康地志云： 秦筑长城，所起自碣石，在今高丽旧界，非此碣石也。 汉辽西郡故城在今郡东。又有汉令支县城。临闾关今名临榆关，在县城东一百八十里。卢龙塞在城西北二百里。）
石城（汉旧县。）
马城
柳城郡
（东至辽河四百八十里。南至海二百六十里。西至北平郡七百里。北至契丹界五十里。东南到安东府二百七十里。西南到北平郡七百里。西北到契丹界七十里。东北到契丹界九十里，契丹衙帐四百里。去西京五千里，去东京四千一百十里。户八百七十四，口三千。）
营州（今理柳城县。）殷时为孤竹国地。（汉徒河县之青山，在郡城东百九十里。棘城即颛顼之墟，在郡城东南一百七十里。）春秋时，地属山戎。战国时属燕。秦并天下，属辽西郡。二汉及晋皆因之。慕容皝以柳城之北，龙山之南，所谓福德之地也，乃营制宫庙，改柳城为龙城，遂迁都龙城，号新宫曰和龙宫。（皝时有黑龙白龙各一，斗於龙山，皝率属僚观之，祭以太牢，二龙交首嬉戏，解角而去。皝大悦，号曰和龙宫。）后燕慕容宝、北燕冯跋，相继都之。（至慕容云，为冯跋所灭；至冯弘，为后魏所灭也。）后魏置营卅。后周武帝平齐，其地犹为高宝宁所据。隋文帝时讨平宝宁，复以其地为营州；炀帝初州废，置辽西郡。大唐复为营州，或为柳城郡。领县一：
柳城（有龙山、鲜卑山，在县东南二百里，棘城之东塞外亦有鲜卑山，在辽西之北一百里，未详孰是。青山、石门山、白狼山、白狼水。又有汉扶黎县故城，在东南。其龙山，即慕容皝祭龙所也。有饶乐水、汉故徒河县城、和龙城。室韦、靺鞨诸部并在东北，远者六千里，近者二千馀里，西北与奚接，北与契丹相接。）


州郡九
古冀州下（今置郡府十九县一百三）
河东（蒲）八县（河东桑泉猗氏安邑解虞乡宝鼎永乐）
绛郡（绛）十一县（正平曲沃翼城绛闻喜垣夏龙门稷山万泉太平）
平阳（晋）九县（临汾襄陵霍邑冀氏汾西洪洞神山赵城岳阳）
高平（泽）六县（晋城陵川沁水端氏高平阳城）
上党（潞）十县（上党长子潞城壶关铜鞮武乡屯留黎城涉襄垣）
乐平（仪）四县（辽山榆社和顺平城）
阳城（沁）三县（沁源和川绵上）
大宁（隰）六县（隰川大宁石楼永和温泉蒲）
文城（慈）五县（吉昌仵城文城吕香昌宁）
西河（汾）五县（隰城介休灵石孝义平遥）
太原（并）十三县（太原晋阳文水阳曲乐平清源太谷祁榆次盂寿阳广阳交城）
昌化（石）五县（离石定胡平夷临泉方山）
楼烦（岚）四县（宜芳合河静乐岚谷）
雁门（代）五县（雁门五台繁畤崞唐林）
定襄（忻）二县（秀容定襄）
安边（蔚）三县（灵丘飞狐安边）
马邑（朔）二县（善阳马邑）
云中（云）一县（云中）
单于府一县（金河）
○河东郡
（东至绛郡三百七十里。南至弘农郡一百七十里。西至冯翊郡八十里。北至绛郡二百七十里。东南到陕郡二百九十里。西南到华阴郡一百五十里。西北到冯翊郡韩城县一百四十里。东北到绛郡三百七十里。去西京三百六十里，去东京五百四十里。户七万二百七，口四十六万一千八十。）
蒲州（今理河东郡。）唐虞所都蒲阪也。春秋时地属魏，及晋献公灭魏，以其地封大夫毕万。（毕万，毕公高之后，魏犨祖父也。）毕万之后，十代至文侯，列为诸侯，与韩赵三分晋，地属魏。至惠王，以安邑近秦，乃徙都大梁。秦兼天下，置河东郡，历两汉不改。（博物志云： 有山泽近盐沃土之人，不才。汉兴，少有名人大衣冠，三代皆衰绝也。 ）魏晋亦然。后魏亦为河东郡，兼置雍州，及属秦州。后周改为蒲州，亦兼置河东郡。隋初郡废，炀帝初州废，复置河东郡。大唐初，为蒲州。开元九年五月，置中都，改为河中府，寻罢仍旧。（时扬州功曹参军、丽正殿学士韩覃上疏曰： 臣闻礼记月令曰： 孟夏之月，无起土功，无聚大众。 昔鲁夏城中丘，春秋书之，垂为后诫。今建国都，乃长久之大业也。犯天地之大禁，袭春秋之所书，夺人盛农之时，愚臣窃以为甚不可也。至若两都旧制，分官众多，费耗用度，尚以为损，岂况更建中都乎？夫河东者，国之股肱郡也。劲锐强兵，尽出於是。其地隘狭，今又置都，使十万之户将安投乎！且陋东都而幸西都，自西都而造中都，取乐一君之欲，以遗万人之患，务在都国之多，不恤危亡之变，悦在游幸之丽，不顾兆庶之困，非所以深根固蒂不拔之长策矣。昔汉帝感锺离之言，息事德阳之殿，赵主采续咸之谏，止造邺都之宫。臣愚诚愿下明诏，罢中都，则福履无疆，天下幸甚。 至六月三日，诏停。）或为蒲州，或为河东郡。领县八：
河东（汉蒲阪县。春秋秦晋战於河曲，即其地也。有蒲津关，后魏大统四年，造浮桥；九年，筑城为防。大唐开元十二年，河两岸开东西门，各造铁牛四，铁人四。其牛下并铁柱连腹，入地丈馀，并前后铁柱十六。妫汭水，今有舜庙在焉，其庙周宇文护所造。又有雷首山，夷齐居其阳，所谓首阳山也。有风陵堆，与潼关相对。）
桑泉（有三疑山。汉解县故城，今县东南。）
猗氏（汉旧县，猗顿所居，古郇国也。有古令狐城，左传云晋文公从秦返国， 济河，围令狐 ，即此。）
安邑（尧舜旧都。今县西有鸣条陌，汤与桀战於此。汉旧县。）
解（隋曰虞乡，武德元年改之。）
虞乡（汉解县地。后於虞乡城置解县，更於解西五十里别置虞乡县。）
宝鼎（汉汾阴县。有后土祠、汤庙。）
永乐（武德二年，分芮城县置。）
○绛郡
（东至高平郡四百五十里。南至陕郡二百二十里。西至冯翊郡四百十里。北至文城郡二百七十里。东南到河南府五百里。西南到河东郡三百七十里。西北到文城郡三百里。东北到平阳郡一百四十里。去西京五百二十里，去东京六百三十里。户八万二千二百，口五十一万七千三百十。）
绛州（今理正平县。）春秋时为晋国，即故绛与新田之都也。后韩魏赵灭晋，其地属魏。秦属河东郡。秦末，甚地属魏豹。汉定魏地，还属河东郡，后汉因之。魏晋属河东、平阳二郡地。后魏置东雍州。（其龙门、万泉即属秦州。）西魏、后周以为重镇。后周改曰绛州，兼置正平郡。隋初郡废，炀帝初州废，复置绛郡。大唐为绛州，或为绛郡。领县十一：
正平（汉临汾县地。有汾澮二水。有高齐故武平关，在今县西三十里，故家雀关在县南七里，并是镇处。）
曲沃（汉绛县地。春秋时晋曲沃地。台骀神祠在此。）
翼城（古晋之翼邑，汉绛县地。）
绛（春秋晋武公自曲沃徙此。汉闻喜县地。）
闻喜（亦故曲沃地，汉左邑县之桐乡也。汉武行幸至此，闻南越破，以为闻喜县。东北有董池陂，杨柳可为箭。高候原在县北，即十六国刘曜破石勒将石季龙处也。）
垣（汉旧县。东北有王屋山，沇水所出。有古皋落城，西魏於此置邵郡，以备东魏。）
夏（汉安邑县地。盖以夏禹所都为名。夏都安邑城，在今县北十五里。）
龙门（古耿国。有龙门山，即大禹所凿。三秦记云： 鱼鳖上之即为龙，否则点额而还。 汉皮氏县故城在今县南。今县则后魏秦州所理。）
稷山（汉闻喜县地。后魏龙关郡。后周勋州故城在今县西南十二里，即王思政所筑玉璧城，为周氏重镇，齐神武再攻围，皆不克。）
万泉（汉汾阴县。）
太平（汉临汾县。）
○平阳郡
（东至上党郡三百九十里。南至绛郡一百四十里。西至文城郡二百十五里。北至西河郡三百九十里。东南到高平郡四百十里。西南到文城郡二百十里。西北到大宁郡二百五十里。东北到阳城郡二百五十里。去西京七百五十里，去东京七百二十里。户六万四千八百，口四十二万一千八百八十。）
晋州（今理临汾县。）亦尧舜之都，所谓平阳也。春秋时属晋，战国时属魏。秦为河东郡地，二汉因之。魏分置平阳郡，晋因之。刘元海称汉僣位，建都於此。后魏为平阳郡，兼置唐州，后改为晋州，后置总管府。东魏、北齐皆为重镇。隋初改平阳为平河郡，寻废；炀帝初，置临汾郡。大唐为晋州，或为平阳郡。领县九：
临汾（汉平阳县有姑射山，又有故尧城县。）
襄陵（汉旧县。有赵襄子墓。又有晋襄公之陵，因以为名。后魏擒赫连昌，又分此县置擒昌县。）
霍邑（汉彘县。隋置今县。周厉王无道，周人流王於彘，即此地。有霍山，即职方冀州之镇，一名太岳山，禹贡所谓岳阳。）
冀氏（汉陭县地。后魏置冀氏县。陭音居义反。）
汾西（后魏置汾西郡。）
洪洞（春秋杨国，晋灭之为杨邑。汉为杨县也。故洪洞城在今县北，东魏、北齐镇也，四顾重複，控据要险。）
神山（武德二年置浮山县，后改焉。）
赵城（古造父邑。）
岳阳（汉穀远县地，隋改之。有千亩原，左传曰晋侯千亩之战，即此。）
○高平郡
（东至汲郡四百一十里。南至河内郡一百四十里。西至绛郡二百五十里。北至上党郡一百九十里。东南到河内郡武德县二百里。西南到河南府二百八十里。西北到平阳郡四百十里。东北到邺郡三百二十里。去西京一千四十里，去东京六百六十里。户二万七千五十，口十四万三千七百。）
泽州（今理晋城县。）春秋时属晋，战国属韩，其后属赵。至秦，破赵於长平，坑卒四十万，即此地也。秦平天下，为上党郡地。汉属河东、上党二郡地，后汉因之，魏晋亦同。后魏以其地置建州及高都、长平、安平三郡。北齐亦为建州及置平阳、高都二郡。后周并二郡为高平郡。隋初郡废，置泽州；（因濩泽水为名。）炀帝初州废，置长平郡。大唐为泽州，或为高平郡。领县六：
晋城（汉曰高都县，隋曰丹川。有天井关，在县南太行山上，关前有天井泉三所。）
陵川（汉泫氏县地。隋开皇中置。泫，胡畎反。）
沁水（后魏泰宁郡。）
端氏（七国时，韩魏赵分晋，封晋君於端氏也。汉为县，故城在今县西。）
高平（汉泫氏县。西北有泫谷水，故为名。头颅山，秦白起坑赵卒，筑台於垒中，因山为台。故光狼城，白起筑。）
阳城（汉曰濩泽县也。有嶕峣山、濩泽水、析城山，禹贡所谓 砥柱、析城 也。）
○上党郡
（东至邺郡三百里。南至高平郡一百九十里。西至平阳郡三百九十里。北至乐平郡四百七十里。东南到邺郡林虑县界一百四十里。西南到阳城郡沁源县界一百九十里。西北到太原府四百五十里。东北到广平郡武安县界二百四十里。去西京一千一百九十里，去东京四百六十里。户六万七千九百四十四，口三十七万二千三百六十。）
潞州（今理上党县。）春秋时，初为黎国，后狄人夺其地。（左传曰，晋伯宗数狄罪，曰夺黎氏地也。）赤狄潞子婴儿为晋所灭，其地尽属焉。战国初，为韩之别都，以远韩近赵，后卒降赵。秦置上党郡，汉亦为上党郡，魏及晋不改。后魏亦为上党郡。后周置潞州。隋置韩州，炀帝初复置上党郡。大唐为潞州，或为上党郡。领县十：
上党（古黎侯国，西伯戡黎，即此。汉为壶关县。）
长子（汉旧县。漳水所出。周史辛甲所封。左传曰 晋人执卫石买於长子 ，即此。）
潞城（春秋潞子国。汉旧县。）
壶关（古黎国地。有羊肠阪，王莽命五威后关将军王嘉曰 羊头之阨，北当燕赵 。后魏移壶关县於此。有壶山。）
铜鞮（水名。汉县。春秋晋国铜鞮邑，羊舌赤为邑大夫。有阏与故城，汉韩信擒代相夏说於此。）
武乡（汉垣县地。）
屯留（汉旧县。又有汉徐吾故城，在今县西北。有鹿渎山，绛水所出。）
黎城（汉潞县地。隋改置之，因县东故黎城为名。有壶口故关。）
涉（汉旧县。有清漳水。）
襄垣（汉旧县。）
○乐平郡
（东至广平郡三百六十里。南至上党郡四百七十里。西至太原府三百四十里。北至太原府乐平县二百六十里。东南到上党郡九十里。西南到上党郡一百里。西北到太原府三百四十里。东北到钜鹿郡二百四十里。去西京一千三百九十里，去东京七百九十里。户九千五百六十，口五万二百九十六。）
仪州（今理辽山县。）春秋时属晋。战国初属韩，后属赵。秦为上党郡，二汉因之。晋为乐平郡。后魏为辽阳郡。隋属太原郡。大唐武德三年，分并州之地置辽州；八年，改为箕州。先天元年，改为仪州，或为乐平郡。领县四：
辽山（汉垣县地。晋为辽阳县。隋置今县。北有鬼谷。）
榆社（汉垣县地。晋於此置武乡县。石勒是此县人，有石勒沤麻池。）
和顺（汉沾县地，即韩之阏与邑。）
平城（汉垣县地。）
○阳城郡
（东至上党郡铜鞮县七十里。南至平阳郡冀氏县一百五十里。西至平阳郡二百五十里。北至西河郡二百八十里。东南到上党郡屯留县一百四十里。西南到平阳郡二百五十里。西北到西河郡二百八十里。东北到上党郡界九十里。去西京一千七十里，去东京六百四十里。户六千一百六十六，口三万三千三百九十。）
沁州（今理沁源县。）春秋时属晋，后属韩，又属赵。秦、二汉为上党郡地，魏晋亦同。后魏属义宁郡。隋初置沁州，炀帝初州废，复为沁源县，属上党郡。大唐复置沁州，或为阳城郡。领县三：
沁源（汉穀远县，后魏改为沁源。有沁水。）
和川
绵上
○大宁郡
（东至平阳郡二百五十里。南至文城郡二百里。西至延安郡三百九十里。北至昌化郡二百五十里。东南到平阳郡二百五十里。西南到文城郡二百里。西北到黄河为界一百八十里。东北到西河郡二百六十里。去西京九百十里，去东京八百八十里。户一万九千二百十，口十三万四千四百二十。）
隰州（今理隰川县。）春秋时晋之蒲城也。七国时属魏。秦、二汉为河东郡地。魏晋属平阳郡。后魏、北齐为沁州。后周置沁州及龙泉郡。隋初郡废，后复置西汾州，寻又改为隰州；炀帝初州废，置龙泉郡。大唐为隰州，或为大宁郡。领县六：
隰川（汉蒲子县。春秋时蒲城，晋重耳所居。）
大宁（汉北屈县地。）
石楼（有石楼山。汉土军县，后魏吐京郡。）
永和（汉狐讘县。后周临河郡。讘，章涉反。）
温泉
蒲（汉蒲子县地。）
○文城郡
（东至平阳郡二百十里。南至绛郡二百七十里。西至咸宁郡一百七十里。北至大宁郡二百里。东南到绛郡三百里。西南到冯翊郡韩城县界百七十里。西北到延安郡二百九十里。东北到西河郡五百里。去西京七百二十里，去东京六百九十里。户一万一千五百六十，口六万六千三十。）
慈州（今理吉昌县。）春秋时晋之屈邑。（献公子夷吾所居。）禹贡壶口之山在焉。战国时为魏地。秦、二汉属河东郡。魏晋属平阳郡。东魏置定阳郡及南汾州。北齐改南汾州为西汾州。后周改为汾州。隋初郡废，置耿州，（居耿吉城。）后复为汾州；炀帝初州废，置文城郡。大唐为慈州，或为文城郡。领县五：
吉昌（汉北屈县。左传曰，晋有 屈产之乘 。此有骏马。有壶口山。故姚襄城在县西，即姚襄所筑，西临黄河，控带龙门、孟门之险，周、齐交争之处。）
仵城（汉北屈县地。后魏仵城郡。）
文城（有孟门山，与龙门相对。龙门之上古龙门，禹所凿。汉北屈县地。）
吕香（汉临汾县地。）
昌宁（汉临汾县地。后魏内阳郡。）
○西河郡
（东至上党郡四百四十里。南至平阳郡三百九十里。西至昌化郡一百六十里。北至太原府二百里。东南到阳城郡二百八十里。西南到大宁郡二百六十五里。西北到楼烦郡，中间有界相隔，山谷险隘。东北到太原府二百里。去西京一千二百六里，去东京九百三十里。户五万八千五十，口三十二万六千二百八十。）
汾州（今理隰城县。）春秋时晋地。六国时属赵，秦属太原郡。二汉属太原、西河二郡地，魏因之。晋属太原郡、西河国地。后魏又为西河郡，兼置汾州。北齐置南朔州。后周改曰介州。隋置西河郡。大唐为汾州，或为西河郡。领县五：
隰城（汉兹氏县。今有美稷乡，即汉美稷县地。又有汉京陵县，即晋赵文子与叔向观於九原之所。）
介休（有绵上山、介之推祠。汉旧县也。昭馀祁，俗名邬城泊，职方并州之薮。）
灵石（有介山。汉介休县地。今县东南有高壁岭、雀鼠谷、汾水关，皆险固之处。）
孝义（汉中阳县。）
平遥
太原府（东至赵郡五百五十里。南至上党郡四百五十里。西至昌化郡三百九十里。北至定襄郡一百八十里。东南到乐平郡三百四十里。西南到西河郡二百里。西北到楼烦郡二百五十里。东北到雁门郡五百里。去西京一千三百里，去东京八百八十五里。户十二万六千一百九，口七十六万八千四百六十四。）
并州（今理晋阳、太原二县。）古之并州，盖舜分冀州为之，置十二牧，则其一也。以其地在两谷之间，故为并州，亦曰在卫水、常水之间。（常水在今博陵郡，卫水在今常山郡。注已具上卷。）周礼职方曰： 正北曰并州，其山曰常，薮曰昭馀祁，（常山在今博陵郡常阳县界。昭馀祁在今西河郡介休县界。）川曰虖池、呕夷，（虖池发源在今雁门郡繁畤县界。呕夷在今安边郡灵丘县界。虖音呼。池音驼。）｛穴浸，中 又改巾 ｝曰淶、易。（淶水在今安边郡飞狐县界。易水发源在今上谷郡易县界。）其利布帛。人二男三女。畜宜五扰，（牛、马、羊、犬、豕。）穀宜五种。 秦兼天下，为太原郡。汉武帝置十三州，此为并州。（领郡九，兼得雍州之域，今上郡以北朔方、九原、榆林、新秦、银川之地。）后汉并因之。（理於晋阳，今府。）灵帝时，羌胡大扰，定襄、云中等郡，并流徙分散。献帝时，省入冀州。魏文帝复置并州，自陉岭以北并弃之。（今雁门郡及以北之地悉弃之。）至晋，亦置并州。（领郡国六，理晋阳。）惠帝时，并州之地尽为刘元海所有。其后刘曜徙都长安，自平阳（今平阳郡）以东地，尽入石勒，及苻坚、姚兴、赫连勃勃，并於河东郡置并州，姚兴又分河东为并冀二州。及后魏以后，分坼不可详也。今之并州，（为太原府。）古唐国也。昔帝尧为唐侯所封之国，（按今博陵郡界有尧城，为尧始封之国，当是徙於此也。后迁平阳。）及夏禹所都之地，（禹都或为今太原，或在今平阳，或在今河东郡安邑，或在今河南府阳翟也。）亦高辛氏子实沈及金天氏子台骀之所居焉。（左传云： 帝迁高辛氏子实沈於大夏，主参。金天氏之裔曰允格、台骀，以处太原。 注云： 大夏，太原晋阳县也。 ）周成王又封弟太叔虞於此，（成王灭唐，而封太叔，故参为晋星是也。）叔虞子燮改为晋侯。（唐有晋水，故改为晋。）中国曰太原，夷狄曰大卤。（晋荀吴败狄於大卤，即太原晋阳县也。）晋、大卤、太原、大夏、夏灵、晋阳六名，其实一也。春秋时为晋国，后为赵邑。（智伯与韩、魏围晋阳岁馀，引汾水灌城，不没者三板。）晋灭，属赵。秦置太原郡，二汉因之，兼置并州。（领郡九，理於此。曹公围袁尚於邺，时袁绍外生高幹为并州刺史。牵招说幹曰： 并州左有恒山之险，右有大河之固，北有强胡，速迎尚并力观变。 幹不能用之。）魏改为太原国，并州仍旧。晋因之。（领郡国六，理於此。）后魏为太原郡，兼置并州。北齐、后周皆因之。隋初废郡，置并州，又改为太原郡。大唐为并州，高祖匡隋室，起义兵。於长寿元年，置北都，后复为并州。开元十一年，改为太原府；天宝元年，加号为北京。领县十三：
太原（汉晋阳县也。隋文帝移晋阳县於州城中，旧晋阳置今县。有晋水。）
晋阳（隋文帝新移。有龙山、蒙山。）
文水（汉大陵县。有文水、沁水。）
阳曲（汉狼孟县故城，在县东北。河千里，一曲当其阳，故曰阳曲。汉阳曲县，今定襄郡定襄县是也，后汉移置今县。有乾烛谷，即羊肠阪也。）
乐平（旧乐平郡，隋置辽州。）
清源（汉榆次县地。隋於古梗阳城置今县。有清源水。）
太谷（县西有太谷。汉阳邑县地。）
祁（汉旧县。晋大夫祁奚之邑，晋灭祁氏，分为七县，以贾辛为祁大夫。后汉忠烈温序墓在西北。）
榆次（春秋晋魏榆地，石言於此。汉旧县。）
盂（汉旧县。有虖池水，自雁门郡界来。）
寿阳（晋旧县。）
广阳（汉上艾县，后魏改曰石艾，国家又改之。县东有故关，甚险固。）
交城（有羊肠山，隋炀帝改为深谷岭。）
○昌化郡
（东至西河郡一百六十里。南至大宁郡二百五十里。西至上郡二百三十里。北至楼烦郡二百三十里。东南到大宁郡二百五十里。西南到大宁郡石楼县一百五十里。西北到楼烦郡二百三十里。东北到太原府三百九十里。去西京一千二百三十里，去东京一千一百十里。户一万三千三百七十，口六万四千三百四十。）
石州（今理离石县。）战国初，赵之离石邑，后为秦、魏二国之境。（秦本纪云 秦昭王伐赵，取离石 是也。）秦为太原郡地。二汉属西河郡南单于庭，即左国城。晋属西河国，刘元海起事於此，后石勒置永石郡。北齐置怀政郡，后改为离石郡，兼置西汾州。后周改西汾为石州。隋初郡废，而石州如故；炀帝初州废，置石郡。大唐为石州，或为昌化郡。领县五：
离石（汉旧县。后南单于庭左国城在此。有离石水，一名赤洪水，高欢大破尔朱兆於赤洪岭，盖近此。）
定胡（汉离石县地。后周置定胡郡，在今县西。隋置孟门关，其地险固。）
平夷
临泉
方山（有赤洪水源，东流入离石县界。）
○楼烦郡
（东至定襄郡界二百四十里。南至昌化郡界二百三十里。西至榆林郡界一百八十里。北至马邑郡三百里。东南到太原府二百五十里。西南到银川郡三百里。西北到榆林郡九十里。东北到雁门郡三百里。去西京一千四百里，去东京一千二百二十里。户一万五千六百八十，口七万二千二百六。）
岚州（今理宜芳县。）春秋晋国之分，晋灭之后为胡地，有楼烦王居焉。其后，赵惠文王破楼烦而取其地。其后，北境属燕。秦、二汉为太原郡地。晋末，陷刘元海。后魏末，於其地置岚州。隋炀帝置楼烦郡。大唐为岚州，或为楼烦郡。领县四：
宜芳（有古秀容城，即汉汾阳县，属太原郡。积粟所在，谓之羊肠仓，石磴萦委，若羊肠焉。）
合河（汉汾阳县地。北齐置蔚汾县，合河关在北。）
静乐（汉汾阳县地。有隋炀帝汾阳宫。有管涔山，刘曜隐处，汾水所出。）
岚谷
○雁门郡
（东至安边郡二百六十里。南至太原府五百里。西至楼烦郡一百六十里。北至马邑郡一百四十里。东南到常山郡五百四十里。西南到定襄郡二百五十里。西北到马邑郡二百二十里。东北到安边郡界三百十里。去西京一千六百四十里，去东京一千三百二十里。户二万一千二十，口十万一千四百五十。）
代州（今理雁门县。）古唐国之地。春秋时晋国之分。及三卿分晋，其地属赵。（赵襄子杀代王而取其地。）赵武灵王破楼烦，而置云中、雁门、代郡。后北境属燕。秦为太原、雁门二郡之境，汉因之，后汉及晋亦同。后魏置梁城、繁畤二郡。后周置肆州。隋文帝改为代州；炀帝初州废，置雁门郡。大唐为代州，或为雁门郡。（今郡城，后魏所置。郡南三十里有东陉关，甚险固。）领县五：
雁门（汉广武县故城在西南。又有故平县，后汉末平城县也。有夏屋山，赵襄子会代王，因杀之於此。有句注山，一名西陉山也。）
五台（汉虑虒县。隋改卢夷县为五台。有五台山。虑音庐，虒音夷。）
繁畤（汉旧县。有虖池河，源出县东南泒阜山。）
崞（汉旧县。又有汉楼烦郡故城，在今县东。东魏置廓州。崞音郭。）
唐林
○定襄郡
（东至雁门郡界九十里。南至太原府一百八十里。西至楼烦郡二百四十里。北至雁门郡二百五十里。东南到太原府界一百二十里。西南到太原府及楼烦郡界一百二十里。西北到楼烦郡一百二十里。东北到雁门郡界二百五十里。去西京一千四百八十里，去东京一千六十里。户一万五千三十八，口七万七千九百三十。）
忻州（今理秀容县。）战国属赵。秦为太原郡地，二汉因之。后魏置肆州。后周徙肆州於雁门郡。隋初置新兴郡及云州，后改新兴郡为忻州；（因忻口为名。）炀帝初，废云州及忻州，以其地属楼烦、定襄二郡。大唐复分置忻州，或为定襄郡。（汉有定襄郡，在今马邑郡地。）领县二：
秀容（汉汾阳县。有岚水。）
定襄（汉阳曲县。有石岭关，甚险固。）
○安边郡
（东至上谷郡三百二十里。南至常山郡四百里。西至雁门郡二百六十里。北至蕃境，无郡。东南到博陵郡四百九十里。西南到雁门郡三百十里。西北到马邑郡四百六里。东北到妫川郡四百四十里。去西京九百里，去东京一千五百里。户四千六百十，口一万八千二百。）
蔚州（今理灵丘县。）周礼并州川曰呕夷，｛穴浸，中 又改巾 ｝曰淶易。（呕夷水在灵丘县界，淶水在飞狐县界。）战国初属赵，后又属燕。秦、汉、晋属代郡。后魏置怀荒、御夷二镇。东魏置北灵丘郡。后周置蔚州。隋置上谷郡。大唐置蔚州，或为安边郡。领县三：
灵丘（汉旧县。有赵武灵王陵。）
飞狐（汉广昌县地。飞狐口在县北，即汉之飞狐道，通妫川郡怀戎县。又有磨笄山，与妫川郡山相连。隋置今县。）
安边
○马邑郡
（东至安边郡四百六十里。南至雁门郡一百四十里。西至楼烦郡三百四十里。北至单于府三百五十里。东南到雁门郡一百二十里。西南到楼烦郡三百里。西北到单于府三百五十里。东北到故云州二百六十里。去西京一千七百七十里，去东京一千三百四十里。户六千三百，口二万五千八百。）
朔州（今理善阳县。）战国属燕。秦属代、雁门二郡地。汉为定襄、雁门二郡地。后汉属云中、雁门二郡。汉末，因乱又置新兴郡。（汉末大乱，匈奴侵边，自定襄以西，尽云中、雁门之间遂空。建安中，魏武王集荒郡之人，立新兴郡。）晋怀帝时，刘琨表以鲜卑猗卢为大单于，封代公，徙马邑，即其地也。其后称魏，建都於今郡北，兼置怀朔镇。及迁洛后，遂於郡北三百馀里置朔州，葛荣之乱又废。北齐复置朔州。隋初置总管府；炀帝初府废，置代郡，寻属马邑郡。（后魏初，云中在今郡北三百馀里定襄故城。北齐置朔州，在故都西南新城，一名平城也。后移於马邑，即今郡城也。）大唐初为朔州，或为马邑郡。领县二：
善阳（有秦马邑城武州塞，即此地。亦汉定襄县地，后魏桑乾郡，北齐广安郡。有紫河发源於此。）
马邑（汉旧县。）
○云中郡
（东至桑乾郡督宅一百五十里。南至雁门郡界一百六十里。西至东尖谷五十里。北至长城蕃界三百里。东南到榆林郡四百里。西南到神堆栅九十里。西北到卻蕃栅一百六十里。东北到阳阿谷蕃界三百四十里。去西京二千七十里，去东京一千六百四十里。户三千一百六十，口七千九百三十。）
云州（今理云中县。）战国属赵。秦置云中郡，二汉因之。晋属新兴郡。后魏道武帝自云中徙都平城，即此，（云中，今马邑郡北。平城即今郡，隋云内县常安镇也。）置代尹。（自天兴元年都平城，至孝文帝太和十九年迁洛阳后，改代尹为万年尹。）隋初属马邑郡。大唐置云州，或为云中郡。领县一：
云中（汉旧县。隋曰云内县。白登山，白登台，汉高帝初，被匈奴围於此。有故高柳城、参合陂。后魏盛乐县亦在今郡界。单于台，在今县西北百馀里。汉孝武元封元年，勒兵十八万骑，出长城，北登单于台。）
○单于府
（东至……南至榆林郡一百二十里。西至……北至……东南到马邑郡三百五十里。西南到……西北到……东北到……去西京二千二百五十里，去东京二千里。户二千一百，口一万三千。）
单于大都护府，战国属赵，秦汉云中郡地也。大唐龙朔三年，置云中都护府，又移瀚海都护府於碛北，（瀚海都护旧曰燕然都护府。）二府以碛为界。麟德元年，改云中都护府为单于大都护府。领县一：
金河（有长城。有金河，上承紫河及象水。又南流入河。李陵台、王昭君墓。）
风俗
冀州，尧都所在，疆域尤广。（梁州境宇虽遐远，而杂以夷獠。中夏唯冀州最大。）山东之人，性缓尚儒，仗气任侠，（太行、恒山之东。）而邺郡，高齐国都，浮巧成俗。（自北齐之灭衣冠，士人多迁关内，惟伎巧商贩及乐户移实郡郭，由是人情险诐，至今好为诉讼。）山西土瘠，其人勤俭，而河东，魏晋以降，文学盛兴，（魏丰乐侯杜君畿为河东守，开置学官，亲执经教授，郡中化之，自后河东特多儒者。）闾井之间，习於程法。并州近狄，俗尚武艺，左右山河，古称重镇，（韩信谓陈豨曰： 代，天下精兵处也。 后汉末，天下扰乱，高幹为并州刺史，牵招说幹曰： 并州左有恒山之险，右有大河之固，北有强胡，可以守也。 ）寄任之者，必文武兼资焉。


礼六十六开元礼纂类一序例上
五礼篇目
（谨按斯礼，开元二十年撰毕。自后仪法，续有变改，并具沿革篇。为是国家修纂，今则悉依旧文，敢辄有删改。本百五十卷，类例成三十五卷，冀寻阅易周，览之者幸察焉。）
大唐开元年之制五礼，其仪百五十有二。
一曰吉礼，其仪五十有五。（一、冬至祀昊天於圆丘。二、正月上辛祈穀於圆丘。三、孟夏雩祀於圆丘。四、季秋大享於明堂。五、立春祀青帝於东郊。六、立夏祀赤帝於南郊。七、季夏祀黄帝於南郊。八、立秋祀白帝於西郊。九、立冬祀黑帝於北郊。十、腊日〈礻昔〉百神於南郊。十一、春分祀朝日於东郊。十二、秋分祀夕月於西郊。十三、祀风师、雨师、灵星、司中、司命、司人、司禄。十四、夏至祭皇地祇於方丘，后土同。十五、孟冬祭神州於北郊。十六、仲春上戊祭太社、太稷。十七、祭五岳、四镇。十八、祭四海、四渎。十九、时享太庙。二十、祫享太庙。二十一、禘享太庙。二十二、拜陵。二十三、太常卿行诸陵。二十四、孟春吉亥享先农，耕籍。二十五、皇后季春吉巳享先蚕，亲桑。二十六、有司享先代帝王。二十七、荐新於太庙，季夏祭中霤於太庙。二十八、孟冬祭司寒，纳冰。二十九、兴庆宫祭五龙坛。三十、皇帝视学。三十一、皇帝、太子释奠於孔宣父。三十二、国学释奠於孔宣父。三十三、仲秋释奠於齐太公。三十四、巡狩告圆丘。三十五、巡狩告社稷。三十六、巡狩告宗庙，归格仪附。三十七、皇帝巡狩。三十八、封祀於太山，禅於社首山。三十九、时旱祈太庙。四十、时旱祈太社。四十一、时旱祈岳镇以下於北郊，报仪同。四十二、就祈岳镇海渎。四十三、诸州祭社稷。四十四、诸州释奠於孔宣父。四十五、诸州祈社稷，祷诸神，禜城门。四十六、诸县诸里祭社稷。四十七、诸县释奠於孔宣父。四十八、诸县祈社稷及诸神。四十九、诸太子庙时享。五十、三品以上时享其庙。五十一、三品以上祫享其庙。五十二、三品以上禘享其庙。五十三、四品五品时享其庙。五十四、六品以上春祠。五十五、王公以下拜扫寒食，拜扫附。）
二曰嘉礼，其仪有五十。（一、皇帝加元服。二、纳后。三、皇帝正至受皇太子朝贺。四、皇后受太子朝贺。五、皇帝正至受皇太子妃朝贺。六、皇后正至受皇太子妃朝贺。七、皇帝正至受群臣朝贺。八、皇帝千秋节受群臣朝贺。九、皇后正至受群臣朝贺。十、皇后受外命妇朝贺。十一、皇帝於明堂读春令。十二、读夏令。十三、读秋令。十四、读冬令。十五、於太极殿读五时令。十六、养老於太学。十七、临轩册皇后。十八、临轩册皇太子。十九、内册皇太子。二十、临轩册立王公。二十一、朝堂册诸臣。二十二、册命内妇。二十三、遣使册授官爵。二十四、朔日受朝。二十五、朝集使辞见。二十六、皇太子加元服。二十七、皇太子纳妃。二十八、皇太子正至受群臣贺。二十九、皇太子受宫臣朝贺。三十、皇太子与师傅保相见。三十一、皇太子受朝集使参辞。三十二、亲王冠。三十三、亲王纳妃。三十四、公主降嫁。三十五、三品已上子冠。三十六、五品已上子冠。三十七、六品已下子冠。三十八、三品已上婚。三十九、四品已下婚。四十、朝集使礼见。四十一、任官初上。四十二、乡饮酒。四十三、正齿位。四十四、宣赦书。四十五、群臣诣阙上表。四十六、群臣起居。四十七、遣使慰劳诸番。四十八、遣使宣抚诸州。四十九、遣使诸州宣制。五十、遣使诸州宣赦书。）
三曰宾礼，其仪有六。（一、番国主来朝。二、戒番国主见。三、番主奉见。四、受番使表及币。五、宴番国主。六、宴番国使。）
四曰军礼，其仪二十有三。（一、亲征类於上帝。二、宜於太社。三、告於太庙。四、禡於所征之地。五、軷於国门。六、告所过山川。七、宣露布。八、劳军将。九、讲武。十、田狩。十一、射宫。十二、观射。十三、遣将出征宜於太社。十四、遣将告太庙。十五、遣将告齐太公庙。十六、祀马祖。十七、享先牧。十八、祭马社。十九、祭马步。二十、合朔伐鼓。二十一、合朔诸州伐鼓。二十二、大傩。二十三、诸州县傩。）
五曰凶礼，其仪十有八。（一、凶年振抚。二、劳问疾患。三、中宫劳问。四、皇太子劳问。五、五服制度。六、皇帝为小功以上举哀。七、敕使吊。八、会丧。九、册赠。十、会葬。十一、致奠。十二、皇后举哀吊祭。十三、皇帝太子举哀吊祭。十四、皇太子妃举哀吊祭。十五、三品已上丧。十六、五品已上丧。十七、六品已下丧。十八、王公已下丧。）
卜日礼
国有大祀、中祀应卜日者，（昊天上帝、五方上帝、皇地祇神州、宗庙皆为大祀，日月星辰、社稷、先代帝王、岳镇海渎、帝社、先蚕、孔宣父、齐太公、诸太子庙、并为中祀，应卜日。）及册命大事，（加元服、纳后、巡狩、亲征封禅、太子纳妃。）出师命将，并卜日於太庙南门之外。（若雩祀之典，有殊古法。传曰 龙见而雩 。自周以来，岁星差度。今之龙见，乃在仲夏之初，以祈甘雨，遂为晚矣。今用四月上旬卜日。又先蚕之祀，合用季春吉巳。若其年节气晚，即於节气后卜日也。）将卜前一日，以右校扫除太庙南门之外。守宫设太常卿以下次於门外之东，皆西向。其日平明，太卜令、卜正、占者（其占者，以太卜官之明卜者为之。）俱就次，各服公服。（谒者、赞引各绛公服。）守宫布卜席於闑西阈外，西向。谒者告事具。谒者引太常卿升立於门东，西面；赞引引太卜令、卜正、占者门西，东面。卜正先抱龟奠於席上，西首，灼龟之具奠於龟北。执龟立於席东，北面。太卜令进受龟，诣太常卿前示高。太常卿受视讫，太卜令受龟，少退俟命。太常卿曰： 皇帝来日某，祗祀於某，尚飨。 （若将有策命大事及国有冠婚之礼，则曰 来日某有某事，庶乎从之 。）太卜令曰 诺 ，遂述命。还即席西面坐，命龟曰： 假尔太龟，有常。 兴，授卜正龟，负东扉。卜正坐，作龟讫，兴。太卜令进受龟，示太常卿。卿受视，反之。太卜令退复位，东面，与众占之讫，不释龟，进告於太常卿： 占曰某日从。 授卜正龟。谒者进太常卿之左，白 礼毕 。谒者引太常卿以下还次。卜者彻龟，守宫彻席以退。（若卜册命大事，太常卿以兆奏闻也。）若上旬不吉即卜中旬，中旬不吉即卜下旬，皆如初礼。若卜吉日及非大事，皆太卜令莅卜，卜正、占者视高，命龟，作龟。
筮日礼
国有小祀应筮日者，（司中、司命、风师、雨师、众星、山林川泽、州县社稷、释奠及诸神祀，并为小祀，应筮日。）及诸王冠婚、公主降嫁等并筮日於太庙南门之外。将筮前一日，右校扫除太庙南门之外。守宫设太卜令以下次於门外之东，皆西向。其日平明，太卜令、卜正、占者（其占者，以太卜官之明筮者为之也。）俱就次，各服公服。（赞引绛公服也。）守宫布筮席於闑西阈外，西向。赞引引太卜令升立於门东，西面；卜正、占者立於门西，东面。卜正开椟出策，兼执之，东面受命於太卜令。太卜令曰： 皇帝来日某，祭某神於某，尚飨。 （若将有冠婚等，则曰 来日某有某事从之 。）卜正曰 诺 ，遂右还西面，以椟击策，遂述曰： 假尔太筮有常，皇帝来日某祭某神，尚飨。 乃释椟，坐筮讫，兴，执卦以示太卜令。太卜令受视，反之。卜正退复位，东面，与众占之讫，进告於太卜令： 占曰某日从。 赞引进太卜令之左，白 礼毕 。赞引引太卜令以下还次。卜正椟策，守宫彻席以退。不吉即筮中旬下旬如初。其王公以下筮日，各附於本篇。
神位（用乐及笾豆等数附）
冬至祀昊天上帝於圆丘，以高祖神尧皇帝配座，在坛上。（座每笾豆各十二，簋簠俎各一，都六百八十九座。）坛之第一等祀，（东方青帝灵威仰、南方赤帝赤熛怒、中央黄帝含枢纽、西方白帝白招拒、北方黑帝协光纪及大明、夜明等七座，笾豆各八，簠簋俎各一也。）第二等祀，（天皇大帝、北辰、北斗、天一、太一、紫微五帝座，并差在行位前。馀内官诸座及五星十二辰、河汉，都四十九座，齐列在十二陛閒。每座笾豆各二，馀如上也。）第三等祀。（中官市垣座、七公、日星、帝座、大角、摄提、太微、太子、明堂、轩辕、三台、五车、诸王、月星、织女、建星、天纪等十七座及二十八宿，并差在前列。馀百四十二座，齐列，皆在十有二陛閒。每座笾豆等如二等也。）又祀外官百五座（笾豆簠簋俎各一也。）於内壝之内，又设众星三百六十座於内壝之外。（笾豆等与外官同。所谓昊天上帝者，盖元气广大则称昊天，远视苍苍即称苍天，人之所尊，莫过於帝，讬之於天，故称上帝。按此星神之位，盖浑仪制图，圣人观象，羲和所职，推步有徵。传曰： 万物之精，上为众星。故天有万一千五百二十星，地有万一千五百二十物。星之与物，各有所主。 今并依郊坛图为也。）
正月上辛，祈穀祀昊天上帝於圆丘，以高祖神尧皇帝配。（都七座也。）又祀五帝於坛第一等。（笾豆等数如冬至。国家前礼，祀感生帝於南郊。后礼祀昊天上帝於圆丘，以祈穀实。准左传 郊祀后稷以祈农事，故启蛰而郊，郊而后耕 ，诗曰 噫嘻，春夏祈穀於上帝 ，则祈穀之文，传之历代。上帝之号，元属昊天，而郑康成云： 天之五帝，递王四时。王者之兴，必感其一。因其所感，别祭尊之。故夏正之月，祭其所生帝於南郊，以其祖配之。故周祭灵威仰，以后稷配之，因以祈穀。 据所说祀感帝之意，本非祈穀。先儒此说，事恐难凭。且感帝之祀，行之自久。记曰 有其举之，莫可废也 。祈穀之礼，於祈穀之坛祭五方帝。夫五方帝者，五行之精，九穀之宗。今二礼并行，六神咸祀也。）
孟夏雩祀昊天上帝於圆丘，以太宗文武圣皇帝配座。（笾豆等如冬至，都十七座。）又祀五方帝於坛之第一等。又祀五帝（太昊、炎帝、轩辕、少昊、颛顼。）於坛第二等。（笾豆各四，簠簋俎各一也。）又祀五官（句芒、祝融、后土、蓐收、玄冥也。）於内壝之外。（每座笾豆各二，馀各一。国家前礼，雩祀五方帝、五帝、五官於南郊。后礼，祀昊天上帝於圆丘，且雩祀上帝，盖为百穀以祈甘雨。故月令云： 命有司大雩帝，用盛乐以祈穀实。 郑玄云： 雩於上帝也。 夫上帝者，天之别号，元属昊天，祀於圆丘，尊天位也。且雩祀五帝，行之自久。记曰 有其举之，莫可废也 。今二祀并行，以成大雩帝之义也。）
季秋大享明堂，祀昊天上帝，以睿宗大真皇帝配座。又以五方帝、五帝、五官从祀。（笾豆等同雩祀，都十七座。国家前礼，祀五方帝、五帝、五官於明堂。后礼，祀昊天上帝於明堂。准孝经 郊祀后稷以配天，宗祀文王於明堂，以配上帝 。先儒以为天是感精之帝，即太微之五帝，此即皆是星辰之例。按上帝之号，皆属昊天。郑玄所引，皆云五帝。周礼曰 王将旅上帝，张毡案，设皇邸。祀五帝，张大次小次 。则上帝与五帝，岂可为一？孝经云上帝即五帝，故云 严父莫大於配天 ，下云 宗祀文王以配上帝 ，明上帝即天矣。且祀五方帝於明堂，行之自久。记曰 有其举之，莫可废也 。今二礼并行，以成月令大享帝之义也。）
立春日，祀青帝於东郊。（以太昊配句芒，岁星三辰七宿从祀。）立夏日，祀赤帝於南郊。（炎帝配祝融，荧惑三辰七宿从祀。）季夏日，祀黄帝於南郊。（轩辕配后土，镇星从祀。）立秋日，祀白帝於西郊。（少昊配蓐收，太白三辰七宿从祀。）立冬日，祀黑帝於北郊。（颛顼配玄冥，辰星三辰七宿从祀。正座配座笾豆各十二，五辰五官三辰七宿笾豆各二，馀各一也。）
以上旧乐用本音，皆以黄锺为均三成。准周礼云： 圜锺之均六变，天神皆降，可得而礼。 既云 天神皆降 ，明五帝日月星辰皆天神也。又准周礼乐三变唯致丘陵之祇，今改用六变。
腊日〈礻昔〉百神於南郊。都百九十二座。（大明、夜明在坛上，每座笾豆各十，簠簋俎各一。神农、伊祁、五官每座笾豆各四，簠簋俎各一。五星、十二辰、后稷、五方田畯、岳镇海渎、二十八宿、五方山林川泽，每座笾豆各二，簠簋俎各一。丘陵、坟衍、原隰、青龙、朱鸟、白兽、玄武、鳞羽毛介、於菟、井泉等八十五座，笾豆各二，簠簋俎各一。皆准旧礼定也。）
春分朝日於东郊。秋分夕月於西郊。（以上笾豆各十，簠簋俎各一也。）旧用黄锺之均，三成，新改用天神之乐，圜锺之均，六成。
立春后丑日，祀风师於国城东北。立夏后申日，祀雨师於国城南。立秋后辰日，祀灵星於国城东南。立冬后亥日，祀司中、司命、司人、司禄於国城西北。（已上四祀，旧不用乐，笾豆各八，簋俎等各一也。）
夏至日祭皇地祇於方丘坛上，以高祖神尧皇帝配座。（每座笾豆各十二，簠簋俎各一，都七十二座。）祭神州地祇於坛第一等。（笾豆各四，馀如上也。）祭五岳、四镇、四海、四渎、五山、五川、五林、五泽、五丘、五陵、五坟、五衍、五原、五隰於内壝之外，各依方面。（每座笾豆各二，簠簋俎各一，皆准旧礼为定。）立冬后，祭神州地祇於北郊，以太宗文武圣皇帝配座。（每座笾豆各十二，簠簋俎各一也。）旧乐用姑洗三成。准周礼云： 函锺之均八变，则地祇皆降，可得而礼。 郑玄云： 祭地有二。一是大地昆仑为皇地祇，则宗伯黄琮所祭者。二是帝王封域内之神州，则两圭有邸所祭者。 国家后礼则不立神州之祀，今依前礼为定。既曰地祇，其乐合用函锺之均八变。
仲春仲秋上戊，祭太社、（后土配。）太稷。（后土配。每座笾豆各十，簠簋各二，鉶俎各三。）旧乐用姑洗之均，三变。社稷之祀，於礼为尊，岂同丘陵只用三变？合依地祇，用函锺之均，八变之乐。
五岳、四镇、四海、四渎每年五郊迎气日，各一祭。（东岳岱山，祭於兖州界。东镇沂山，祭於沂州界。南岳衡山，祭於衡州界。南镇会稽山，祭於越州界。中岳嵩高山，祭於河南府界。西岳华山，祭於华州界。西镇吴山，祭於陇州界。北岳恒山，祭於定州界。北镇医无闾山，祭於营州界。祭东海於莱州界，祭东渎大淮於唐州界，祭南海於广州界，祭南渎大江於益州界，祭西海及西渎大河於同州界，祭北海北渎大济於河南府界。皆本州县官祭之。以上四祭，每座笾豆各十，簠簋各二，俎各二。）
太庙九室，每岁五享。（谓四时孟月及也。每室笾豆各十二，簠簋各二，鉶俎各三。）又三年一祫以孟冬，五年一禘以孟夏。（祫禘之月，则不时享。）祫禘之时，功臣配享於庭。（高祖室：殷开山、刘政会、淮安王神通、河閒王孝恭。太宗室：房玄龄、魏徵、屈突通、高士廉。高宗室：马周、李勣、张行成。中宗室：桓彦范、敬晖、张柬之、崔玄暐、袁恕己。睿宗室：苏瑰、刘幽求也。）每时享，因祭七祀。（春祀司命及户，夏祀灶，季夏别祀中霤，秋祀门及厉，冬祀行。若臈及禘祫，则遍祀之。）肃明皇后庙，孝敬皇帝庙。（二庙新修，享仪准大庙例。）
孟春吉亥享先农，（后稷配。）季春吉巳享先蚕。（二享准旧礼，定每座笾豆各十，簠簋各二，鉶俎各三。）
仲春之月，享先代帝王。帝喾享於顿丘，帝尧享於平阳，（稷、配。）帝舜享於河东，（皋繇配。）夏禹享於安邑，（伯益配。）殷汤享於偃师，（伊尹配。）周文王享於酆，（太公配。）武王享於镐，（周公、召公配。）汉高祖享於长陵。（萧何配。每座笾豆各十，簠簋各二，俎各三。新加帝喾，馀准旧礼为定。）
仲春仲秋上丁，释奠於太学。孔宣父为先圣，颜子为先师。（凡九十五座。先圣先师笾豆各十，簠簋各二，鉶俎各三。其七十二弟子及左丘明、公羊高、穀梁赤、伏胜、高堂生、戴圣、毛苌、孔安国、刘向、郑众、杜子春、马融、卢植、郑玄、服虔、贾逵、何休、王肃、王弼、杜元凯、范甯等从祀。诸座笾豆各二，簠簋俎各一。其七十二弟子新加，馀依旧定。其名具太学篇中。）
州县祭社稷。（每座笾豆各八，簠簋各二，俎各三。）
仲春、仲秋释奠於齐太公，以留侯张良配。（每座笾豆各十，簠簋各二，鉶俎各三。新加享礼。）
孟冬祭司寒。（笾豆各八，簠簋俎各一，准旧礼为定。）
仲春兴庆宫祭五龙坛。（五座，每座笾豆各八，簠簋俎各一也。）新撰享乐用姑洗之均三成。
隐太子庙、章怀太子庙、懿德太子庙，节愍太子庙、惠庄太子庙、惠文太子庙。（以上六庙，每年四享。笾豆各十，簠簋各二，俎三，并新加此礼。）
仲春祀马祖，仲夏祀先牧，仲秋祭马社，仲冬祭马步。（以上四祭，皆於大泽，用刚日也。）
凡有祭祀，皆准前例。若封禅之礼，则依圆丘方泽神位为定。若巡狩望祭，亲征禡类，祈祷昭告，并各依本位为定。
凡祀昊天上帝及配座，用苍犊各一，五方上帝、五人帝各用方色犊一，大明青犊一，夜明白犊一，皇地祇及配座用黄犊各一，神州及配座用黝犊各一。（凡祀之牲，皆养在涤。大祀九旬，中祀三旬，小祀一旬。其牲方色难备者，听以纯色代之。大小依礼。告祈之牲不养。凡祭祀牲，不得捶扑损伤，死即埋之，有疮疾者与替也。）宗庙、社稷、帝社、先蚕、先代帝王、五岳、四镇、四海、四渎、孔宣父、齐太公、诸太子庙并用太牢。若冬至祀圆丘，加羊九豕九。祭方丘加羊五豕五。〈礻昔〉祭神农、伊祁、星辰以下，每方各用少牢，其方不熟则阙之。若行幸，祭大山川用太牢，中山川及州县社稷、释奠用少牢，其风师、雨师、灵星、司中、司命、司人、司禄及行幸祭小山川及马祖、马社、先牧、马步各用羊一。軷祭用羝羊一。
凡肉皆实俎，其牲皆升右胖，体十一。（前节三：肩、臂、臑。后节二：肫、胳。正脊一，脡脊一，横脊一，长肋一，短肋一，代肋一，皆二骨以并。脊从前为正，胁旁中为正。凡供别祭用太牢者，犊一，羊一，猪一，酒二斗，脯一段，醢四合。若供少牢者，去犊，减酒一斗。郊庙樽罍，五齐三酒，并见本仪中也。）
凡用笾豆各十二。（笾实以石盐、乾鱼、乾枣、栗黄、榛子人、菱人、芡人、鹿脯、白饼、黑饼、糗饵、粉餈。豆实韭菹、醓醢、菁菹、鹿醢、芹菹、兔醢、笋菹、鱼醢、脾析菹、豚胉、酏食、糁食。）用笾豆各十。（笾减糗食、粉食，豆减酏食、糁食。）用笾豆各八，（笾又减白饼、黑饼，豆减脾析菹、豚胉。）用笾豆各四，（笾实石盐、乾枣、栗黄、鹿脯，豆实芹菹、兔醢、菁菹、鱼醢也。）用笾豆各二，（笾实栗黄、牛脯，豆实葵菹、鹿醢。）用笾豆各一。（笾实牛脯，豆实鹿醢。其应用牛脯者，亦通用羊脯。）用簠簋各二，（簠实稻粱饭，簋实黍稷饭。）用簠簋各一。（簠实粱饭，簋实稷饭。）〈登瓦〉。（实大羹。）鉶。（实肉羹。凡神祀之物当时所无者，则以时物代之。）